সূর্যোদয়(খণ্ড নং-২৮)-ৰাজেন দাস\nএই পৃথিৱীত বহু মানুহ। তাৰে কিছুৱে কষ্ট কৰে। কিছুৱে নকৰে। অৱশ্যে নকৰা কৰা নিজৰ কথা। জীৱন যিহেতু এটাই। কোনোবাই কাম কৰি মৰে। কোনোবাই কাম নকৰাকৈ মৰে। নকৰাকৈ মৰাটো সুকীয়া কথা। সমগ্ৰ জীৱন আনৰ বাবে কাম কৰি যোৱাও আন এক সুকীয়া কথা। কিছুৱে ভাৱে জীৱন এক। প্ৰতি মুহূর্ততে আনন্দত থাকোঁ। কাজিয়া-পেছাল নকৰাকৈ থাকোঁ। আজীৱন সাহিত্য সাধনা কৰোঁ।\nগতি এটা থাকে। সকলোৱে বিচাৰে। গতিৰ বাহিৰে মতি নাথাকে। গতি লাগিবলৈকো লাগিব গতিলৈ গৈ থাকিব লাগে। সময় অসময় কোনো কথা নাথাকে। সময় শিক্ষক। সেয়েহে ইয়াৰ পৰা সাৰিব নোৱাৰি। বাৰে বাৰে মই ফেইল হৈ থকা কথাটোৱে দুখ দিয়ে। দুখ দিবও। নিদিলেনো শিকোৱেই বা কি গৰজত। বালীলৈ যি পাত সুগ্ৰীবলৈকো একেপাতেই। কাৰণ সকলোকে এদিন সময়ে সুবিধা দিব।সকলোকে এবাৰ সুবিধা দিব। তোমাকো সুবিধা দিব। মোকো সুবিধা দিব।\nঘৰৰ পাচলিকেইটা, গাজকেইটা, কলদিল,পচলা,সান্দহ,অলপমান গাইগৰুৰ গাখীৰ, খৰিচা, ঔ-টেঙাকেইটা, ঢেকীয়া দুডালমান, কচুৰ থোৰ,ঘৰৰ হাঁহৰ কণী দুটিমান,কেঁচা মাছ ইত্যাদি ঘৰৰ পৰা আহে। মায়ে যতন কৰি দিয়ে লৈ আহো। লৈ আনে। আনি দিয়ে। অনুৱাই লওঁ। মাক ফোনত কৈ পাঁও-\n"মা, মোৰ সময় নাই, পৰীক্ষা ভাল কৰিবই লাগিব। বয়সো ৰৈ নাথাকে।"\n"ভাল লাগিল, উজনিৰ আপাটো। নেট/শ্লেটৰ কথাবোৰ আলোচনা কৰি। তুমি বহু কষ্ট কৰিছিলা। সেয়ে ফল হাতে হাতে। মইয়ো কষ্ট কৰিছিলোঁ। ফল নাহিল। মোৰ কৰ'বাত নহয় কৰ'বাত চাবলগীয়া আছে। ভাবিবলগীয়া আছে। পঢ়ি বলগীয়া আছে। নিজক নঠগি পঢ়িছিলোঁ। কিন্তু কি হ'ব! দোষ নিজৰেই। "\nধন্যবাদ দেই। তাই তেনেদৰে কৈ যায়। পৰীক্ষা ৰ বাবে কি কি পঢ়ো কৈ যাঁও। নিজেও পঢ়ো। তাইতকৈ মই অগ্ৰজ বুলি "নাকে যদি ধৰে লাজে, নাচাঁও মই পাতৰ মাজে... " ৰ ভাৱ নহা নহয়। উপায় নাই। আজিকালি ল'ৰা-দামৰি বৰ চোকা হ'ল। তেনেকৈ নাকীনথকা গৰুৰ দৰে উদঙীয়াও হ'ল। দায়িত্বশীল মানুহ হৈছে আনফালে হিংসুক প্ৰবৃত্তিৰ লগতে যৌনাকাংশিত প্ৰৱণতা বৃদ্ধি পাইছে। যাৰ ফলত বাতৰিত ধৰ্ষণ, মৃত্যু, দাবী, জ্বলাই, সমাজচ্যুতৰ দৰে কাণ্ড-কাৰখানা দিনক দিনে সৰহীয়া হৈ আহিছে। এনেকৈ হৈ থাকিলে পৃথিৱীখনত আমাৰ কাল টুটি আহিব। কোনেও কাকো নমনা হ'ব। হৈছে। ল'ৰা-ছোৱালীক শিক্ষাৰে আগুৱাই নিয়াৰ বাদেও নিজক, আনক নিৰাপত্তা দিয়াৰ দৰে শিক্ষাৰে গঢ়ি তুলিব পাৰিব লাগিব। নৈত কোনোবা উটি গ'ল,কোনোবা কণমানিয়ে কেইবাগৰাকীৰ প্ৰাণ বচালে।কাৰণ সি সাতুৰিব পাৰে। তেনেকৈ কোনোবা শত্ৰুৰ পৰা বলেৰে নহ'লেও বুদ্ধিৰে সমনীয়াবোৰক বচালে এনে আঙুলি মূৰত লেখিব পৰা নাম ওলাব। অ' ওলাব লাগিব। কাৰণ পৃথিৱীত শাস্ত্ৰই কৈ যোৱা মতে-\n"ধৰ্মৰ জয়, অধৰ্মৰ পৰাজয়"।\nএনে নোহোৱাও নহয়। মহাভাৰতত কয় নহয় বোলে কলি যুগে কল্কিঅৱতাৰ । আনকেইটা যুগ হল সত্য, ক্ৰেটা, দ্বাপৰ। ক'ত শত মহাপুৰুষ আহিছে। আহি আছে। গৈ আছে। আহো আহো কৰি আছে। জোনাকীৰ কবি চন্দ্ৰকুমাৰে কৈছিল-\n" আহিছে মানুহ, গৈছে মানুহ, মানুহ ময়াপী জীৱ...। "\nসকলো মানুহৰ বিশেষ মুহূর্ত থাকে। সেই মুহূর্ত যিমানেই ডাঙৰ বা সৰু নহওঁক আনন্দটো কৰি ল'বই লাগে। সেই আনন্দৰ ভাগ আনকো দিব লাগে। কোনে জানে সেই আনন্দতে আনজনেও আৰু আনন্দ আনিব। এনে প্ৰক্ৰিয়াটি চলি থাকিব। মোৰ পৰীক্ষা ভাল। ইমানো মহান কাম নহয়। অথচ হয়টো একেবাৰে ভুকুতে কলটো পকাই ফিকাচাহৰ লগত সোহা মৰাৰ দৰে কথাও নহয়। আইতাকো জনাইছোঁ। যদিও আই তাই দেশ ধুনীয়া কথা নাজানো। ভুল বলকে। বয়স ভাটি দিছেগৈ। নিজৰ পৰিয়ালৰ, ওচৰ-পাজৰৰ মানুহ, জী-বোৱাৰী, পো-নাতি পাহৰি পেলাব ধৰিছে। কথা পাহৰিব ধৰিছে। খোৱা-বোৱা কমাই পেলাইছে। তথাপি আইতাই মূৰত হাত ফুৰাই অন্তৰত শোকচাতিক বুজাই -বঢ়াই থকাটো মই বাৰুকৈয়ে মন কৰোঁ। মাজতে কান্দিও পেলায়। ভাৱে বোধহয় মই নাতি পুতিক ভালকৈ সহায় কৰিব পৰা হ'লে, দেখুৱাই-শুনাই দিব পৰা হ'লে, পিকৰঙা মুখেৰে জধলা চুমা আঁকি দিও নে?একোলা লৈ পেলাও লৈ পেলাও। । পিঠিত বোকোচা বান্ধি ঘৰৰ বন ইটো-সিটো কৰি শিয়ালী নাম মাতো নেকি? গুৰুঘৰটোকে গোবৰ কেইচৰীয়ামান আনি লেপি পেলাব পৰাহ'লে? থাপনাখনত নাতিয়ে নেদেখাকৈ সকামে-নিকামে,কোনোবাই মৰমতে দিয়া দুপইচা সাঁচি ৰাখিব পৰাহ'লে?ভোকগুচাই পইতাভাতৰ লগত অসমীয়া পিঁয়াজ, পিটিকাৰে একাহী ভাত দিব পৰা হ'লে, মধুৰীএকোচনী পাৰি দিব পৰা হ'লে, বাৰীৰে লাই, পালেং, বকলামাহ, কেৰেলা, মাটিকান্দুৰী এসোপামান, ৰাঙলীজনীৰ গাখীৰ অলপ, অখোৱা চাউল এসেৰ-দুসেৰমান দিব পৰাহ'লে গোলাইয়ে সিহঁতক ভোকগুচাই খোৱাব পাৰিলেহেঁতেন। কিন্তু এই সকলো এতিয়া ইতিহাস। "ভাল হওঁক। দে। তেৰাই উদ্ধাৰ কৰক। দুখীয়া পোনা। মইনো কি দিম। বাৰী মানুহ। প্ৰভূকে সকলো... "।


কিছুমান অতৰ্কিতে হোৱা ৰোগ — বিকাশপেডিয়া\nমূল পৃষ্ঠা / স্বাস্থ্য / আপোনাৰ স্বাস্থ্য-সুখ আপোনাৰ হাতত / কিছুমান অতৰ্কিতে হোৱা ৰোগ\nবসন্ত বা আই\nবসন্ত বা বৰ আই যাৰ বাবে এসময়ত মহামাৰীৰ সৃষ্টি হৈছিল আৰু বহু মানুহৰ একে সময়তে মৃত্যু হৈছিল সেই ৰোগ এতিয়া আমাৰ দেশত নাই। তথাপি শীতৰ অন্তত বসন্তৰ আগমনৰ সময়ত মৃদু প্ৰভাৱৰ বসন্ত ৰোগ হয়।\nশিশুৰ বসন্ত বা আই ওলালে\nবৰ্তমান সময়ত (শতিকাত) বৰ বসন্ত বা বৰ আই আমাৰ দেশত নাই। সৰু আই আৰু মাজু আই মাজে মাজে হোৱা দেখা যায়। বিশেষকৈ বসন্ত কালৰ আৰম্ভণিতে, ফাগুণ, চ’ত মাহত সৰু আই বিশেষভাৱে হোৱা দেখা যায় আৰু সাধাৰণতে ল’ৰা-ছোৱালী বা সৰু কেঁচুৱাৰে হয়।\nসৰু আইৰ লক্ষণ\nপ্ৰথমতে গা বিষায়। তাৰ পাছত ঠাণ্ডা লাগি জ্বৰ হয়। ২-৩ দিন জ্বৰ হোৱাৰ পাছত গাৰ ছালত সৰু সৰু ঘামচিৰ দৰে ৰঙা ৰঙা গুটি ওলায়। গুটিবোৰৰ মাজভাগত বগা স্পট থাকে। গুটি প্ৰথমতে গালত ওলায়। পাছত মুখমণ্ডল আৰু শৰীৰৰ অন্য অংশলৈও বিয়পি পৰে। গুটিবোৰ ৩-৫ দিন মান থাকে। এই সময়ত ৰোগীজন বৰ ৰোগ সংক্ৰমণৰ কাৰক হৈ থাকে আৰু সংস্পৰ্শলৈ অহা ব্যক্তিৰ এই বসন্ত হোৱাৰ সম্ভাৱনা থাকে। ৰোগৰ বীজাণু (ভাইৰাছ) অন্যজনলৈ গলে ৭-১৪ দিনৰ ভিতৰত ৰোগৰ লক্ষণে দেখা দিয়ে। মিজলছ্ হ’লে পাঁচ দিনমানৰ পাছত ৰোগী আৰোগ্যৰ পথলৈ আহিবলৈ ধৰে আৰু ৭-৮ দিনত ঠিক হৈ যায়। কিন্তু অন্য ইনফেকছন হোৱাৰ ভয় থাকে। নিউমোনিয়া হ’ব পাৰে বা কাণৰ (মধ্যকাণৰ) ৰোগ হোৱাৰ ভয় থাকে। সম্পূৰ্ণ আৰোগ্য হ’বলৈ ২-৪ সপ্তাহ লাগে।\nমাজু আইৰ লক্ষণ\nইও বৰ সংক্ৰামক ৰোগ, কিন্তু কিছু নম্ৰ প্ৰকৃতিৰ। এবিধ ‘হাৰপিছ ভাইৰাছ’ৰ বাবে এই ৰোগ হয়। ৰোগীৰ গালৈ বীজাণু অহাৰ ১১ দিনৰ ভিতৰত ৰোগৰ লক্ষণে দেখা দিয়ে। সাধাৰণ জ্বৰ হয় আৰু তাৰ ২৪ ঘণ্টাৰ ভিতৰত ক’লা ৰঙৰ গুটি গুটি ৰোগীৰ ছালত ওলায়। এইবোৰ প্ৰথমতে পেটত বা গাত ওলায় আৰু পাছলৈ মুখমণ্ডল, কপালৰ চুলিৰ ওচৰত আৰু অন্যান্য অংগ-প্ৰত্যংগতো ওলায়। এই গুটিবোৰত তাৰ পাছত পানীৰ জোলা বান্ধে আৰু পাছত শুকাই চকলা বান্ধি এৰি যায়। ১২ দিনত সম্পূৰ্ণৰূপে চোকোৰাবোৰ এৰি গৈ ছাল পৰিষ্কাৰ হয়। কিন্তু ছালত বগা বগা দাগ পৰে আৰু লাহে লাহে গাৰ ছাল স্বাভাৱিক হৈ উঠে। ৰোগীৰ ছালত গুটি গুটি হৈ ওলোৱাৰ পৰা চোকোৰা এৰি শেষ হৈ নোযোৱালৈ ৰোগীজন এই ৰোগৰ ভাইৰাছৰ উত্স হৈ থাকে, তেওঁৰ পৰা আনলৈ ৰোগ সংক্ৰমণ হৈ থাকিব পাৰে। এই ৰোগ ল’ৰা-ছোৱালীৰেই হয় আৰু এবাৰ হোৱাৰ পাছত গোটেই জীৱনলৈ আৰু নহয়। ডাঙৰ মানুহৰ খুব কম হোৱা দেখা যায়। ইয়াক চিকেনপক্স বা ভেৰিচেলা বোলে। ই আপোনা-আপুনিয়ে আৰোগ্য হয়। বিশেষ ক্ষতি নহয়।\nবসন্তৰ চিকিৎসাতকৈ প্ৰতিষেধক ঔষধ বিশেষ ফলপ্ৰদ হয়। আজিকিলি চৰকাৰীভাৱে বিশেষ গুৰুত্ব সহকাৰে বসন্তৰ বিৰুদ্ধে গোটেই বিশ্বজুৰি, বিশ্বস্বাস্থ্য সংস্থাৰ পৰামৰ্শ আৰু সাহায্যৰে প্ৰতিষেধক আঁচনি বা ইম্যুনিজেছন প্ৰগ্ৰেম চলোৱা হৈছে। তাৰেই ফলশ্ৰুতি হিচাপে বৰ বসন্ত নিৰ্মূল হৈছে। এই দুবিধৰো প্ৰভাৱ কমি আহিছে।\nৰোগ হৈ গ’লে আমাৰ ঘৰুৱা চিকিৎসা হিচাপে ১ ঘণ্টাৰ মূৰে মূৰে ১ চামুচকৈ মিথি ভিজোৱা পানী ৰোগীক খুৱাই থাকিব লাগে। তাৰ ফলত গাৰ জ্বালা বা জ্বলনৰ কিছু উপশম হ’ব। ৰোগ সোনকালে গুচোৱাৰ কোনো উপায় নাই। সেয়েহে আমাৰ সমাজত এটা পুৰণি বিশ্বাস আছিল আই গ’লেহে ৰোগীও ভাল হ’ব আৰু সেইবাবেই শীতলা আইৰ নাম মহিলাসকলে লগ লাগি লৈছিল।\nশিশুৰ সৰু আইৰ দোষ (বা প্ৰতিক্ৰিয়া) থাকিলে\nশেৱালি ফুলৰ গুড়ি আধা চামুচ মৌৰ লগত খাবলৈ দিলে সৰু আইৰ দোষ থাকিলে নিৰাময় হয়।\nপেটৰ ঘা বা আলচাৰ\nপেটৰ এই ঘা সাধাৰণতে ডুঅ’ডেনামতে হয়। বহুদিন ধৰি পেটৰ গেছ হৈ থকাৰ ফলত হয়।\nখাদ্য খালেই পেটত জ্বালা কৰে, বিষ হয়। এক্সৰে ফটো ল’লে ঘা ধৰা পৰে।\nশল্য চিকিত্সকে অস্ত্ৰোপচাৰ কৰি আলচাৰ হোৱা অংশ আঁতৰায়। ৰোগীয়ে বিষ-বেদনাৰ পৰা আৰাম পায়।\nঘৰুৱা চিকিৎসা হিচাপে থানকুনিৰ পাত, কালমেঘৰ পাত প্ৰত্যেকবিধৰে ২ চামুচকৈ ৰস এটা পাত্ৰত ৰাখি, তাতে পৰিষ্কাৰ লো এটুকুৰা গৰম কৰি তাত সোমাই দিয়ক আৰু তাৰ পৰা আলচাৰ ভাল নোহোৱা পৰ্যন্ত ৰাতিপুৱা খালী পেটতে ২ চামুচকৈ খাওক। আৰাম পাব।\nঅমিতা, পুৰাকল, সিদ্ধ ভাত খাব। ঘিউ, মছলা, ভজা বস্তু নাখাব। পেট কেতিয়াও খালী নাৰাখিব।\nনখচুকীয়া বা নখৰ কোণত বিষ\nনখ কটাৰ দোষত বা নখৰ দুয়োফালে নখৰ আগ ধাৰাল হৈ মাংসলৈ সোমাই যায় আৰু বিষ হয়। পকিবও পাৰে।\n২ পাত পাণ, ১ টা তেজপাত লগ লগাই বটি প্ৰলেপ দিয়ক। একাপ পানীত ২০-৩০ টা মহানিম পাত থেতেলাই ১৫ মিনিট উতলাওক আৰু সেই পানী অলপ গৰম থাকোঁতে (সহ্য কৰিব পৰা গৰম) আঙুলি জোবোৰাই ধৰি থাকক। আৰাম পাব, নখৰ অসূখ দূৰ হ’ব। ৩ দিনমান দিব লাগিব পাৰে।\nকেঁচা হালধিৰ ৰস ৪ চামুচৰ লগত ২-৩ টা শিলিখা, ২০-২১ টা মহানিমৰ পাত আৰু নিমৰ গুটি বটি অলপ গৰম কৰি প্ৰলেপ দিয়ক, নখৰ বিষ দূৰ হ’ব। ৩ দিনৰ ভিতৰতে আৰোগ্য হ’ব।\nইয়ো নখচুকীয়াৰ নিচিনাই অসুখ কিন্তু বেছি ফুলি উঠে আৰু আঙুলিৰ নখ বৰ বিষায়।\nনিম গছৰ ছাল ২৫ গ্ৰাম, অজকৰ্ণ (অসন বৃক্ষ- ছাগলীৰ কাণৰ দৰে পাত থকা এবিধ গছৰ ছাল) ২৫ গ্ৰাম আৰু যষ্টিমধু ২৫ গ্ৰাম একেলগে মিহলাই বটি ১৫ মিনিটৰ পাছে পাছে ২-৩ বাৰমান প্ৰলেপ দিলে এই অসূখ দূৰ হ’ব।\nনখত বগা স্পট পৰা অসুখ\nশৰীৰত কেলচিয়ামৰ অভাৱ হলে এই অসুখ হ’ব পাৰে।\nকেলচিয়াম যুক্ত খাদ্য, কাটা খুতুৰা, চজিনাৰ পাত, চয়াবিন, নাৰিকল, ফুলকবি, নৰসিংহৰ পাত, পদিনা, সৰিয়হৰ শাক, পিঁয়াজ, গাখীৰ, গাজৰ আদি যথেষ্ট পৰিমাণে খাব লাগে।\nগলৰ ফেৰিং নামৰ গ্ৰন্থিৰ প্ৰদাহ। গল চেৰচেৰাই অসুখ কৰে। লগতে টনচিলো বাঢ়িব খোজে।\nতেজমুৰিৰ ছাল চোবাই খাব লাগে, আৰাম হয়। গৰম পানীৰে নিমখ দি গাৰ্গল কৰিব। ৰাতি শোৱাৰ আগতে কৰিব লাগে।\nগলৰ লেৰিংছ আৰু ভোকেল কৰ্ডৰ প্ৰদাহ। কোনো বেক্টেৰিয়াৰ দ্বাৰা আক্ৰান্ত হৈ বা গেছ বা কোনো ৰাসায়নিক বস্তুৰ সংশ্ৰৱত উত্তেজিত হৈ পৰাৰ বাবে প্ৰদাহিক অৱস্থাৰ সৃষ্টি হয়। ফুলি উঠে আৰু লেৰিংছ, ভকেল কৰ্ড ঠিকমতে লৰিব নোৱৰা হয়। মাত বহি যায়। বিষ অনুভৱ হয়। গলত অসুখ লাগি থাকে।\nআজিকালি এল’পেথিক ঔষধ সহজে পোৱা হৈছে আৰু ব্যৱহাৰ কৰিলে সোনকালে আৰোগ্য হয়।\nযদি ঠাণ্ডা লাগি হৈছে ৭ টা জালুক আৰু ১ চামুচ মিছিৰি চোবাই খাওক। পাছত অলপমান গৰম পানী খাব পাৰে।\nগৰম নিমখ পানীৰে গাৰ্গল কৰিবই লাগে।\nমোৰ উঠা ৰোগ\nঅতিসাৰ বা পেট চলা ৰোগেই কিন্তু হঠাত্ পেট বৰ বিষায়, জ্বৰো উঠি যাব পাৰে আৰু শৰীৰ একেবাৰে ঠাণ্ডা পৰি যাবলৈ ধৰে।\nপাণ, আদা আৰু নহৰু খুন্দি তাৰ লগত অলপ নিমখ দি খাবলৈ দিয়ক, আৰাম পাৰ।\nৰঙা এৰা পাত খুন্দি ৰস উলিয়াই তাৰ ১০ মিলিলিটাৰমান খুৱাই দিব লাগে আৰু গোটেই গাত সেই ৰসেৰে মালিছ কৰিব লাগে।\nবচ গছৰ আলু আৰু নহৰু খুন্দি তাৰ ৰস ১০ মিলিলিটাৰ (২ চামুচ) খাবলৈ দিব লাগে, ভাল পাব।\nচিগাৰেট বিড়ি খাই কফ্ হলে\nমৰাণ আদা কেই টুকুৰামান চোবাই খালে কফ্ বাহিৰ হ’ব।\nভোক নোহোৱা হ’লে\nত্ৰিফলা পানীত গুলি দিনে ২ বাৰ খাওক।\nদ্ৰোণপুষ্প শাক পাতত দি খাওক, ভোক লাগিব।\nভেদাইলতাৰ পাতৰ ৰস তিলৰ তেলৰ লগত মিহলাই সিৰ সংকোচন হোৱা ঠাইত মালিছ কৰিব লাগে।\nশৰীৰত আঘাত পাই ভিতৰত দুখ পালে\n২ গ্ৰাম ফিটকিৰি আধা লিটাৰ গৰুৰ গাখীৰেৰে খাব লাগে, ভাল হয়।\nঘাত পোক হ’লে\nআকন্দ গছৰ ঠাৰি বা গছৰেই আঠা লগালে পোক মৰে।\nশৰীৰৰ মেদ বৃদ্ধি\nএনেয়ে গা শকত হৈ আহে। অলপ কাম কৰিলেই ভাগৰ লাগে।\nএৰাপাতৰ খাৰ খোৱা হিঙৰ লগত খোৱা খাদ্যত ব্যৱহাৰ কৰিলে শৰীৰৰ গঠন স্বাভাৱিক হয়।\nপ্ৰস্ৰাৱত বীৰ্য যোৱা অসুখ\nবাদাম ৬ টা, জলকীয়াৰ গুটি ৬ টা ভাঙি অলপ মিছিৰি মিহলি কৰি ৰাতিপুৱা ২০০ মিলিলিটাৰ গাখীৰৰ লগত খাব।\nকেঁচা চালগোম আৰু মূলা ২-৩ টা একেলগে বটি খাব লাগে।\nদুপৰীয়া টেঙাৰ পাতৰ ৰস ২৩ গ্ৰাম দিনে ২ বাৰ খালে উপকাৰ হয়।\nশৰীৰৰ পৰী দুৰ্গন্ধ ওলোৱা হ’লে\nমানিমুনি শাক ৰাতিপুৱা ৰান্ধি খালে দিনটোলৈ গাৰ গোন্ধ নোলায়।\nশৰীৰৰ বগা দাগ\nঅমিতাৰ আঠা লগাব লাগে। দাগ উঠি যায়।\n৩ টা লং মুখত ভৰাই দাঁতেৰে চোবাই চোবাই কিছু সময় ৰাখিলে আৰাম পাব।\nতুলসী পাতৰ ৰস, কেঁচা হালধিৰ ৰস আৰু মৌ মিহলাই তাত সানিব লাগে। বগা দাগ গুচে।\nচোম গছৰ কেঁচা পাত বটি সানিলেও বগা চোম যায়।\nক’লা তুলসীৰ পাতৰ ৰসৰ লগত অলপ নেমুটঙাৰ ৰসমিহলাই সানিলে উপকাৰ হয়। দাগ যায়।\nৰাতি শোৱাৰ আগত ঘিউ সানি মালিছ কৰিবও পাৰি।\nশৌচ হওঁ হওঁ কৰে কিন্তু নহয়\nনৰসিংহৰ ৮-১০ টা কেঁচা পাত খুন্দি গুহ্যদ্বাৰত লগালে শৌচ হয়।\nপানী বা বস্তু খাওঁতে দাঁত সিৰসিৰালে\nসৌৰা গছৰ ঠাৰিৰে ১ সপ্তাহ দাঁত মাজিলে সিৰসিৰণি নাথাকে। (সৌৰা গছ সৰু জুপুৰা গছ)।\nক্ষীণ আৰু দুৰ্বল লোকৰ বল-শক্তি আনিব খুজিলেঃ\n১৫-২০ টা পচতীয়াৰ পাত, ৫ গ্ৰাম গৰুৰ ঘিউত ভাজি কিছুদিন খাওক, উপকাৰ হ’ব। শৰীৰ শকত হ’ব, বল-শক্তি বাঢ়িব।\nঅলাগতিয়াল চুলি যদি উঠাব লাগে\nহৰিতাল, শংখচূৰ্ণ আৰু ভীমকলৰ খাৰ সম পৰিমাণত লৈ ভালদৰে মিহলাই উঠাব লগা চুলিত লগাওক। চুলি উঠি যাব।\nআধাকাপ ঘিউত অলপ গাখীৰ দি দিনে তিনি বাৰ খুৱালেই প্লেগ ৰোগ ভাল হয়।\nভৰিৰ আঙুলিত পানীয়ে খালে\nজেতুকাৰ পাত আৰু কেঁচা হালধি খুন্দি পানীয়ে খোৱা ঠাইত প্ৰলেপ দিব লাগে।\nপকা/পুৰণি অমৰাও লগাব পাৰি।\nনাক সোপা মাৰি ধৰিলে (অসুখত)\nমৰাণ আদা, মৌ জোল আৰু তুলসীৰ ৰস (সকলোৰে অলপ অলপ) খাব লাগে।\nবকফুল আৰু পাত খুন্দি নাকেৰে শুঙিব লাগে। কেইবাৰমান শুঙিলেই নাক সোপা মাৰি ধৰা অসুখ দূৰ হয়।\nদ্ৰোণপুষ্পৰ পাতৰ ৰস নাকত টোপ ধৰি দুই টোপ দুই টোপ দিলেও নাক খোলা হয়।\nকালজিৰা (কলাজিৰা) এচামুচ এখন পাতল কাপোৰত লৈ মোহাৰি নাকেৰে শুঙিলেও নাক খুলি যায়।\nচিকিৎসাপচতীয়াৰ পাত সিজাই (পানী কিছু ঘন হৈ গ’লে) সেই পানী আধা কাপমান দিনে দুবাৰ খাব লাগে।\nএখন কাপোৰত পচতীয়াৰ পাত ৫০ গ্ৰাম লৈ তাত অলপ গৰম বালি (সহিব পৰা গৰম) মিহলি কৰি টোপোলা বান্ধি বিষ হোৱা ঠাইত সেক দিলে বিষ কমি যাব।\nচিত্ৰনলা তেলৰ লগত নাৰিকল তেল মিহলি কৰি সানিলে ঘা, খজুৱতি ভাল হয়।\nএই তেল গাত সানিলে মহে নাকামোৰে। ডাঁহ, জোক, পোক-পৰুৱা আদিয়েও নাখায়। চিত্ৰনলাৰ গোন্ধত পলায়। চিত্ৰনলাৰ গোন্ধত মাখিও পলায়।\nপকা তেঁতেলি ১০ গ্ৰামত মিছিৰি মিহলাই খাব লাগে। দিনে ২-৩ বাৰ খালে বিষ নোহোৱা হ’ব।\nএই ঘা খুজতীয়াৰ দৰে এঠাইৰ পৰা আন ঠাইলৈ বিয়পে।\nদূবৰিবন আৰু কেঁচা হালধি খুন্দি লগালে চিটিকা ঘা ভাল হয়।\nভোমোৰাৰ গুটিৰ ওপৰৰ বাকলিটো খুন্দি চিটিকা ঘাত লগালে ঘা ভাল হয়।\nগৰ্ভপাত কৰাব লাগিলে\nআজিকালি গৰ্ভমোচন কৰোৱাটো চৰকাৰীভাৱে অনুমোদিত আৰু চৰকাৰী চিকিৎসালয়ত কৰোৱা হয়। এই সাহায্য গ্ৰহণ কৰিব পাৰে।\nৰঙা পিঁয়াজ ৬০ গ্ৰাম, ১০-১২ চামুচ ঘিউ আৰু ২৫০ মিলিলিটাৰ গাখীৰ মিহলাই উতলাব লাগে। অলপ ঘন হৈ উঠিলে মিছিৰি অলপ মিহলাই ৰাতিপুৱা একেৰাহে এমাহ খালে যৌন সুখ ভোগ (পুৰুষে) কৰিব পাৰিব।\n২৫০ মিলিলিটাৰ গাখীৰত ৫ টা বাদাম গুড়ি কৰি মিহলাই খালে শৰীৰৰ শক্তি বাঢ়ে।\nপ্ৰতিদিনে নাৰী আৰু পুৰুষ উভয়ে ২ চামুচ আমলখিৰ ৰসৰ লগত নহৰুৰ ২ টা কোঁহ বটি খালে যৌনশক্তি দীৰ্ঘস্থায়ী হ’ব।\nকিডনিৰ দোষত কঁকালৰ বিষ হ’লে\n১০ টা পাতেগজাৰ পাত (দুপৰীয়া টেঙাৰ পাত) খুন্দি ৰস উলিয়াই চেনি বা নিমখ দি এসপ্তাহ খালে বিষ কমিব।\nএটা পকা ভীমকল চকলিয়াই এৰাতি পানীত তিয়াই থ’ব লাগে আৰু ৰাতিপুৱা খালী পেটতে খাব লাগে। প্ৰস্ৰাৱ স্বাভাৱিক হ’ব।\nকৰ্কট অতি পুৰণি কালৰ পৰা মানৱদেহত হৈ থকা ৰোগ। ইয়াৰ সংস্কৃত নাম কৰ্কট। ইংৰাজীত ইয়াক ‘কেনচাৰ’ বোলে। কেনচাৰ লেটিন শব্দ, ইয়াৰ অৰ্থ ক্ৰেব মানে কেঁকোৰা (বা কুটিল)। ইয়াৰ অন্য মেডিকেল নাম- কাৰ্চিন’মা এটা গ্ৰীক শব্দ। কৰ্কট ৰোগ কোষৰ ৰোগ আৰু কিছুমান মাংসপেশীৰ অনুৰূপ টেমুনা। দেখাত ই যি ঠাইত আছে তাৰেই মাংসপেশীৰ দৰে। কিন্তু ই মাংসপেশীৰ দৰে শৰীৰৰ আৱশ্যকীয় কোনো কাম নকৰে। বৰং যি ঠাইত হৈছে সেই মাংসপেশীৰ ক্ষতি কৰি ই বাঢ়ে। কথা হৈছে কৰ্কট ৰোগ টেমুনা বান্ধিয়ে হয়, কিন্তু টেমুনা অন্য ৰোগতো হয় আৰু টেমুনা দেখিলেই কৰ্কট ৰোগ বুলি ভাবিব নালাগে।\nকৰ্কট এবিধ অস্বাভাৱিক ক্ষতিকাৰক, নতুনকৈ হ’ব ধৰা টেমুনা। জৈৱিক লক্ষণ বা ক্লিনিকেল অন্বেষণ অনুসৰি কৰ্কট ৰোগ ১০০ বিধমান আছে। কিন্তু এইবোৰক প্ৰধানকৈ দুভাগত ভগাব পাৰি আৰু তেনেকৈ বিচাৰ কৰা হয়। কাৰ্চিন’মা আৰু ছাৰক’মা। কাৰ্চিন’মা হৈছে এটা নতুনকৈ উত্পন্ন হোৱা, শৰীৰৰ ভিতৰৰে ফঁপোলা অংগৰ বাহিৰৰ অংশৰ মাংসপেশী ওফন্দি ওঠা এক ধৰণৰ টেমুনা। ই মাংসপেশীবোৰক ৰোগগ্ৰস্ত কৰি পেলায় আৰু ওচৰৰ চাৰিওফালৰ মাংসৰ আঁহবোৰৰ মাজেৰে লাহে লাহে বিয়পি থাকি সেই মাংসপেশীবোৰকো ৰুগীয়া কৰি তোলে। ইয়াৰ ৰোগকাৰক বীজাণু দেখা টেমুনাৰ পৰা বহুত দূৰলৈ বিয়পি থাকে।\nমানুহৰ আদি স্তৰ হৈছে ভ্ৰূণ। ভ্ৰূণত তিনিটা মূল বস্তু থাকে। তাৰ পৰাই মানুহৰ অস্থি, মাংস, নাড়ী, ভুঁৰু, তেজ আদিৰ উত্পন্ন হয়। সেইবোৰ স্তৰ হৈছে- এক্টোডাৰ্ম, এন্টোডাৰ্ম আৰু মেজোডাৰ্ম। ছাৰক’মা হৈছে এই মেজোডাৰ্ম মূল স্তৰৰ পৰা উদ্ভূত এবিধ ক্ষতিকাৰক টেমুনা।\nআৰম্ভ হোৱা ঠাইৰ পৰা বহু দূৰলৈ ক্ষতিকাৰক টেমুনা আগবাঢ়ি যোৱাৰ যিটো পদ্ধতি, ই তেজৰ সোঁতৰ সৈতে তৰল পদাৰ্থ বাহিকা নাড়ীৰ মাজেৰে আৰু শৰীৰৰ আভ্যন্তৰীণ সুৰুঙাবোৰেৰে বিস্তাৰিত হয় আৰু দেখা দিয়া টেমুনাৰ পৰা দূৰত, বিশেষজ্ঞসকলেহে জানিব পৰা ধৰণৰ টেমুনাৰ সৃষ্টি কৰে। কৰ্কট ৰোগ যিকোনো বয়সতে হ’ব পাৰে। কিন্তু সাধাৰণতে ৪০ বছৰ বয়সৰ পাছত হোৱাই দেখা যায়।\nআজিৰ চিকিৎসা জগতত ৰোগৰ কাৰণ আৰু তাৰ চিকিৎসাৰ বিষয়ে জানিবলৈ আধুনিক প্ৰযুক্তি-কৌশল আৰু যন্ত্ৰ-পাতিৰ আৱিষ্কাৰ হৈছে। এই ৰোগৰ পৰা আৰোগ্য লাভৰ ক্ষেত্ৰত নিশ্চিত হ’ব পৰা গৈছে। বৰ বসন্ত, ক’লা জ্বৰ আদি অতীতৰ কথা হৈ গ’ল। তেনেকৈ আৰু বহু ৰোগক নিৰ্মূল কৰিবলৈ বিশ্বস্বাস্থ্য সংস্থাই অহৰহ চেষ্টা চলাই পৃথিৱী ব্যাপি বিস্তৃত আঁচনি আগবঢ়াই নি আছে। এই অৱস্থাতো কৰ্কটৰ টেমুনা কিয় হয়, কিয় তেনেকৈ বাধাহীনভাৱে কোষবোৰৰ বিভাজন হয় আৰু ৰুগীয়া হৈ কোষবোৰ মৰে, গেলি-পচি যায় জানিব পৰা হোৱা নাই আৰু তাৰ বাবেই কৰ্কট ৰোগৰ আৰোগ্যৰ পথ সুনিশ্চিত হোৱা নাই। কিন্তু চিকিত্সক, গৱেষক কিছুমানৰ উত্সৰ্গিত জীৱন-যোৰা সাধনা আৰু পৰিশ্ৰমৰ ফলত সংকেত জ্ঞাপক কাৰণ কিছুমানৰ উদ্ভাৱন হৈছে। ৰাসায়নিক, যান্ত্ৰিক, পাৰিপাৰ্শ্বিক আৰু ৰোগকাৰক বীজাণু তথা ভাইৰাছৰ পৰা কৰ্কট ৰোগ হয় বুলি ধাৰণা কৰা হৈছে। কৰ্কট ৰোগ খাটাংকৈ জনাৰ উপায় হৈছে ‘বায়’প্ছি’ পৰীক্ষা। আক্ৰান্ত ঠাইৰ পৰা অকণমান মাংস (কোষ) কাটি নি পৰীক্ষা কৰা হয়। ইয়াৰ উত্পত্তি, বিশেষকৈ স্নায়ু, শ্লেষ্মা আৰু জৰায়ু সংযুক্ত স্থানত হয়। ছাল, পৌষ্টিক অংগৰ নলী, জনন অংগ, হাঁওফাঁও, গুহ্যদ্বাৰ, যকৃত, গলৰ বিভিন্ন অংশত এই ৰোগ হয়।\nৰোগৰ লক্ষণঃ কৰ্কট ৰোগৰ আগজাননী হিচাপে তলত দিয়া ৭ বিধ সংকেতৰ ওপৰত নিৰ্ভৰ কৰা দেখা যায়।\n(১)শৌচ-প্ৰস্ৰাৱৰ ধাৰাবাহিক নিয়মৰ পৰিৱৰ্তন হোৱা।\n(২)গলত ছাল যোৱা ধৰণৰ অসুখ কিন্তু আৰোগ্য নহয়।\n(৩)অস্বাভাৱিক ৰক্ত ক্ষৰণ।\n(৪)শৰীৰৰ স্তন বা যিকোনো ঠাইত মাংসপেশী উখহি উঠা (মহিলাৰ স্তনত বিশেষভাৱে হোৱা দেখা যায়)।\n(৫)খোৱাবস্তু গিলিবলৈ অসুবিধা পোৱা।\n(৬)হঠাত্ শৰীৰৰ কাঠ আচিনাই, তিল আদি দাগৰ কোনো পৰিৱৰ্তন হোৱা।\n(৭)বিৰক্ত কৰি থকা কাহ বা মাত ভাগি যোৱা অৱস্থা।\nসাধাৰণতে লোৱা চিকিৎসা ব্যৱস্থাবোৰ হৈছে অপাৰেছন, ৰঞ্জন ৰশ্মিৰ চিকিৎসা, ৰসায়ন চিকিৎসা, হৰম’ন চিকিৎসা বা এণ্ড’ক্ৰাইন থেৰাপি, ইমিউন’ থেৰাপি আৰু এণ্টিবায়’টিক্ছ। বিশ্বাস কৰা হয় যে আৰম্ভণিতে জানি চিকিৎসা কৰিলে কৰ্কট ৰোগীক আৰোগ্য কৰিব পাৰি। গতিকে ওপৰত উল্লেখ কৰা লক্ষণবোৰলৈ লক্ষ্য ৰাখি সোনকালে চিকিৎসা কৰাৰ ব্যৱস্থা ল’ব লাগে।\nআজিকালি কেনচাৰ ৰোগীক অসহ্য যন্ত্ৰণাৰ পৰা সকাহ দিব পৰা বেজি ওলাইছে। ৰোগৰ যন্ত্ৰণা কিছু প্ৰশমিত হয়।\nৰোগৰ প্ৰকৃত কাৰণ জানিব নোৱাৰিলেও, তেজৰ দোষ, দূষিত পদাৰ্থ শৰীৰত জমা হোৱা আৰু অখাদ্য আদি খোৱাৰ ফলত হয় বুলি অনুমান কৰা হয়। ডাঃ নৰমান বাৰকাৰে (এম.ডি) অস্বাস্থ্যকৰ জীৱন-যাপনেই (স্বাস্থ্যৰ ক্ষতিৰ প্ৰতি চকু নৰখা জীৱন-যাপনেই) এই ৰোগৰ কাৰণ বুলি কৈছে। মেক্সিক’ৰ এজন অধ্যাপক আদিলেচে কয়- ৯৯% কৰ্কট ৰোগীয়েই শৌচ কচা অসুখত ভোগা মানুহ। শৌচ কচাৰ প্ৰকোপ যিমানেই বেছি কাৰ্চিন’মা হোৱাৰ সম্ভাৱনাও সিমানেই বেছি থাকে। বহুবোৰ পৰীক্ষা-নিৰীক্ষাৰ পৰা দেখা গৈছে যে কৰ্কট ৰোগীৰ তেজ আৰু প্ৰস্ৰাৱত বিকৃতাৱস্থা বিশেষভাৱে থাকে। প্ৰস্ৰাৱত ক্ল’ৰাইড আৰু ফছফেট নাথাকে। ইফালে কাৰ্ব’নেট অধিক পৰিমাণে থাকে। তেজ পৰীক্ষা কৰিলে দেখা যায় ফছফেট, ক্ল’ৰাইড, আৰ.বি.চি., অক্সিহিম’গ্ল’বিন বহুত কম থাকে। সেই হিচাপে দেখা যায় কৰ্কট ৰোগ হোৱাৰ সৈতে শৰীৰৰ খনিজ লোণ আৰু অম্লজানৰ ঘনিষ্ঠ সম্বন্ধ আছে। বহুদিনৰ পৰা বেছিকৈ নিমখ খোৱাৰ অভ্যাস আৰু ছডিয়াম বাইকাৰ্ব’নেট্, ছডিয়াম ছালফেট, খাদ্যবস্তু তৈয়াৰ আৰু সংৰক্ষণ কৰিবলৈ ব্যৱহাৰ কৰি, সেই খাদ্যবস্তু খাই থকা অভ্যাসৰ ফলত কৰ্কট ৰোগ হোৱাৰ সম্ভাৱনা বাঢ়ি যায়। ডাঃ ই.এইচ. স্মলপেজে কৈছে যে অধিক কাৰ্ব’নেট কৰ্কট ৰোগৰ আহ্বায়ক হৈ থাকে। গতিকে শৰীৰৰ পৰা কাৰ্ব’নেট কমাব লাগে। শৰীৰৰ অংগ-প্ৰত্যংগ, মাংসপেশী, মাংসপেশীৰ তৰল পদাৰ্থবোৰ সকলোতে যাতে অম্লজান বৃদ্ধি হয় তাৰ যত্ন ল’ব লাগে। তাৰ বাবে পটাছিয়াম যথেষ্টভাৱে পাই থকাৰ আৱশ্যক। পটাছ এণ্টিবায়’টিক আৰু এণ্টিছেপ্টিক (পচনৰোধক) আৰু আৰোগ্যদায়ক।\nএইবোৰ কথালৈ লক্ষ্য ৰাখি খাদ্য আৰু ঘৰুৱা চিকিৎসাৰ ব্যৱস্থা কৰিব পাৰি।\nপ্ৰথম অৱস্থাৰ ৰোগীক দুই দিন উপবাস কৰোৱাই (লঘোনে ৰাখি) দৈনিক ২০ গ্ৰাম আঙুৰ বা ৪ চামুচ আঙুৰৰ ৰস, একেৰাহে এমাহ খুৱালে বহু উপকাৰ হয়। প্ৰায় আৰোগ্যৰ পথলৈকে আহে।\nৰক্ত কৰ্কটত (ব্লাড কেনচাৰ) প্ৰতিদিনে আধা কাপকৈ বিটৰ ৰস দিনে ২-৩ বাৰকৈ খালে বিশেষ উপকাৰ হয়। নিয়মীয়াকৈ ৫-৬ কোঁহ নহৰু খালে কৰ্কট ৰোগ কেতিয়াও নহয়। কৰ্কট ৰোগ পেটৰ হ’লে, আক্ৰমণ কৰাৰ প্ৰথম অৱস্থাত, এটা নহৰু বটি তাৰ লগত অলপ পানী মিহলি কৰি, একেৰাহে ১৫-২০ দিন খালে পেটৰ কৰ্কট ৰোগ ভাল হ’ব পাৰে।\nনিতৌ ২০০ গ্ৰামকৈ কেঁচা গাজৰ খালেও যথেষ্ট উপকাৰ হয়।\nঘেঁহুৰ পাত, ঠাৰি খুন্দি তাৰ ৰস উলিয়াই এগিলাচ ৰাতিপুৱা আৰু এগিলাচ গধূলি, দিনে ২ বাৰকৈ এমাহ খালে আৰম্ভ হোৱা কৰ্কট ৰোগ ভাল হয়। ৰস উলিয়াই বেছি সময় ৰাখি থ’ব নালাগে লগে লগে খাব লাগে।\nআধা কাপ ঘেঁহু ধুই তাক ২ কাপ পানীচ ৰাতি তিয়াই থৈ ৰাতিপুৱা খালী পেটতে সেই পানী খালে প্ৰাৰম্ভিক অৱস্থাৰ কৰ্কট ৰোগ আৰোগ্য হ’ব পাৰে।\nনয়নতৰা ফুলৰ পাতৰ ৰস বা পিৰালী কুঁৱৰীৰ পাতৰ ৰস বৰ উপকাৰী।\nআঙুৰ, আপেল, খেজুৰী, গাখীৰ, দৈ, সুমথিৰা টেঙা, বিলাহী, ৰসাল ফলমূল আদি উপকাৰী। ত্ৰিফলা, অমিতা আৰু অমিতাৰ আঠা বৰ উপকাৰী। পদিনাৰ ৰস, ফুলকবি আৰু ক’লা কচু, ক’লা কচুৰ পাত খালেও ভাল ফল পোৱা যায়।\nডাঃ হেষ্টিংছ ক্লিফ’ৰ্ডে (এজন কৰ্কট ৰোগ বিশেষজ্ঞ) মানুহক প্ৰাকৃতিক পৰিৱেশত জীৱন-যাপন কৰিবলৈ উপদেশ দিছে। প্ৰদূষণ মুক্ত বায়ুমণ্ডল, অকৃত্ৰিম, প্ৰাকৃতিক, অধিক পৰিমাণে খনিজ লোণযুক্ত খাদ্য মানুহৰ দেহৰ বাবে আৱশ্যক আৰু তেনে পৰিৱেশত তেনে খাদ্য খাই জীৱন ধাৰণ কৰিবলৈ উপদেশ দিছে। তেওঁ আৰু কৈছে যে বেছি ৰক্তক্ষৰণ হ’লে আৰু লঘোন দি থাকিলে কেনচাৰাছগ্ৰ’থ নহয়। লঘোনে থাকিলে শৰীৰৰ বিষাক্ত বস্তু কমি যায়। সেই বাবে কেনচাৰ ৰোগীয়ে বেছিকৈ পেট ভৰাই একো খাব নালাগে। মাজে মাজে লঘোন দিয়া ভাল। জে.ডব্লিউ. আমষ্ট্ৰঙে মহিলাৰ বুকুৰ কেনচাৰত লঘোন দিয়াই আৰু নিজৰ প্ৰস্ৰাৱ নিয়মিতভাৱে খুৱাই আৰোগ্য কৰিবলৈ সক্ষম হোৱা বুলি তেওঁৰ কিতাপ ‘দ্যা ৱাটাৰ অব্ লাইফ’-অত লিখিছে।\nযোগাভ্যাস নিয়মিতভাৱে কৰি থাকিলে কেনচাৰ ৰোগ নহয় বুলি যোগী, সাধু-সন্তসকলে কয়। গুৱাহাটীৰ উমাচল (কামাখ্যাৰ ওচৰৰ) যোগাশ্ৰমৰ প্ৰয়াত স্বামী শিৱানন্দ সৰস্বতী মহাৰাজে কেনচাৰ ৰোগীক নিয়মিতভাৱে সৰ্বাংগাসন, শৱাসন, প্ৰাণায়াম আৰু ভ্ৰমণ প্ৰাণায়াম অভ্যাস কৰিবলৈ কৈছে। প্ৰতিদিনে যথেষ্ট পৰিমাণে পানী খাব লাগে। কমেও ৮ গিলাচ। খাদ্যৰ প্ৰতি বিশেষ যত্নবান হ’বলৈ কৈছে যাতে অখাদ্য শৰীৰলৈ নাযায়। সদায় নেমুটেঙাৰ ৰস খাব লাগে। কেঁচা শাক-পাচলি খাব লাগে আৰু মাজে মাজে লঘোন দিব লাগে। তেখেতে কৈছে এই নিয়মবোৰ পালন কৰিলে কেনচাৰ ৰোগী আৰোগ্য হ’ব পাৰে। এইবোৰ উপদেশ মানি চলাৰ উপৰিও প্ৰতিদিনে ৰাতিপুৱা খালী পেটত ২০০ মিলিলিটাৰ স্বমূত্ৰ সেৱন কৰিলে বিশেষ উপকাৰ লাভ কৰিব।\nবিশেষজ্ঞসকলে মানুহক আৰু কিছুমান বদ অভ্যাস ত্যাগ কৰিবলৈ কৈছে। খুব গৰম চাহ খোৱা, ভাত আদি গৰমে গৰমে খোৱাও নিষেধ। কেতিয়াও নাখাব। তামোল-পাণ খোৱা, চুফাৰি-পাণ খোৱা আৰু চাধা, চূণ মোহাৰি মুখত সোমাই থোৱা বা দাঁতৰ গুৰিত লগাই থোৱা অভ্যাস নকৰিব, থাকিলে এৰি দিয়ক। চিগাৰেট, বিড়ি আদি নুহুপিব। মানুহে হুপি থকা অৱস্থাত ওচৰলৈ নাযাব। চিগাৰেট, বিড়িৰ গোন্ধ নাকত সোমালেও খোৱাৰ সমানেই অন্যায় হয়। এইবোৰ বদ অভ্যাসৰ পৰা পোৱা আনন্দই গৈ চকুৰ পানীত পৰিণত কৰে। কাৰণ এইবোৰৰ পৰা কেনচাৰ হোৱাৰ সম্ভাৱনা বেছি থাকে।\nধঁপাত, চিগাৰেটৰ উপৰিও ভাং, মদ, কফি খোৱা অভ্যাসো বেয়া। মাছ, মাংস, ৰঙালাও, কোমোৰা, পিঁয়াজ, কেহা বস্তু, অধিক মছলাযুক্ত খাদ্য খোৱাও নিষেধ। দূষিত বায়ু আৰু বিষাক্ত গেছৰ পৰা সদায় আঁতৰত থাকিব লাগে। তামোল খোৱাও ভাল নহয়। পৰিশ্ৰম কৰা অনুচিত।\nই এবিধ অতি মাৰাত্মক জ্বৰ। ইয়াৰ বীজাণু পোহনীয়া চৰাই, জন্তু আদিয়ে বিয়পায়। বৰ কঠিন জ্বৰ হয়, ১০৫-১০৬ ডিগ্ৰী থাকে, ভাল চিকিৎসা লগে লগে নহ’লে ৰোগীৰ সোনকালে মৃত্যু হয়।\nএই ধৰণৰ টান জ্বৰ চলি থাকিলে ৰোগীক ২৪ ঘণ্টাৰ ভিতৰত হাস্পতাললৈ নিয়াৰ ব্যৱস্থা কৰিব লাগে।\nঘৰুৱা চিকিত্সাঃ চিৰতা তিতা বা কালমেঘ বা মহানিমৰ কেঁচা কুমলীয়া পাত ১৫-২০ টা মান চোবাই খাব বা ৰস উলিয়াই খুৱাব লাগে, দিনে ৩ বাৰ। কিবা খোৱাৰ আধা ঘণ্টামান পাছত খাব লাগে। জ্বৰ নামে, মূৰৰ বিষ নাইকিয়া হয়।\nগুহ্যদ্বাৰত পোৰণি হ’লে বা পকিলে\nপটলৰ পাত আৰু যষ্টিমধু সম পৰিমাণে লৈ ভালদৰে বটি ছাগলীৰ গাখীৰত মিহলাই গুহ্যদ্বাৰত প্ৰলেপ দিব লাগে।\nঅথবা পটলৰ পাত আৰু যষ্টিমধু একেলগে ২০০-৩০০ মিলিলিটাৰ পানীত সিজাই তাৰ আৰক উলিয়াই (ক্কাথ কৰি) অলপ গৰম থাকোঁতেই গুহ্যদ্বাৰত লগাব লাগে। গুহ্যদ্বাৰৰ পোৰণি দূৰ হয়।\nগুহ্যদ্বাৰ বাহিৰ ওলাই যোৱা অসুখতো ব্যৱহাৰ কৰিব পাৰি।\nপেটত গেছ হ’লে\nএক চামুচ নহৰুৰ ৰসত আধা চামুচ ঘিউ মিহলাই খালে লগে লগে গেছ দূৰ হ’ব। ডাঙৰ, সৰু সকলো ৰোগী সুস্থ হৈ পৰিব।\nতুলসী পাতৰ ৰস ২৫ মিলিলিটাৰত (৫ চামুচ) মিছিৰি গুড়ি কৰি মিহলাই দিনত ৩ বাৰ খালে অসুখ কমি যায়।\nকাণত পোক হ’লে\nপদিনাৰ ৰস ২ টোপ দিলে (দিনত দুবাৰ) পোক মৰে।\nবিশুদ্ধ সৰিয়হৰ তেল কাণত দিব লাগে।\n২০০ মিলিলিটাৰ গাখীৰত ৩ চামুচ নহৰুৰ ৰস মিহলাই ২-৩ দিন খাব লাগে।\nৰাতিপুৱা খালী পেটত ৩ টা পৰিষ্কাৰ বেলপাত চোবাই খাব লাগে।\nডালিম গছৰ ছাল খুন্দি তাক গৰম কৰি খাব লাগে। দিনে ৩ বাৰ এদিন খালেই ফিতাপেলু মৰি শৌচৰ লগত ওলাই আহিব।\nদহিকচুৰ ঠাৰি আঞ্জা কৰি খালেও উপকাৰ হয়।\nঅতি টোপনি টোপনি ভাব হ’লে\nনেমুৰ ৰস দি ৰঙা চাহ (লাল চাহ) খাওক। টোপনিৰ প্ৰভাৱ কাটিব।\nবজ্ৰাসন কৰক। আশাতীত ফল পাব। লৰা-ছোৱালীৰ পঢ়াত মন নবহিলে বজ্ৰাসন কৰিবলৈ দিয়ক।


মৰ্মন্তুদ! ৰাজপথৰ অবৈধ হৰ্ডিং বাগৰি ২৩বছৰীয়া যুৱতী অভিযন্তাৰ কৰুণ মৃত্যু– News18 Assam\nমৰ্মন্তুদ! ৰাজপথৰ অবৈধ হৰ্ডিং বাগৰি ২৩বছৰীয়া যুৱতী অভিযন্তাৰ কৰুণ মৃত্যু\nচেন্নাইৰ ৰাজপথৰ AIADMK দলৰ হৰ্ডিংখনে হেঁচা মাৰি ধৰাৰ বাবে সুবাশ্ৰী নামৰ ২৩বছৰীয়া যুৱতীগৰাকী স্কুটিৰে সৈতে ৰাজপথত বাগৰি পৰে। নিমিষতে তীব্ৰ বেগত আহি থকা এখন টেংকাৰে মহতিয়াই নিয়ে দুৰ্ভগীয়া যুৱতীগৰাকীক।\nUpdated:September 13, 2019, 1:03 PM IST\nUpdated: September 13, 2019, 1:03 PM IST\nচৰণেহে জানে মৰণৰ ঠাই! এই আপ্তবাক্য শাৰী সঁচা প্ৰমাণিত হ’ল চেন্নাইৰ এগৰাকী দুৰ্ভগীয়া যুৱতী অভিযন্তাৰ ক্ষেত্ৰত। সুবাশ্ৰী নামৰ এটা IT কোম্পানীত কৰ্মৰত ২৩বছৰীয়া ছফটৱেৰ অভিযন্তাগৰাকীৰ ওপৰত ৰাজপথত লগোৱা অবৈধ হৰ্ডিং বাগৰি পৰাৰ ফলত তেওঁ কৰুণ মৃত্যুক সাৱটি ল’বলগীয়া হয়। হৰ্ডিংখন হঠাৎ বাগৰি পৰাৰ ফলত যুৱতীগৰাকীয়ে নিয়ন্ত্ৰণ হেৰুৱাই স্কুটীৰ পৰা ৰাজপথত বাগৰি পৰে। সেই আঘাতপ্ৰাপ্ত অৱস্থাতে যুৱতীগৰাকীক মহতিয়াই নিয়ে পিছফালৰ পৰা আহি থকা এখন তীব্ৰবেগী টেংকাৰে। ততালিকে গুৰুতৰভাৱে আঘাতপ্ৰাপ্ত সুবাশ্ৰীক হাস্পতাললৈ নিয়া হয় যদিও যুৱতীগৰাকীয়ে তেতিয়ালৈ শেষ নিশ্বাস ত্যাগ কৰিছিল।\nপুৱা স্কুটীৰে পল্লাভৰম–তৰইপক্কম ৰেডিয়েল ৰোডত গৈ থাকোতে পথৰ দাঁতিত লগোৱা হৰ্ডিঙে তেওঁক হেঁচা মাৰি ধৰে। মুৰত হেলমেট পৰিধান কৰি থকা স্বত্তেও পানীৰ টেংকাৰৰ খুন্দাত অতি বেয়াকৈ মুৰত দুখ পাই অচেতন হৈ পৰে যুৱতীগৰাকী।\nপুত্ৰৰ বিয়াৰ কাৰণে ৰাজনৈতিক দলৰ নেতাই লগাইছিল অবৈধ বৃহৎ হৰ্ডিং\nএই প্ৰাণঘাতক হৰ্ডিংখন ৰাজপথৰ ওপৰত অবৈধভাৱে লগোৱাজন AIADMKদলৰ স্থানীয় নেতা চি.জয়গোপাল বুলি চিনাক্ত কৰা হৈছে। চি.জয়গোপালে এই হৰ্ডিংখন নিজৰ পুত্ৰৰ বিয়াৰ বাবে লগাইছিল আৰু হৰ্ডিঙত তামিলনাডুৰ প্ৰয়াত প্ৰাক্তন মুখ্যমন্ত্ৰী জয়ললিতা, বৰ্তমানৰ মুখ্যমন্ত্ৰী ই.পলানিচামী আৰু উপ মুখ্যমন্ত্ৰী অ.পনিৰচেলভামৰ ফটো লগোৱা হৈছিল। ৰাজপথৰ মধ্যভাগত অবৈধভাৱে লগোৱা এই হৰ্ডিংখনে এগৰাকী যুৱতীৰ প্ৰাণ কাঢ়ি লোৱাৰ পিছত চেন্নাইত তীব্ৰ প্ৰতিক্ৰিয়া আৰু ৰোষৰ সৃষ্টি হৈছে। মুখ্য বিৰোধী দল ডিএমকে যুৱতীগৰাকীৰ মৃত্যুৰ বাবে ৰাজ্য চৰকাৰ আৰু চেন্নাই আৰক্ষীক কঠোৰ সমালোচনা কৰিছে। উল্লেখযোগ্য যে মাদ্ৰাছ উচ্চ ন্যায়ালয়ে ইয়াৰ আগতে হৰ্ডিং আৰু কাট আউটৰ ওপৰত নিষেধাজ্ঞা আৰোপ কৰি ৰাজনৈতিক দলসমূহক সকীয়নি প্ৰদান কৰিছিল।


প্ৰধান মন্ত্ৰীৰ আহ্বানক সকলোৱে সহাৰি দিয়ক - Jubo Darpan\nভাৰত বিশ্ব এখন শক্তিশালী দেশেই নহয় বিশ্বৰ জৰুৰী কালীন অৱস্থাত একতাৰ প্ৰতীক ৷ আধ্যাত্মিক শিক্ষাৰে শিক্ষিত এখন শৃংখলাবদ্ধ দেশ আমাৰ ভাৰত ৷ কৰ’নাক বহুত উন্নত দেশে প্ৰতিৰোধ কৰিবলৈ সক্ষম নহল ৷১৭৪ দেশলৈ বিয়পি গ’ল একমাত্ৰ চীনৰ ভুলৰ বাবে ৷ সৰু সৰু দেশবোৰৰ আজি খাদ্যৰ লগতে ঔষধ আৰু চিকিৎসা কৰ্মী বেছি নথকাত মৃত্যুৰ মুখত পৰিছে ৷ আতংকিত বিশ্বৰ জনতা ৷বহু লোকে এতিয়াও নাজানে ক’ৰুনা ভাইৰাছ কি ? ক’ৰুনা ভাইৰাছৰ পৰা ৰক্ষা পোৱাৰ উপায় কি ?\nক’ৰুনা ভাইৰাছত আক্ৰান্ত হলেই প্ৰতিজন ব্যক্তিৰ মৃত্যু নহয় ৷ শতাংশৰ হিচাপত ৩% শতাংশৰ মৃত্যু হয় আৰু ৯৭% ৰোগীয়ে ভাল হয় সম্পূৰ্ণ চিকিৎসা পালে ৷ কিন্তূ বহু ৰোগীৰ চিকিৎসাৰ অভাৱত মৃত্যু হব ৷ কাৰণ এটাই যেতিয়া এটা অঞ্চলত হাজাৰ হাজাৰ মানুহ আক্ৰান্ত হব তেতিয়া চিকিৎসা কৰ্মী আৰু ঔষধৰ নাটনি দেখা দিব আৰু তেতিয়া মৃত্যুৰ মুখত পৰি বহু মানুহ ৷\nএতিয়া দেশৰ প্ৰধান মন্ত্ৰী কিয় আহ্বান জনালে ২২ মাৰ্চত দেশৰ জনতাক সকলো কামৰ পৰা বিৰত থাকি ঘৰত থাকিবলৈ ? বহুতৰে মনত প্ৰশ্ন আহিছে ২২ মাৰ্চত কিবা হব নেকি ?\nনাই চিন্তা কৰিবলগীয়া একো নাই ৷ এটাই কাৰণ ২২ মাৰ্চ দেওবাৰ ৷ বেছি সংখ্যাক অফিচ কাছাৰী বন্ধ ৷ সেইদিনটো যদি বজাৰ দোকান আৰু মানুহ সমাগম ৰোধ কৰিব পৰা যায় ক’ৰুণা ভাইৰাছ ৰোধ কৰাত ৩০ % শতাংশ সফল হব ৷ কাৰণ ভাৰত এতিয়া stage2আছে গতিকে যদি সেইদিনা কোনো মানুহ বাটপথত নোলাই তেতিয়া ক’ৰুনা ভাইৰাছ এদিন পিছ পৰিব আৰু নতুনকৈ এজনো আক্ৰান্ত নহব ৷ ৰেলগাড়ী ; বিমান সম্পূৰ্ণ বন্ধ থাকিব ৷ যদি ২২ মাৰ্চ জনসাধাৰণে প্ৰধানমন্ত্ৰীৰ আহ্বানক সহাৰি দিয়ে আমাৰ দেশৰ একতাৰ জৰিয়তে ক’ৰুনা ভাইৰাচক যে প্ৰতিৰোধ কৰিব পাৰো সেই কথা বিশ্ব বাসীয়ে গম পাব তাৰ বাবে প্ৰয়োজন আপোনাৰ সহাৰি ৷\n২২ মাৰ্চত স্হানীয় ভাবেও আপুনি ঘৰৰ পৰা নোলাব ৷ আপোনাৰ ঘৰ খনৰ লগতে প্ৰতিজন ব্যক্তিকে বুজাওক যাতে আপুনি দেশৰ একতা ভংগ নকৰে ৷ কিছুমানে হয়তো কথাবোৰ উৰাই দিব ৷ দোকান পোহৰ সকলো বন্ধ ৰাখক মাথো এদিন ৷ দেখিব ক’ৰুনাক পৰাস্ত কৰিবলৈ একতা আৰু সাৱধানতাৰ প্ৰয়োজন ৷\n– কৰোনা আতংকক লৈ দেশবাসীক প্ৰধানমন্ত্ৰীৰ আহ্বান::\n– কৰোনাৰ পৰা দেশবাসীক সতৰ্ক হৈ থকাৰ আহ্বান\n– মই যি বিচাৰিছোঁ, দেশবাসীয়ে নিৰাশ কৰা নাই : প্ৰধানমন্ত্ৰী মোদী\n– ‘১৩০ কোটি জনসাধাৰণৰ পৰা মই কিবা বিচাৰিছোঁ’\n– ‘মোক কেইটামান সপ্তাহৰ প্ৰয়োজন’\n– ‘এতিয়ালৈ কৰোনা মহামাৰীৰ কোনো ভেকচিন ওলোৱা নাই’\n– ‘আমাৰ দৰে দেশৰ বাবে কৰোনা সাধাৰণ ঘটনা নহয়’\n– ‘এনে মহামাৰীৰ লগত যুঁজিবলৈ দুটা দিশত গুৰুত্ব দিব লাগিব’\n– ‘মহামাৰীৰ লগত যুঁজিবলৈ সংকল্প আৰু ধৈৰ্যৰ প্ৰয়োজন’\n– ‘সংক্ৰমিত হোৱাৰ পৰা নিজে বচাৰ লগতে আনকো বচাব লাগিব’\n– ‘সামাজিক দূৰত্বই এই মহামাৰী ৰোধৰ পৰা গুৰুত্বপূৰ্ণ ভূমিকা ল’ব’\n– ‘অতি জৰুৰী কাম নহ’লে আগন্তুক দুসপ্তাহলৈ ঘৰৰ বাহিৰলৈ নোলাব’\n– ‘যিকোনো সমাৰোহ, ভিৰ পৰিহাৰ কৰক আপুনি’\n– ‘বিশ্বযুদ্ধৰ পিছত প্ৰথমবাৰৰ বাবে এনে পৰিস্থিতিৰ সৃষ্টি হৈছে’\n– ‘৬০-৬৫ ঊৰ্ধ্বৰ নাগৰিক কোনোপধ্যে ঘৰৰ পৰা নোলাব’\n– ‘কৰোনাক লৈ চিন্তামুক্ত হৈ নাথাকিব’\n– ‘জনতা কাৰ্ফিউ’ কৰিবলৈ দেশবাসীৰ সমৰ্থন বিচাৰিলে প্ৰধানমন্ত্ৰীয়ে\n– দেও‍বাৰে পুৱা ৭ বজাৰ পৰা নিশা ৯ বজালৈ ‘জনতা কাৰ্ফিউ’ৰ আহ্বান\n– ‘২২ মাৰ্চৰ পিছত আগন্তুক সময়চোৱা প্ৰত্যাহ্বানৰ বাবে সাজু কৰিব’\n– ‘জৰুৰী কামত নিয়োজিত ব্যক্তিসকলৰ প্ৰতি ধন্যবাদ জ্ঞাপন কৰক’\n– চিকিত্সাকৰ্মী, আৰক্ষী, সাংবাদিক, চাফাইকৰ্মী আৰু ডেলিভাৰী বয়ক ধন্যবাদ দিয়ক\n– ‘দেও‍বাৰে ৫ বজাত ঘৰৰ দুৱাৰমুখত ধন্যবাদ দিয়ক জৰুৰী কামত নিয়োজিতসকলক’\n– হাস্পতাললৈ পৰাপক্ষত নাযাবলৈ আহ্বান প্ৰধানমন্ত্ৰীৰ\n– ‘নিয়মীয়া চেক্আপৰ বাবে ফোনতে চিকিত্সকৰ পৰা লওক পৰামৰ্শ’\n– ‘ইক’ন’মিক ৰেছপণ্ড টাস্ক ফ’ৰ্চ গঠন কৰা হ’ব অৰ্থনৈতিক অৱস্থাৰ প্ৰতি লক্ষ্য ৰাখি’\n– ‘দেশৰ আৰ্থিক দুৰৱস্থাৰ ক্ষেত্ৰত সিদ্ধান্ত ল’ব ইক’ন’মিক ৰেছপণ্ড টাস্ক ফ’ৰ্চে’\n– ‘দেশৰ ব্যৱসায়ীসকললৈ আহ্বান, যাৰ পৰা তেওঁলোকে সেৱা লয়,\n– তেওঁলোকক সহায় কৰক’\n– কাৰ্যালয়লৈ বা কামলৈ আহিব নোৱৰা কৰ্মচাৰীৰ দৰমহা কৰ্তন নকৰিবলৈ আহ্বান\n– খাদ্য সামগ্ৰীৰ পৰা ঔষধলৈ সকলো জৰুৰী সামগ্ৰীৰ যোগান অব্যাহত থাকিব\n– শংকিত হোৱাৰ কোনো কাৰণ নাই বুলি দেশবাসীক আশ্বাস প্ৰধানমন্ত্ৰীৰ\n– ‘এই মহামাৰীৰ সময়ত মানৱ জাতিৰ জয় হওক, ভাৰতবাসীৰ জয় হওক’


'তেওঁ মোৰ অনুৰাগী আছিল, এতিয়া মোৰ অনুৰাগ হৈ পৰিল'- যোৰহাটত কইনাৰ সাজত বৰষাৰাণী বিষয়া actress-barsha-rani-bishaya-s-interview-with-news18-says-about-her-new-journey-tvdiganta– News18 assam\n'তেওঁ মোৰ অনুৰাগী আছিল, এতিয়া মোৰ অনুৰাগ হৈ পৰিল'- যোৰহাটত কইনাৰ সাজত বৰষাৰাণী বিষয়া\nবৰষাৰ বিয়া! অহা ফাগুনত বৰষাৰ বিয়া। উৰুঙা ফাগুনত নতুন জীৱনৰ পাতনি মেলিব জনপ্ৰিয় অভিনেত্ৰী বৰষা ৰাণী বিষয়াই।\nLast Updated : February 01, 2021, 13:01 IST\nবৰষাৰ বিয়া! অহা ফাগুনত বৰষাৰ বিয়া। উৰুঙা ফাগুনত নতুন জীৱনৰ পাতনি মেলিব জনপ্ৰিয় অভিনেত্ৰী বৰষা ৰাণী বিষয়াই। ইতিমধ্যে অজস্ৰ অনুগাৰীয়ে মৰমৰ অভিনেত্ৰীগৰাকীলৈ শুভকামনা জনাই ভৰাই তুলিছে ছচিয়েল মিডিয়াৰ পৃষ্ঠা।\nকিন্তু বিয়াৰ যো-জা চলি থকাৰ মাজতে যোৰহাটত বোৱাৰীৰ ৰূপত দেখা গ'ল অভিনেত্ৰীগৰাকীক। বিবাহৰ পুৰ্বেই দেখিবলৈ পোৱা গ'ল কইনা সাজত। কিন্তু সেয়া বাস্তৱ জীৱনত নহয়, দেওবাৰে যোৰহাটৰ কাকজান গড়োৱালচুঙীত আয়োজন কৰা ৰাস উৎসৱত দৈৱকীৰ চৰিত্ৰত অভিনয় কৰি হাজাৰ হাজাৰ দৰ্শকক মুগ্ধ কৰে অভিনেত্ৰীগৰাকীয়ে।\nৰাসৰ মঞ্চত অভিনয় কৰি ভালপোৱা বৰষাই কলে- 'ৰাস উৎসৱে সমাজলৈ সমন্বয় আনে। ইপিনে অভিনয়ত ব্যস্ত থকাৰ মাজতে জনপ্ৰিয় অভিনেত্ৰীগৰাকীয়ে NEWS 18ৰ আগত জীৱনৰ নতুন যাত্ৰাৰ সন্দৰ্ভত ক'লে বহুবোৰ কথা।\nসদায় হাঁহিৰে দুখবোৰক বশ কৰিবলৈ চেষ্টা কৰা জনপ্ৰিয় অভিনেত্ৰীগৰাকীয়ে তেওঁৰ হ'বলগীয়া স্বামীৰ সন্দৰ্ভত কলে-'তেওঁ মোৰ অনুৰাগী আছিল। কিন্তু এতিয়া তেওঁ মোৰ অনুৰাগ হৈ পৰিল। পেছাত এগৰাকী শিক্ষক মোৰ হ'বলগীয়া স্বামী। সদায় তেওঁ মোৰ কাষত থাকে। দুখৰ সময়বোৰৰ লগৰী হয় তেওঁ।'\nFirst published: February 01, 2021, 13:01 IST\nBarsha Rani Bishaya MarriageBarshaRani Bishaya


ডী ডী অসম (ইংৰাজী: DD Assam) হৈছে ভাৰতৰ চৰকাৰী প্ৰতিষ্ঠান প্ৰচাৰ ভাৰতীৰ দ্বাৰা পৰিচালিত অসমকেন্দ্ৰীক টেলিভিছন চেনেল। পূৰ্বতে এই চেনেলটোক গুৱাহাটী দূৰদৰ্শন কেন্দ্ৰ তথা ডী ডী নৰ্থ ইষ্ট নামেৰে জনা গৈছিল। ১ ডিচেম্বৰ ২০১৯ তাৰিখৰ পৰা ডী ডী অসমৰ পৰীক্ষামূলক সম্প্ৰচাৰ আৰম্ভ হয়। ২০২০ চনৰ ৪ আগষ্টত চেনেলটোক আনুষ্ঠানিক ৰূপে মুকলি কৰা হয় আৰু ই ডী ডী নৰ্থ ইষ্ট চেনেলৰ স্থান লয়।\n২০২০ (ডী ডী অসম নামেৰে)\n↑ "I&B Minister Prakash Javadekar launches ‘DD Assam’". Financial Express. 2020-08-04. https://www.financialexpress.com/brandwagon/ib-minister-prakash-javadekar-launches-dd-assam/2044631/.\n"https://as.wikipedia.org/w/index.php?title=ডী_ডী_অসম&oldid=249384"ৰ পৰা অনা হৈছে\nLast edited on 15 October 2020, at 10:52\nআন একো উল্লেখ নাথাকিলে এই বিষয়বস্তু CC BY-SA 3.0 ৰ আওতাত উপলব্ধ। এই পৃষ্ঠাটোৰ সংক্ষিপ্ত ইউ.আৰ.এল. : https://as.wikipedia.org/?curid=42499।\nএই পৃষ্ঠাখন ১৫ অক্টোবৰ, ২০২০ তাৰিখে ১৬:২২ বজাত অন্তিম সংশোধন কৰা হৈছিল।


অচল হৈ পৰিব ষ্টেট বেংকৰ সকলো গ্ৰাহকৰ এ টি এম কাৰ্ড! কাৰণ... - Asomiya Pratidin - অসমীয়া প্ৰতিদিন | Highest Circulated Assamese News Paper & News Portal\nঅচল হৈ পৰিব ষ্টেট বেংকৰ সকলো গ্ৰাহকৰ এ টি এম কাৰ্ড! কাৰণ…\nডিজিটেল ডেস্কঃ আপুনি ষ্টেট বেংকৰ গ্ৰাহক নেকি! তেন্তে আপোনাৰ বাবে নিশ্চয়কৈ এইটো এটা গুৰুত্বপূৰ্ণ খবৰ। দেশৰ সবোতোকৈ বৃহৎ বিত্তীয় প্ৰতিষ্ঠানটোৱে অচিৰেই বন্ধ কৰিব বৰ্তমান প্ৰচলিত হৈ থকা এ টি এম কাৰ্ডসমূহ।\nপ্লাষ্টিকেৰে নিৰ্মিত এই কাৰ্ডসমূহ বন্ধৰ বাবে কৰিব লগা সকলো কাম তীব্ৰ গতিত আগবঢ়াইছে প্ৰতিষ্ঠানটোৱে। ডিজিটেল পেমেন্ট চাৰ্ভিছক সম্প্ৰসাৰনৰ বাবেই এছ বি আইয়ে গ্ৰহণ কৰিছে এই সিদ্ধান্ত। প্ৰতিষ্ঠানটোৰ লক্ষ্য যে, আগন্তুক ১৮ মাহত বন্ধ কৰিব প্লাষ্টিকেৰে নিৰ্মিত এ টি এম কাৰ্ডসমূহ।\nএছ বি আইৰ চেয়াৰমেন ৰজনীশ কুমাৰে সংবাদমাধ্যমক কয় যে- আমি আশাবাদী এ টি এম কাৰ্ড সমূহক লৈ আমি গ্ৰহণ কৰা এই সিদ্ধান্ত আমি সফলতা লাভ কৰিম। আৰু ডেৰ বছৰৰ পাছতে এ টি এম কাৰ্ড সমূহ বন্ধ হৈ পৰিব। ইয়াৰ পাছতে আৰম্ভ হব ডিজিটেল প্ৰক্ৰিয়া। তেও লগতে জনায় যে- দেশত ৯০ কোটি লোক ডেবিট কাৰ্ড আৰু ৩ কোটি লোকৰ এ টি এম কাৰ্ড আছে।\nবহুতৰ মনত প্ৰশ্ন উত্থাপন হব পাৰে যে কাৰ্ড নহলে কিদৰে গ্ৰাহকে ধন উলিয়াব পাৰিব। ইয়াৰো ব্যৱস্থা কৰিছে এছ বি আইয়ে। কাৰ্ড বন্ধ কৰাৰ লগে লগে গ্ৰাহকে ইন(YONO) জৰিয়তে উলিয়াব পাৰিব ধন। ইতিমধ্যে সমগ্ৰ দেশত ৬৮ হাজাৰ ইন চেন্টাৰ স্থাপন কৰা হৈছে।\nএই ইন ব্যৱস্থাৰ যোগেদি গ্ৰাহকে বিনা কাৰ্ডেৰে উলিয়াব পাৰিব ধন। প্ৰথম পৰ্যায়ত দেশৰ ১৬,৫৫০ এ টি এম এই সুবিধা উপলদ্ধ কৰা হৈছিল। কিন্তু বৰ্তমান ইয়াৰ সংখ্যা বৃদ্ধি পাইছে। অহা ১৮ মাহত ইয়াৰ সংখ্যা ১০ লাখলৈ বৃদ্ধি কৰাৰী পৰিকল্পনা কৰিছে বেংকটোৱে।\nউল্লেখ্য যে, চলিত বৰ্ষৰ মাৰ্চ মাহৰ পাৰ বেংটোৱে আৰম্ভ কৰিছে এই সেৱা। ধন উলিয়াব পৰা এই প্ৰক্ৰিয়া হৈছে সহজ আৰু সুৰক্ষিত। এক বিশেষ কডৰ জৰিয়তে সঞ্চালিত হব এই প্ৰক্ৰিয়া। এই কামসমূহ যথেষ্ট আগবঢ়োৱা হৈছে বুলিও জনায় এছ বি আই চেয়াৰমেন ৰজনীশ কুমাৰে


দুৰ্ঘটনা নে আত্মহত্যা? ৰে’ল আলিত উদ্ধাৰ মহিলাৰ ক্ষত-বিক্ষত মৃতদেহ… – Pratham Khabar\nঘৰ/অসম/দুৰ্ঘটনা নে আত্মহত্যা? ৰে’ল আলিত উদ্ধাৰ মহিলাৰ ক্ষত-বিক্ষত মৃতদেহ…\nদুৰ্ঘটনা নে আত্মহত্যা? ৰে’ল আলিত উদ্ধাৰ মহিলাৰ ক্ষত-বিক্ষত মৃতদেহ…\nমাত্ৰ এসপ্তাহৰ পূৰ্বে তেজপুৰৰ মানসিক ৰোগী হাস্পতালৰ পৰা ঘৰলৈ অনা হৈছিল মহিলাগৰাকীক৷ ঘটনাৰ পিছতেই ঘটনাস্থলীত চতিয়া আৰক্ষী উপস্থিত হৈ আৰম্ভ কৰিছে প্ৰাৰম্ভিক তদন্ত৷\nPratham Khabar News Send an email ডিচেম্বৰ 26, 2021\n0 223 এক মিনিটতকৈ কম\nৰে’লৰ চেপাত দুটুকুৰা এগৰাকী মহিলাৰ শৰীৰ। চতিয়াৰ ৰে’ল ষ্টেচনৰ সমীপত সংঘটিত এই শোকাৱহ ঘটনা। চতিয়াৰ পতিয়া গাঁৱৰ ৰে’ল গেটৰ সমীপত সংঘটিত হয় এই ঘটনা।\nশনিবাৰে নিশাই ৰে’লৰ চেপাত মহিলাগৰাকীৰ মৃত্যু হোৱাৰ অনুমান কৰিছে স্থানীয় ৰাইজে। মহিলাগৰাকী পহুচোৱা গাঁৱৰ ৰুণুমণি দাস বুলি চিনাক্ত কৰিছে পৰিয়ালৰ লোকে। আনফালে, মহিলাগৰাকীয়ে আত্মহত্যা কৰাৰ সন্দেহ স্থানীয় ৰাইজৰ।\nউল্লেখ্য যে, শনিবাৰে সন্ধিয়া মহিলাগৰাকীক ৰে’ল লাইনলৈ ঘনে-ঘনে অহা-যোৱা কৰা প্ৰত্যক্ষ কৰিছিল স্থানীয় ৰাইজে। দীৰ্ঘদিন ধৰি মানসিকভাৱে অসুস্থ হৈ আছিল ৰুণুমণি দাস নামৰ মহিলাগৰাকী। মাত্ৰ এসপ্তাহৰ পূৰ্বে তেজপুৰৰ মানসিক ৰোগী হাস্পতালৰ পৰা ঘৰলৈ অনা হৈছিল মহিলাগৰাকীক৷ ঘটনাৰ পিছতেই ঘটনাস্থলীত চতিয়া আৰক্ষী উপস্থিত হৈ আৰম্ভ কৰিছে প্ৰাৰম্ভিক তদন্ত৷\nAssam Assam Police Rail Track Sootea Suicide Train accident\nশিশুৱে পাব ক'ভিড ভেকচিন, শিশুসকলৰ বাবে বিশেষ ভেকচিনৰ কথা ঘোষণা প্ৰধানমন্ত্ৰী মোদীৰ...\nজন্মদিনৰ আগদিনা সাপে দংশন কৰিলে ছলমান খানক, ফাৰ্ম হাউচত কাম কৰি থাকোতেই এই অঘটন\nবিশেষ ফেৰীৰে নিমাতীৰ পৰা মাজুলীলৈ ৰাজ্যপাল জগদীশ মুখী!\nআজি বিশ্ব চাইকেল দিৱস, আপুনি জানেনে কিয় পালন কৰা হয় এই দিৱস?


সহকৰ্মী : আমাৰ দ্বিতীয় আত্মা~অনুভৱ-হেমেন হাজৰিকা\nby©AdminPosted at Monday, December 14, 2020\nআমি সহকৰ্মী , দিনটোৰ বেছিভাগ সময় আমি একেলগে থাকো | কাৰোৰে লগত আমাৰ তেজৰ সম্বন্ধ নাই | তথাপি আমি খুউব আপোন | আমাৰ মাজত আত্মিক সম্বন্ধই গঢ় লৈ উঠে | এদিন কোনোবা এজন নাহিলে আমি সুধো ..... অহা নাই নেকি ? কিয় এনে হয় বাৰু ? কিহৰ টান এয়া ? কেতিয়াবা কিবা কাৰণত অলপ খকা খুন্দা লাগিলেও আমি ধৰি নাথাকো | কাৰণ আমি সহকৰ্মী | আমাৰ বৰ্ণৰ পাৰ্থক্য নাই , জাত--পাতৰ পাৰ্থক্য নাই , ধৰ্মৰ পাৰ্থক্য নাই , ৰঙৰ পাৰ্থক্য নাই | আমাৰ এটাই চিনাকি আমি সহকৰ্মী | ইজনে সিজনক এৰি থাকিব নোৱাৰো , পাহৰিব নোৱাৰো | কাৰণ আমি মানুহ এয়া আমাৰ মানৱতা | সহকৰ্মীক আমাৰ দ্বিতীয় আত্মা বুলিও ক'ব পাৰো | দিনটোৰ সৰহভাগ সময় কৰ্তব্য কৰি জিৰণিৰ সময়ত ভাৱ বিনিময় কৰি সুখ দুখৰ বতৰা লৈ সময় অতিবাহিত কৰো | আমি যেন সহোদৰ এনে ভাৱ হয় | কিন্তু চাবলৈ গ'লে আমিতো কোনো কাৰো একো নহয় |\nআজি আমাৰ কৰ্তব্যৰ ঠাই ছুটি হ'ল | ছাত্ৰ/ছাত্ৰীও ঘৰলৈ গ'ল | কেইজনমান সহকৰ্মীও ব্যস্ততাৰ অজুহাত দেখুৱাই ঘৰলৈ গ'ল | আমি কেইজন মান মই নিজে , সহকৰ্মী মিষ্টাৰ এ . চি . দাস | মিষ্টাৰ এম . বৈশ্য | মিষ্ট্ৰেচ এচ ছেত্ৰী , মিচ বি ৰাভা | মহম্মদ টি আলি আৰু আমাৰ সকলোৰে ভাতৃ সদৃশ চতুৰ্থ বৰ্গৰ কৰ্মচাৰী জে দাস কিছু সময় ভাব বিনিময় কৰিবৰ বাবে বহিলো | প্ৰথমে ময়েই আৰম্ভ কৰিলো মোৰ প্ৰিয় গানৰ এটা কলি .. বৃষ্টিৰ তৃষ্ণাই মৌচুমী খেদি যায় আমাৰ দৃষ্টিয়েও লক্ষ্য জানে | অপৰূপ বাৰিষাৰ তৰঙ্গ ৰাশিয়ে..... গীতৰ কলিতো শুনি সকলোৰে গা উঠিল | এফালৰ পৰা সকলোৱে নিজৰ নিজৰ প্ৰিয় গানৰ কলি একোটা গুণ গুণাবলৈ ধৰিলে | হাঁহি স্ফুৰ্তি তামচাৰে সকলোকে উদ্বেলিত কৰি তুলিলে | খুউব হাঁহিলো , এজনৰ অনুৰোধত আনজনে বহু কিবা কিবি কৰিলো | নাটকৰ সংলাপ , অভিনয় , কৌতুক , নিজৰ এৰি জীৱনৰ কিছু তিতা-- কিছু মিঠা স্মৰণীয় ঘটনাৰ সমভাগী হলো | মনতে ভাৱ হ'ল আমাৰ যেন বয়স কিছু কমি গ'ল |\nকৰ্ম ব্যস্ততাৰ দোহাই দি আমি খোলাকৈ হাঁহিবলৈ পাহৰিলো , আনৰ সুখ দুখৰ সমভাগী হ'বলৈ পাহৰিলো যন্ত্ৰৰ দৰে মাথো কৰিব লগাখিনি নিয়ম মাফিক কৰি গৈছো | যাৰ কোনো মাদকতা নাই |\nএনেদৰে আমি সহকৰ্মী কেইজনে আজিৰ দিনটো উদযাপন কৰিলো | ভাবিলো যি কেইজন অনুপস্থিত থাকিল তেওঁলোকে এই আনন্দ উপভোগৰ পৰা বঞ্চিত হ'ল | কালিলৈ আৰু এই সময়খিনি আমি এনেদৰে নকটাওঁ | সচাঁকৈয়ে খুউব ভালদৰে উপভোগ কৰিলো আমি সেই সময় | উল্লেখযোগ্য স্মৰণীয় দিন হিচাবে চিহ্নিত হৈ ৰ'ব আমাৰ উপস্থিত কেইজনৰ মানস পটত |


বীৰেণ সংবাদ – মানস শইকীয়া – ফটাঢোল\nবীৰেণ সংবাদ – মানস শইকীয়া\nনাম লগাই দিয়াৰ পিছৰ দিনা পুৱাতে উঠি বলীধৰে গোৱৰৰ দমটোৰ কাষত গৰুগাড়ীখন ৰাখি গোৱৰ বোজাই কৰিছে৷ আগমুহূৰ্ত্তত বীৰেণক জগাই দিলে বোলে “ইচকুলীয়া লৱা ইমান দেৰী শুৱ নাপায়৷” মাঘমহীয়া জাৰত বীৰেণে আৰু এক ঘুমতি মাৰিব বিচাৰিছিল৷ দেউতাকৰ ভয়ত উঠি আহি পিৰালিতে বহি টোপনিয়াই আছে৷ মাক পুতলীৰ মনতে বেয়াও লাগিছে৷\n“হেৱৈ, ৰাতিপুৱা টোপনিতো ভঙাই নাইনে?” দেউতাকৰ মাতত বীৰেন খপজপকৈ উঠি এঙাৰ এটুকুৰা লৈ চিধাই পুখুৰী পালেগৈ৷\nমাক পুতলীয়ে এহাতত কাঁহি এখনত চাহ জলপান আৰু আনটো হাতত পানী এঘটি লৈ বলীধৰৰ ওচৰ পালেহি৷\n“বোলো, কামবন পিছতো কয়িব৷ আগতে হাতটো ধুই চাহকণ খাই লোৱক৷”\nবলীধৰে বোলে, “ভালেহে কলি তহঁত মা পুতে দয়ে বেলি উঠালৈকে শুলেহে হব? দে, হাতখনত পানী অকণ দে৷”\nহাত ধুই বলীধৰে কঁকালৰ গামোছাখনেৰে হাত মচি থাকোতেই পুতলীয়ে মৰমেৰে মাত লগালে,\n“অ’ হেয়ি নহয়, আমা বীয়েন আজিপা ইচকুল নগলে নহয়নি? তামানে কালি পা সি কৈয়ে আছে, কেদিনমান পিছত যাব হেনো”\n“নহব, মোক মাষ্ট দাইটিয়ে কৈ পঠাইছে৷ ইচকুল খতি নকৱাবলৈ৷ আউ তো সেই পুতেৱলৈ ময়মটো কমাবি৷ মুঠতে, তাক ইচকুল পঠাবি৷”\nপুখুৰীৰ পৰা আহি বলীধৰৰ কথাষাৰ শুনি বীৰেণে উচুপিবলৈ ধৰিলে৷ মাকৰ খাটনিয়েও তাৰমানে কামত নিদিলে৷\nবীৰেণৰ যাবলৈ বেয়া পোৱাৰ বাবে স্কুল যাবলৈ মন কৰা নাই, এনে নহয়৷ সৰস্বতী পূজাতে তাৰ লগৰ বিজয়, শিৱ, ৰূপেশ্বৰহঁতেও নাম লগাইছিল৷ লগৰ গোটেই খিনিৰ লগত হাঁহি ধেমালিৰেই আছিল৷ মাজে মাজে ফণী মাষ্টৰৰ আলমাৰিৰ ওপৰত থোৱা বেত কোচালৈ ভয় নলগা নহয়৷\nকিন্তু, তাতকৈ ডাঙৰ কথাটো হ’ল,আজি গোঁসাইৰ চহৰত পঢ়া জীয়েক কংকনা বায়েক আহিব৷ কংকনা বায়েকে আহোঁতে সদায় তাৰ বাবে মিঠাই, দামী মৰ্টন লৈ আহে৷ তাক সৰুৰে পৰা বৰ মৰম কৰে৷ বায়েক ঘৰত থকা দিনকেইটা বীৰেণে লগ নেৰেই৷ বায়েকক আনৰ বাৰীৰ পৰা চুৰি কৰি অনা বগৰী, পনিয়ল আনি দিয়ে৷ এইবাৰ বগৰীৰ দিনত তাই আহিব নোৱাৰিলে৷ বায়েকৰ কাৰণে ৰজত মণ্ডলৰ বাৰীৰ পৰা অনা বগৰীকেইটা সি শুকোৱাই থৈছিল৷ ৰজন মহৰীৰ বাৰীৰ মিৰিকা জোপাৰ পৰা পৰহি পকা মিৰিকা দুটামানো বায়েক পমিলা আৰু হিৰুমায়ে নেদেখাকৈ খেৰৰ মেজীত লুকুৱাই ৰাখিছিল৷ দেউতাকে স্কুলত নাম লগাই দিহে গোটেইখন খেলিমেলি লগালে৷\nদেউতাকৰ কথা নেমানিলে তাৰ নিস্তাৰ নাই৷ সৰু বায়েক ৰুনুমাইৰ পুৰণি ‘ক’ মানৰ কিতাপখনত পমিলাই বজাৰৰ পৰা কাপোৰ বান্ধি অনা খৱৰ কাগজৰে চামৰা লগাই দিছে৷ কিতাপখন চুই চালে৷ চিলেটখনত আঁকবাঁক দুটামান দি থাকোঁতেই মাকে চাহৰ বাতিটো আগবঢ়াই বোলে গা পা ধুই স্কুল ওলাবি৷\nবীৰেণৰ বায়েক পমিলা আৰু হিৰুমায়ে প্ৰাইমাৰীতেই স্কুল এৰিলে৷ ৰুনুমাই দ্বিতীয় শ্ৰেণীত পঢ়ে৷ ৰুনুমাইৰ লগত স্কুললৈ যাবলৈ ওলাওঁতে, পুতলীয়ে গিৰিয়েকে ভঁৰালৰ পৰা উলিয়াই দি থৈ যোৱা গচিধানৰ মুঠি খুলি সঁচ বাছি আছিল৷ মাকে তাৰ ওচৰলৈ আহি সাৱটি ধৰি চুমা এটি খাই বিদায় দিলে৷\nসিহঁতক নঙলা মুখলৈকে আগবঢ়াই দি এপৰলৈ চাই থাকিল৷ আঁচলেৰে সেমেকি যোৱা চকুযোৰ মচি মচি৷\nৰুনুমাইৰ হাতত ধৰি বীৰেন স্কুল পালেগৈ৷ স্কুল মানে এটা দীঘল ঘৰ৷ তাতে ক, খ, প্ৰথম, দ্বিতীয় মানৰ খিনিয়ে বস্তা পাৰি বহে আৰু তৃতীয় মানৰ খিনিৰ বাবে দেক্স-বেন্স৷ বীৰেণ ৰুনুমায়ে পাৰি দিয়া বস্তাটোত বহি পৰিল, ভয়ে ভয়ে৷\nমাষ্টৰ অহা নাই যদিও প্ৰধানমন্ত্ৰী আৰু চফাইমন্ত্ৰীৰ নিৰ্দেশনাত ঠাই সৰা, চাফাই আদি চলি আছে৷ তাৰ মাজতে কিছুমান ল’ৰা-ছোৱালীয়ে খেলি আছে৷ অলপ পাছতে বাহিৰৰ পৰা লুকা ভাকু খেলি থকা বিজয়ে আহি উঠাই নিয়াতহে বীৰেণৰ ভয় ভাগিল৷ খৰালি কাল যদিও ৰাতিৰ বৰষুণজাকৰ বাবে পোক পৰুৱাবোৰ ওলাই আহিছে৷ তালৈ কাৰো ভ্ৰূক্ষেপ নাই৷ দুই এঠাইত পানী জমি বোকা হৈছে৷\nএনেতে এটা শব্দত সকলো সন্ত্ৰস্ত হৈ পৰিল৷ ফণী মাষ্টৰৰ চাইকেলৰ মাত৷ এই অঞ্চলত এক চিনাকি মাত৷ চিটটোত চিট কভাৰ এটা আগতে আছিল যদিও এতিয়া কাপোৰেৰে চিটটো মেৰিয়াই আৰামদায়ক কৰি লৈছে৷ পেদেল দুপাতৰ নামত ধূৰা দুডালহে৷ ৰঙটো ক’লায়েই আছিল যদিও বৰ্তমান ধৰাতো সহজ নহয়, চাইকেল খনৰ ৰং কি? চাইকেল খনৰ বেলটোৰ বাদে সকলো অংশই বিভিন্ন মাত উলিয়াই-কব বিচাৰে যেন আমাক মুক্তি দিয়া৷ এইখন লৈয়েই গোটেই অঞ্চলটো ঘূৰি ফুৰে৷\nপুৱাতে ঘৰৰ পৰা ওলোৱা মাষ্টৰে হেনো কোনো দিনে নিজৰ ঘৰত পুৱাৰ চাহ জলপান খোৱাৰ ৰেকৰ্ড নাই৷ তেওঁৰ আন এটা ভাল গুণ সদায় ৰাতিপুৱা আগদিনাৰ বাতৰি কাকতখন পঢ়ে৷ ইয়াত আকৌ বাতৰি কাকত ৰাতিহে নগৰৰ পৰা পায়হি৷ প্ৰথমে মণ্ডলৰ ঘৰলৈ গৈ বাতৰি পঢ়ি তাতে মণ্ডলৰ বোৱাৰীয়েকে দিয়া চাহ জলপান খাইহে আন ঠাইলৈ যায়৷\nস্কুলখনৰ একমাত্ৰ মাষ্টৰ হিচাপে তেওঁৰ দায়িত্ব অনেক৷ নগাঁৱৰ ফালৰপৰা অহা মাষ্টৰৰ কেউ কিছু নাই৷ নগাঁৱত কোনোবা লগা-ভগা আছেনে নাই, কোনেও নাজানে৷ অকলশৰীয়া মানুহটোক দুই একে মৰমতে শাক পাত কিবা কিবি দিয়ে৷ সেইবোৰ গোটাই নিয়াটোও জানো কম কাম? “বাৰীৰ লাও এটা খুৱাবি”, “মূলাকেইটাৰ চেহেৰাটো ভাল হৈছে৷ দুটামান দিবি”, “হেৰৌ, গুৰুদক্ষিণা বুলিও কথা এটা আছে, গুড় অকণমান দি আহিবি”-এনেবোৰ গুৰুমন্ত্ৰ তেওঁৰ মুখতে থাকে৷ সকলোৱে মান কৰি দিয়েও৷\n“হেই হেই সেইকেইটা কোন? জেউৰাখন ভাঙিবি নেকি?”\nমাষ্টৰে চাইকেলখন গছজোপাত আওজাই জেওৰাখনত উঠি খেলি থকা বীৰেণ আৰু বিজয়ক মাত দিওতেই দুইটাই আহি স্কুলঘৰৰ ভিতৰত সোমালহি৷ মাষ্টৰে কামিজৰ পকেটত গুজি থোৱা ধুতিৰ পোন্ধটো উলিয়াই জোকাৰি জোকাৰি ঠিক কৰি প্ৰধানমন্ত্ৰী ৰণ্টুক বেল মাৰিবলৈ দিলে৷\nবেল পৰাৰ লগতে বীৰেণো ল’ৰা-ছোৱালী বোৰৰ লগতে গৈ শাৰী পাতি প্ৰাৰ্থনা আৰম্ভ কৰিলে৷ বীৰেণে তুমি চিত্ত বৃত্তি মোৰ প্ৰাৰ্থনাটো গোঁসাইৰ পৰা শিকিছিল৷ সি প্ৰাৰ্থনাটো খুৱ সুন্দৰকৈ গোৱা দেখি প্ৰাৰ্থনা শেষ হোৱাৰ পিছত বীৰেণৰ ওচৰলৈ আহি সুধিলে,\n“হেৰৌ, তই বলীধৰৰ লৰা নহয় জানো? বৰ সুন্দৰকৈ গালি দেখোন৷ ক’ত শিকিলি?”\n“ছাৰ, মই প্ৰভু ঈশ্বৱৰ সত্ৰত পুৱা সদায় গাওঁ৷ “\n“ৰণ্টু, আজিৰ পৰা ই প্ৰাৰ্থনা দিব৷”\nবীৰেণহঁতক মাষ্টৰে ৰোলকল কৰাৰ পিছতেই অ ফলা লিখিবলৈ দি তৃতীয় শ্ৰেণীলৈ গ’ল৷ বীৰেণে একান্তমনে লিখি থাকোঁতে বিজয়ে কিবা এটা দেখুৱাবলৈ বীৰেণক খোচ মাৰিলে৷ বিজয়ৰ হাতত এটা চীনাজোক৷ বিজয়ে জোকটোক পাক এটা দি গাঠি মাৰি দিছে৷ জোকটোৱে যাব নোৱাৰি কিলবিলাই আছে৷ বীৰেনে নিজৰ হাতত লৈ খেলিবলৈ ধৰিলে৷ এপাকত কাষতে বহি থকা মিনতিয়ে জোক দেখি জোক জোককৈ চিঞৰি উঠিল৷\nসিহঁতৰ চিঞৰ শুনি মাষ্টৰ ওচৰলৈ আহি বিজয়ৰ হাতত মৃতপ্ৰায় জোকটো দেখি ভাৱিলে-এই দুটাতো কম তীখৰ নহয়৷ দুইটাকে আলমাৰিৰ ওপৰৰ দুডাল বেত চিঙিলে৷ মুঠৰ ওপৰত স্কুলৰ প্ৰথম দিনটোতে বহনি হৈ গ’ল৷ তাৰ পিছৰ পৰা নিয়মিত ভাৱে পৰিবলৈ ললে৷ তাৰ মাজে মাজে পঢ়াশুনা ঠিকেই চলি থাকিল৷\nএদিন ৰাতিপুৱাই স্কুললৈ গৈ বীৰেণৰ মাষ্টৰ হবলৈ মন গ’ল৷ ছাৰৰ চকীখনত বহি ফণীধৰ মাষ্টৰৰ নকল কৰি লগৰবোৰক হঁহুৱাই আছে৷ ছাৰে পঢ়িবলৈ দি মৰা ভাত ঘুমটিৰ ভাও দি থাকোতেই কোন পাকত আহি মাষ্টৰ আহি পালে গমেই নেপালে৷ তাৰ পিছত কি হ’ব? একোচা লেজাৰি চিঙিলে৷\nপিছদিনা গা ধুৱাওঁতে পুতলীয়ে ল’ৰাৰ দেহাটো দেখি সোধাত কথাটো গম পালে৷ মাষ্টৰৰ সাত গোষ্ঠী উধাৰি থাকোতেই যাওক সেইফালে মাষ্টৰ৷\n“মাষ্ট দাইটি, ৰবা৷ কথা এটা আছে৷”\n“কি হ’ল অ’ পুতলী?”\n“এইহেন বাকলি লৱাকণক এনেকে বখলাবখল কয়িবলৈ সত গ’লনে? অ’ বোলো নিজঅ লছোৱালী নাই যে আনঅ কথা কি জানিবা?”\n“নহয় মানে পুতলী সি কালি যিটো কাণ্ড কৰিলে নহয়, মই খঙতে দিলো কেকোব মান৷”\n“অ’ বালক এতিয়া আকৌ মো লৱাহে দোষী৷ সি কিবাকৈ ধেমালি কয়িলেই হেনো, সেইবুলি৷ নাপায় অ’ দাইটি৷ বোলো হ’ল আউ৷ মো লৱাক পঢ়াব নেলাগে আজি পৱা৷”\nমাষ্টৰৰ বুজনিয়ে কাম নিদিলে৷ পুতলীয়ে কোনো কাৰণতে স্কুল নপঠায়৷ শেষত যেনিবা গোঁসায়ে বুজাই বঢ়াই সৈমান কৰিলে৷ মাষ্টৰে আৰু নিপিতো বুলি কথা দিয়াতহে এসপ্তাহমানৰ পিছৰ পৰা বীৰেণক স্কুললৈ পঠালে৷\n« গছৰ বিলৈ – চিকু শৰ্মা\nনকাং – ৰূপম কলিতা »\nআগৰ খণ্ডৰ দৰেই এইটো খণ্ডও সুন্দৰ হৈছে।\nসহজ সৰল মাক এজনীৰ পুত্ৰ মোহ ।লগতে আগৰ প্ৰাইমেৰী স্কুলৰ শিক্ষক এজন চাইকেল সহ চকুৰ আগত ভাহি উঠিল। বৰ ভাল লাগিছে।


ইণ্ডিয়ান ৰিভাইচ ভাৰচন (IRV) আচামিচ - 2019 1 চমূৱেল 1 অধ্যায়\nপুস্তক খনে কোনো লোককে লিখক হিচাপে দাবী কৰা নাই। তথাপিও চমূৱে‌লে হয়তো লিখিছিল, আৰু তেওঁ ইয়াৰ নিশ্চিত তথ্য সৰবৰাহ কৰিছে, 1 চমুয়েল 1:1-24:22, ই হ’ল তেওঁৰ জীৱনৰ এটা আত্মলেখা, আৰু ই তেওঁৰ মৃত্যুলৈকে বিৱৰণী দি আছে। এইটো অতি সম্ভাৱনাপূর্ণ বিষয় যে, এই পুস্তকৰ অংশবিশেষ ভাববাদী চমূৱে‌লে লিখা হয় বুলি। অন্যান্য সম্ভাৱনাৰ ভিতৰত 1 চমূৱেল পুস্তকত ভাববাদী বা বুৰঞ্জীবিদ নাথন বা গাদৰ অৱদান আছে (1 বংশা 29:29)।\nসম্ভৱতঃ লিখাৰ সময় প্রায় 1050-722 খ্রীষ্টপূর্বৰ মাজভাগত।\nএই পুস্তক খন লিখকে ইস্রায়েল আৰু যিহূদা নামেৰে ৰাজ্যৰ বিভাগ হোৱাৰ পাছত লিখিছিল, ইয়াৰ স্পষ্ট কাৰণ হিচাপে ইস্রায়েল আৰু যিহূদাৰ বহুতো নির্দিষ্ট অস্তিত্বৰ নির্দেশনা আছে (1 চমুয়েল 11:8; 17:52; 18:16;2চমুয়েল 5:5; 11:11; 12:8; 19:42-43; 24:1,9)।\nএই পুস্তক খনৰ মূল পাঠকসকল হ’ল ইস্রায়েল আৰু যিহূদাৰ বিভাজিত ৰাজতন্ত্রৰ সদস্যসকল, যিসকলে জনাটো প্রয়োজন আছিল স্বর্গীয় পৰিপ্রেক্ষিতত দায়ুদৰ ৰাজত্বৰ মূল্য আৰু উদ্দেশ্য।\nপ্রথমে চমূৱে‌লে কানান দেশৰ ইতিহাসৰ তথ্য লিপিৱদ্ধ কৰে, কাৰণ যিহেতু তেওঁলোকে বিচাৰকর্তাসকলৰ শাসনৰ পৰা সংযুক্ত জাতিৰ ৰজাসকলৰ অধীনলৈ আহিছিল। চমূৱে‌লে শেষ বিচাৰকর্তা হিচাপে অভ্যুদয় কৰে, তেঁৱেই প্রথমে চীল আৰু দায়ুদক ৰজা হিচাপে অভিষেক কৰে।\n1. চমুয়েলৰ জীৱন আৰু পৰিচর্যা — 1:1-8:22\n2. ইস্রায়েলৰ প্রথম ৰজা হিচাপে চৌলৰ জীৱন — 9:1-12:25\n3. ৰজা হিচাপে চৌলৰ ব্যর্থতা — 13:1-15:35 দায়ুদৰ জীৱন — 16:1-20:42\n4. ইস্রায়েলৰ ৰজা হিচাপে দায়ুদৰ অভিজ্ঞতা — 21:1-24:22\nচমূৱেলৰ জন্ম আৰু তেওঁক উৎসৰ্গ কৰা। হান্নাৰ গীত\n1 পৰ্বতীয়া দেশ ইফ্ৰয়িমৰ ৰামাথয়িম চোফীম অঞ্চলৰ নিবাসী ইলকানা নামেৰে এজন ব্যক্তি আছিল। তেওঁ যিৰোহমৰ পুত্র আৰু চুফ পৰিবাৰৰ আছিল। যিৰোহমৰ পিতৃ হ’ল ইলীহূ, ইলীহূৰ পিতৃ হ’ল তহূৰ, তহূৰৰ পিতৃ হ’ল চূফ। এওঁলোক ইফ্ৰয়িমৰ গোষ্ঠীৰ আছিল।2তেওঁৰ দুজনী ভার্যা আছিল; এজনীৰ নাম হান্না আৰু আন জনীৰ নাম পিনিন্না। পিনিন্নাৰ সন্তান আছিল, কিন্তু হান্না নিঃসন্তান আছিল।3এই ব্যক্তিজনে চীলোত বাহিনী সমূহৰ যিহোৱাৰ আগত প্ৰণিপাত কৰিবলৈ আৰু বলিদান দিবলৈ প্ৰতি বছৰে নিজ নগৰৰ পৰা গৈছিল। সেই ঠাইত এলীৰ দুজন পুতেক হফনী আৰু পীনহচ যিহোৱাৰ পুৰোহিত আছিল।4প্ৰতি বছৰে যেতিয়া ইলকানাই সেই দিনত বলি দিবলৈ আহে, তেতিয়া তাৰে এভাগ তেওঁ ভাৰ্যা পিনিন্নাক দিয়ে, আৰু তেওঁৰ পুতেক জীয়েক সকলকো দিয়ে।5যিহোৱাই তেওঁৰ গৰ্ভ বন্ধ কৰি ৰাখিছিল; কিন্তু তেওঁৰ স্ৱামী ইলকানাই তেওঁক* হান্না প্ৰেম কৰিছিল† তেওঁ হান্নাক অধিক প্ৰেম কৰিছিল বাবে তেওঁক এভাগ দিলে। কাৰণে হান্নাক দুভাগ দিয়ে।6যিহোৱাই তেওঁৰ গৰ্ভ বন্ধ কৰি ৰখা বাবে, সতিনীয়েকে তেওঁৰ মনত অসন্তোষ জন্মাবলৈ নানা কথাৰে তেওঁক বিৰক্ত কৰিছিল।7বছৰৰ পিছত বছৰ ধৰি হান্না যেতিয়া পৰিয়ালৰ সৈতে যিহোৱাৰ গৃহলৈ যায়, তেতিয়া তেওঁৰ সতিনীয়ে সদায় তেওঁক বিৰক্ত কৰে; এই হেতুকে তেওঁ ভোজন নকৰি কান্দি কান্দি দিন অতিবাহিত কৰিছিল। 8 তেতিয়া তেওঁৰ স্বামী ইলকানাই কয়, “হান্না তুমি কিয় কান্দিছা? তুমি কিয় আহাৰ গ্ৰহণ নকৰা? তোমাৰ হৃদয় দুখেৰে পৰিপূৰ্ণ কিয়? তোমাৰ দৃষ্টিত মই দহ জন পুত্ৰতকৈ উত্তম নহও নে?”\n9 এদিন তেওঁলোকে চীলোত ভোজন-পান কৰাৰ পাছত, হান্না থিয় হ’ল। সেই সময়ত যিহোৱাৰ মন্দিৰৰ দুৱাৰৰ খুটাৰ ওচৰত এলী পুৰোহিত নিজ আসনৰ ওপৰত বহি আছিল। 10 তেতিয়া হান্নাই মনৰ বেজাৰত ভাগি পৰি যিহোৱাৰ আগত প্ৰাৰ্থনা কৰি ক্ৰন্দন কৰিলে। 11 আৰু তেওঁ সংকল্প কৰি ক’লে, “হে বাহিনী সমূহৰ যিহোৱা, আপুনি যদি আপোনাৰ এই দাসীৰ দুখলৈ দৃষ্টি কৰি সোঁৱৰণ কৰে, আৰু আপোনাৰ দাসীক নাপাহৰি এটি পুত্ৰ-সন্তান দিয়ে, তেন্তে দাসীয়ে সি জীয়াই থকালৈকে যিহোৱাৰ উদ্দেশ্যে তাক উৎসৰ্গ কৰিম; আৰু তাৰ মূৰত খুৰ লগোৱা নহ’ব।”\n12 এনেদৰে হান্নাই বহু সময় ধৰি যিহোৱাৰ ওচৰত প্ৰাৰ্থনা কৰি আছিল, আৰু এলীয়ে তেওঁৰ মুখলৈ লক্ষ্য কৰি আছিল। 13 সেই সময়ত হান্নাই নিৰৱে হৃদয়ৰ পৰা প্ৰাৰ্থনা কৰি আছিল, তেওঁৰ কেৱল ওঁঠ দুটিহে লৰি আছিল, কিন্তু কোনো শব্দ শুনা নাছিল; সেয়েহে এলীয়ে তেওঁক মতলীয়া হৈছে বুলি ভাবিছিল৷ 14 এলীয়ে তেওঁক ক’লে, “তুমি কিমান সময় মতলীয়া হৈ থাকিবা? তোমাৰ পৰা দ্ৰাক্ষাৰস দূৰ কৰা।” 15 হান্নাই উত্তৰ দি তেওঁক ক’লে, “নহয় মোৰ প্ৰভু, মই এগৰাকী অভাগিনী নাৰী, মোৰ আত্মা দুখেৰে পৰিপূৰ্ণ, মই দ্ৰাক্ষাৰস বা কোনো ৰাগীয়াল দ্ৰব্য পান কৰা নাই, কিন্তু যিহোৱাৰ আগত মোৰ মনৰ কথা ব্যক্ত কৰিছোঁ। 16 আপোনাৰ এই দাসীক দুষ্ট তিৰোতা‡ ইব্ৰী শব্দ বেলিয়াল মানে চয়তান বা দুষ্টকৰ্ম কৰোঁতা। চাওক 1চমূৱেল 2:12, 10:27, 25:17, 30:22 বুলি নাভাবিব; মোক নানা কথাৰে বিৰক্ত কৰাত, বেজাৰ পাই অসন্তুষ্ট মনেৰে মই যিহোৱাৰ সৈতে কথা পাতি আছিলোঁ।” 17 এলীয়ে উত্তৰ দি তেওঁক ক’লে, “তুমি শান্তিৰে যোৱা; ইস্ৰায়েলৰ ঈশ্বৰ যিহোৱাৰ আগত তুমি যি নিবেদন কৰিলা, সেয়া তেওঁ গ্ৰহণ কৰক।” 18 তেতিয়া তেওঁ ক’লে, “আপোনাৰ দৃষ্টিত আপোনাৰ দাসী অনুগ্ৰহপ্ৰাপ্ত হওক।” তাৰ পাছত হান্না সেই ঠাইৰ পৰা ওলাই গৈ আহাৰ গ্ৰহণ কৰিলে; আৰু তেওঁৰ মুখ কেতিয়াও বিবৰ্ণ নহ’ল।\n19 পাছত তেওঁলোক পুৱাতে উঠি যিহোৱাৰ আগত প্ৰণিপাত কৰি নিজ ঘৰ ৰামালৈ উভটি গ’ল৷ পাছত ইলকানাই নিজ ভাৰ্যা হান্নাৰ সৈতে শয়ন কৰাত যিহোৱাই তেওঁৰ নিবেদনৰ উত্তৰ দিলে। 20 পাছত হান্নাই গৰ্ভধাৰণ কৰিলে, আৰু নিৰ্দিষ্ট সময়ত এটি পুত্ৰ প্ৰসৱ কৰিলে। তেওঁ তাক চমূৱেল বুলি মাতিলে, আৰু ক’লে, “কাৰণ মই যিহোৱাৰ পৰা ইয়াক খুজিছিলোঁ৷”\n21 আকৌ ইলকানা আৰু তেওঁৰ আটাই পৰিয়ালে যিহোৱাৰ উদ্দেশ্যে বাৰ্ষিক বলিদান কৰিবৰ বাবে আৰু নিজৰ সংকল্প সিদ্ধ কৰিবলৈ গ’ল। 22 কিন্তু হান্না তেওঁলোকৰ লগত নগ’ল; তেওঁ তেওঁৰ স্বামীক ক’লে, “সন্তানটিয়ে যাতে যিহোৱাৰ গৃহত সদায় থাকিব পাৰে, তাৰ বাবে মই সন্তানটিয়ে পিয়াহ এৰাৰ পাছতহে তাক লৈ মই যিহোৱাৰ গৃহলৈ যাম।” 23 তেতিয়া তেওঁৰ স্বামী ইলকানাই তেওঁক ক’লে, “তুমি যি ভাল দেখা, তাকে কৰা। পিয়াহ নেৰালৈকে তুমি অপেক্ষা কৰা। যিহোৱাই নিজ বাক্য সিদ্ধ কৰক।” সেয়ে সন্তানটিয়ে পিয়াহ নেৰালৈকে হান্না ঘৰতে থাকিল৷\n24 সন্তানটিয়ে পিয়াহ এৰাৰ পাছত, তেওঁ তিনি বছৰীয়া এটা ভতৰা গৰু, এক ঐফা আটাগুৰি, আৰু এক বটল দ্ৰাক্ষাৰস লৈ চীলোত থকা যিহোৱাৰ গৃহলৈ লৈ গ’ল। সেই সময়ত সন্তানটি বয়সত সৰু আছিল। 25 তাতে তেওঁলোকে ভতৰা গৰুটো বধ কৰিলে আৰু সন্তানটোক এলীৰ ওচৰলৈ লৈ গ’ল। 26 হান্নাই এলীক ক’লে, “হে মোৰ প্ৰভু, আপোনাৰ উদ্দেশ্যে এই ঠাইত থিয় হৈ প্ৰাৰ্থনা কৰা মহিলা গৰাকী ময়েই। 27 এই সন্তানটিৰ উদ্দেশ্যে মই প্ৰাৰ্থনা কৰিছিলোঁ; আৰু যিহোৱাৰ আগত মই যি খুজিছিলোঁ, সেয়া তেওঁ মোক দিলে। 28 সেয়ে মই যিহোৱালৈ সন্তানটিক উৎসৰ্গ কৰিলোঁ। জীৱনৰ শেষলৈকে তাক যিহোৱাৰ উদ্দেশ্যে দিয়া হ’ল।” ইলকানা আৰু তেওঁৰ পৰিয়ালে সেই ঠাইত যিহোৱাৰ প্ৰশংসা কৰিলে।\n*1 অধ্যায়:5 হান্না\n†1 অধ্যায়:5 তেওঁ হান্নাক অধিক প্ৰেম কৰিছিল বাবে তেওঁক এভাগ দিলে।\n‡1 অধ্যায়:16 ইব্ৰী শব্দ বেলিয়াল মানে চয়তান বা দুষ্টকৰ্ম কৰোঁতা। চাওক 1চমূৱেল 2:12, 10:27, 25:17, 30:22


কিহৰ ইংগিত? প্ৰাক্তন মুখ্যমন্ত্ৰী প্ৰফুল্ল মহন্তৰ সৈতে একেলগে দেখা গ’ল বিজেপি বিধায়ক নোমল মমিনক!|bjp-mla-numal-momin-with-ex-cm-prafulla-kumar-mahanta-tvbipul– News18 Assam\nকিহৰ ইংগিত? প্ৰাক্তন মুখ্যমন্ত্ৰী প্ৰফুল্ল মহন্তৰ সৈতে একেলগে দেখা গ’ল বিজেপি বিধায়ক নোমল মমিনক!\nUpdated:August 15, 2020, 10:40 PM IST\nসৌ সিদিনালৈ প্ৰাক্তন মুখ্যমন্ত্ৰী প্ৰফুল্ল কুমাৰ মহন্তক বিভিন্ন কথাৰে সমালোচনা কৰা বোকাজান সমষ্টিৰ বিজেপি বিধায়ক ডাঃ নোমল মমিনে এইবাৰ আদৰিলে প্ৰাক্তন মুখ্যমন্ত্ৰীগৰাকীক।\nLast Updated: August 15, 2020, 10:40 PM IST\nসৌ সিদিনালৈকে প্ৰাক্তন মুখ্যমন্ত্ৰী প্ৰফুল্ল কুমাৰ মহন্তক বিভিন্ন কথাৰে সমালোচনা কৰা বোকাজান সমষ্টিৰ বিজেপি বিধায়ক ডাঃ নোমল মমিনে এইবাৰ আদৰিলে প্ৰাক্তন মুখ্যমন্ত্ৰীগৰাকীক। শুকুৰবাৰে কাৰ্বি পাহাৰৰ বোকাজানত স্থানীয় বিধায়ক ডা০ নোমল মমিনে আদৰিলে প্ৰাক্তন মুখ্যমন্ত্ৰী তথা বৰহমপুৰ বিধান সভা সমষ্টিৰ বিধায়ক প্ৰফুল্ল কুমাৰ মহন্তক।\nকেৱল আদৰণী জনোৱাই নহয়, দুয়োগৰাকী নেতাই বোকাজানৰ প্ৰয়াত বিজেপি নেতা বাবুৰাম বেৰ বাসগৃহলৈ গৈ তাৰ পৰা উভতি আহি একেলগে দুপৰীয়াৰ সাজ গ্ৰহণ কৰে। প্ৰফুল্ল মহন্তক আদৰণী জনোৱা সন্দৰ্ভত বিজেপি বিধায়ক ডা০ নোমল মমিনৰ স্পষ্ট মত ‘সমষ্টিলৈ দুবাৰৰ প্ৰাক্তন মুখ্যমন্ত্ৰী তথা মিত্ৰ দলৰ চৰকাৰৰ জ্যেষ্ঠ বিধায়ক গৰাকী আহিছে সেয়েহে মই তেখেতক আদৰণী জনাইছো’।\nনোমল মমিনে কোৱা মতে, সাক্ষাৎ কালত কোনো ৰাজনৈতিক কথা বতৰা হোৱা নাছিল দুয়োৰে মাজত। কিছুদিন পূৰ্বে প্ৰফুল্ল মহন্তৰ বহু কথাক উভতি ধৰি প্ৰত্যুুত্তৰ দিছিল নোমল মমিনে। সেয়েহে নিৰ্বাচনৰ প্ৰাকমুহুৰ্তত দুয়োগৰাকী নেতাক একেলগে দেখাত বিশেষ তাৎপৰ্য বহন কৰিছে পাহাৰীয়া জিলাখনত।\nFirst published: August 15, 2020, 10:40 PM IST


বেমাৰ হোৱাটো ভাল!ঃ বিক্ৰম জ্যোতি বৰদলৈ - সাহিত্য ডট অৰ্গ\nবেমাৰ হোৱাটো ভাল, বেমাৰত পৰিব লাগে।\nহয়, ঠিকেই পঢ়িছে। মাজে মাজে কেইবছৰমানৰ মূৰে মূৰে আমি বেমাৰত পৰাটো আজিৰ দিনত খুবেই জৰুৰী হৈ পৰিছে। বেমাৰ মানে মই কোনো মাৰাত্মক দূৰাৰোগ্য বেমাৰৰ কথা কোৱা নাই, কিন্তু চাৰি পাঁ‌চদিনমানৰ বাবে বিছনাত পৰা জ্বৰ, পানী লগা জাতীয় বেমাৰৰ কথাহে কৈছোঁ।\nআজিকালি এই যান্ত্ৰিক যুগত আমিবোৰ ইমানেই যন্ত্ৰ হৈ পৰিছোহক যে আনৰ লগত বাদেই দিলোঁ, নিজৰ লগতো এষাৰ কথা পাতিবলৈ সময়ৰ অভাৱ হৈ পৰিছে। আৰু নিজৰ মাজত অকণমান সময় যিয়ে বিচৰণ কৰিব নোৱাৰে বা নকৰে সি প্ৰকৃতাৰ্থতে যন্ত্ৰলৈ ৰূপান্তৰিত হয়।\nআগৰ দিনত মানুহে খেতি – খোলা সামৰি বা অইন প্ৰয়োজনীয় কাজখিনি কৰি অঁ‌টাই বাহিৰৰ চোতালতে বা জুহালৰ কাষত বহি সমনীয়াৰ লগত সুখ দুখৰ কথা পাতিছিল আৰু অকলশৰীয়া অৱস্থাত সুবিশাল আকাশৰ মাজত নিজৰ অৱস্থিতি বিচাৰিছিল। এই অভ্যাসৰ বাবেই তেওঁলোকৰ মনবোৰ বহল হৈছিল, মানবীয় গুণবোৰৰ বিকাশ ঘটিছিল।\nমাজে মাজে যদি আপুনিও আকাশৰ ফালে একোবাৰ চোৱাৰ অভ্যাস কৰে দেখিব আপোনাৰ মনৰ পৰাও অহংকাৰ ভাব নাইকিয়া হৈছে, আপুনি বুজি উঠিব কিমান ক্ষুদ্ৰাতিক্ষুদ্ৰ আপুনি আৰু তাতোকৈ ক্ষুদ্ৰ আপোনাৰ অহংকাৰ।\nবৰ্তমানৰ যুগত আগতেই কৈ অহাৰ দৰেই আকাশ চোৱা বাদেই, নিজৰ বিষয়ে ভাবিবলৈও কাৰো আহৰি নাই। নিজৰ লগতে যি কথা নাপাতে বা পাতিব নাজানে সি আকৌ আনৰ লগত কি কথা পাতিব বা আনৰ বিষয়ে কি ভাবিব ?\nৰাতিপুৱাৰ পৰা মাজনিশালৈকে যন্ত্ৰৰ দৰে ঘূৰি ফুৰা আৰু যন্ত্ৰৰ মাজত বিচৰণ কৰি ফুৰা আমিবোৰৰ সকলো থাকিলেও সময় নাই। আৰু ঠিক সেই বাবেই কৈছোঁ – মাজে সময়ে আমাৰ দুই চাৰিদিনমান বিছনাত পৰাকৈ সৰু সুৰা বেমাৰ হোৱাটো খুবেই জৰুৰী।\nএই বেমাৰত পৰা সময়খিনি আত্মোপলব্ধিৰ সময়। দাপোনত নিজৰ মুখ চোৱাৰ সময়, আত্মানুসন্ধানৰ সময়। এইখিনি সময়তে আপুনি গম পাব কিমান ঠুনুকা আপোনাৰ অহংকাৰ, আপোনাৰ গৌৰৱ।\nপেটৰ বিষত আপুনি কেঁ‌কাই আছে, ডাঙৰ ডাঙৰ ডাক্তৰৰ লগত আপোনাৰ ঘনিষ্ঠতা আছে, ক’লা বগা টকাৰ বাণ্ডিল আছে। কিন্তু উপশম নাই!\nজ্বৰত আপুনি প্ৰলাপ বকিছে। ডাক্তৰে চাই চিতি ঔষধ দি কৈ গৈছে ভাইৰেল এটেক, দুই- চাৰিদিন জ্বৰ থাকিবই।\nআপুনি কিন্তু ডাঙৰ মানুহ, আপোনাৰ ফোনটোতে চেভ হৈ আছে একডজনমান ডাঙৰ বিষয়া, মন্ত্ৰী, মন্ত্ৰীৰ চামচাৰ ফোন নম্বৰ, কামত আহিবনে?\nBP high, sugar high তেনেকুৱাতে আপোনাক এনেকুৱা এটা বেমাৰে লম্ভিলে যিটোৰ উপশমৰ দৰৱ আছে কিন্তু আপোনাক দিব নোৱাৰে, আপোনাৰ উপৰ্যুক্ত সেই ৰক্তচাপ আৰু শৰ্কৰাযে বেছি!\nআপোনাৰ কিন্তু ল’ৰা-ছোৱালী পঢ়িবলৈ পঠাইছে নামী দামী স্কুলত, আপোনাৰ চাৰি পাঁ‌চটামান ফ্লেটেই আছে। এইবোৰে আপোনাক সকাহ দিছেনে?\nকি ক’লে ? উপশম পোৱা নাই? সেয়াই!\nএতিয়া কওকচোন আগৰ দৰেই আপোনাৰ গৌৰৱ অহংকাৰ আছেনে?\nওহোঁ নাই, থাকিবই নোৱাৰে।\nএইযে আপুনি বহুত দিনৰ মূৰত এনেকৈ বিছনাত পৰি জীৰাই আছে, আপুনি জীৱনটো নতুনকৈ উপলব্ধি কৰিবলৈ আৰম্ভ কৰিছে। বহুদিনৰ পুৰণি কথাবোৰ মনলৈ আহিছে। আপুনি নিজৰ লগত কথা পতা আৰম্ভ কৰিব, নিজৰ মাজত আপুনি বিচৰণ কৰিব, আৰম্ভ হব আত্মানুসন্ধান।\nআপোনাৰ মনত পৰিব শৈশৱৰ কথা, সৰুতেই এৰি থৈ অহা পুৰণি লগৰীয়াৰ কথা, প্ৰথম প্ৰেমৰ কথা। সুস্থ অৱস্থাত নভবা বা ভাবিবলৈ আহৰি নোপোৱা বহুতো স্মৃতিয়েই দেখিব আপোনাক হেঁ‌চা মাৰি ধৰিব।\nডিস্ক’ত বহি বা দামী পাবত বহি দামী সুৰাৰ গিলাচ হাতত লৈ ‘ডিজে’ৰ কাণৰ পৰ্দা ফালি পেলাব পৰা উচ্চস্বৰৰ পশ্চিমীয়া সংগীত শুনাত অভ্যস্ত আপোনাৰ কাণ দুখনত দেখোন আজি ভাহি আহিছে সৰুতেই ৰেডিঅ’ত শুনা লোকগীত, দেহবিচাৰ গীতৰ অমিয়া সুৰ। ‘দেহৰ ভৰসা নাই…’ গীতৰ সুৰৰ মাজতেই বিচাৰি পাইছে আপুনি জীৱনৰ এক অনন্য মাত্ৰা, সেই সুৰৰ মূৰ্চনাতেই আপোনাৰ ঘুমতি আহিছে আৰু ভাগিছে।\nবিদেশী ব’ডী স্প্ৰেৰ সুগন্ধত অভ্যস্ত আপোনাৰ নাসিকাত ক’ৰপৰা জানো উৰি আহি লাগিবহি বনৰীয়া ফুলৰ সুবাস!\nক’ৰবাত বিয়া খাবলৈ যাওঁতেযে সৰুতেই আপোনাৰ আয়ে পেৰাৰ পৰা উলিয়াই পিন্ধা কাপোৰযোৰৰ পৰা ওলোৱা সেই সুমধুৰ সুগন্ধ আজি ক’ৰপৰা ভাহি আহিব গমেই নাপাব।\nনামী দামী পাৰ্ফিউমৰ লগত অভ্যস্ত আপোনাৰ নাকত হঠাৎ লাগিবহি কেতেকী, চম্পাৰ সুঘ্ৰাণ, মনেট পাৰ্ফিউমৰ সুগন্ধ। ক’ত পাইছিলোঁ এই সুগন্ধ, এই চিন্তাই আপোনাক বিভোৰ কৰি তুলোতেই মনলৈ আহিব -কেলেই, এইয়া জানো তাহানিৰ ফুৰিবলৈ ওলাওঁ‌তে বা বিহুৰ বতৰত মা দেউতাৰ কাপোৰৰ পৰা ওলোৱা সেই সুগন্ধিয়েই নহয় !\nকিয় বা কেনেকৈ আজি এই পুৰণি সুগন্ধ আপোনাৰ নাকত লাগিল, যুক্তিৰে বিচাৰি হাবাথুৰি খাব, উত্তৰ কিন্তু নাপাব।\nআপুনি উপলব্ধি কৰিব পাৰিব যে ইমান দিনে যিবোৰক লৈ আপুনি গৰ্ব, অহংকাৰ কৰি ফুৰিছিল সেইবোৰৰ মূল্য প্ৰকৃততে একোৱেই নাই।\nআপুনি যে ভাবি আহিছিল আপোনাৰ ১০ মিনিট অবিহনে আপোনাৰ অফিচটো বা ব্যৱসায় বা পৃথিৱীখনেই অচল হৈ পৰিব, সেয়া জানো প্ৰকৃততে হৈছে ?\nওহোঁ নাই হোৱা; অফিচ, ব্যৱসায় পৃথিৱী একেদৰেই চলি আছে।\nবিছনাত পৰি পৰি আপোনাৰ কিছুমান কথাত দেখিব হাঁহিহে উঠিব অথচ দুদিন আগলৈকে সেইকেইটা কথায়েই আপোনাৰ নিদ্ৰা হৰণ কৰিছিল। এতিয়াহে আপুনি উপলব্ধি কৰিব পাৰিব যে কথাবোৰ ইমানো জটিল নাছিল !\nইমান দিনে ভাবি থকাৰ দৰে আপোনাক মানুহে দেখোন ইমান বেয়াও নাপায়। সৌ সিদিনা মাত্ৰ কুকুৰে কাঁইট নোখোৱাকৈ আপুনি গালি পৰাজনো দেখোন আজি আপোনাৰ কাষত, আপোনাৰ আশু আৰোগ্য কামনাৰে।\nবিছনাতে পৰি পৰি ভাবি ভাবি আপুনি কৃত্ৰিমতা, যান্ত্ৰিকতাৰ মামৰ গুচাই বিচাৰি উলিয়াব পাৰিব পাৰে মৃতপ্ৰায় আপোনাৰ নিজস্বটোক। আচৰিত হব আপুনি নিজেই নিজকে পুনৰ আৱিষ্কাৰ কৰি, কেতিয়া ইমান সলনি হ’ল?\nনাজানে, কিন্তু আনন্দ হলে পাব, হেৰাই পোৱাৰ।\nআৰু যিদিনা আপুনি কেইবাদিনৰ মূৰত সুস্থ হৈ বাহিৰলৈ ওলাব, আপোনাৰ পৃথিৱীখন আগতকৈ অধিক সুন্দৰ যেন লাগিব। নীলাভ মনটোৱে সেউজীয়াখিনি বিচাৰি পাব। মনটো পাতল লাগিব, সকলোবোৰ সহজ যেন অনুভৱ হব।\nলাহে লাহে আপুনি পুনৰ আগৰ ৰুটিনত সোমাই পৰিব, আপুনি লাহে লাহে ব্যস্ত হৈ পৰিব। মুখৰ কোমল হাঁহিটো লুকাই যাব, ৰুক্ষৰ পৰা ৰুক্ষতৰ হৈ পৰিব, পুনৰ আপুনি আগৰ গৰ্ব, অহংকাৰেৰে ভৰপূৰ সেই যন্ত্ৰটোলৈ ৰূপান্তৰিত হব।\nসেয়েহে কৈছোঁ “বেমাৰ হোৱাটো ভাল”।


ক'ৰনা ভাইৰাছত আক্ৰান্ত হৈ মৃত্যু হোৱা লোকৰ বাবে দক্ষিণ আফ্ৰিকাত আগতীয়াকৈ ১৫ লাখ গণ কবৰ খন্দা নাই! - Factcrescendo Assamese\nক’ৰনা ভাইৰাছত আক্ৰান্ত হৈ মৃত্যু হোৱা লোকৰ বাবে দক্ষিণ আফ্ৰিকাত আগতীয়াকৈ ১৫ লাখ গণ কবৰ খন্দা নাই!\nJuly 14, 2020 July 14, 2020 Manjori BorkotokyLeaveaComment on ক’ৰনা ভাইৰাছত আক্ৰান্ত হৈ মৃত্যু হোৱা লোকৰ বাবে দক্ষিণ আফ্ৰিকাত আগতীয়াকৈ ১৫ লাখ গণ কবৰ খন্দা নাই!\nচীন দেশৰ ৱুহান নামৰ ঠাইখনৰ পৰা সংক্ৰমিত হোৱা ক’ৰনা ভাইৰাছ ৰোগত ভুগি সমগ্ৰ বিশ্বতে এতিয়ালৈকে কেইবালাখ মানুহৰ মৃত্যু হৈছে আৰু বহু লাখ মানুহ এতিয়াও আক্রান্ত হৈ আছে । বিশ্বৰ আন দেশৰ লগতে ভাৰতত এতিয়ালৈকে বহু হেজাৰ লোকৰ মৃত্যু হৈছে । অসমতো প্ৰায় ১৬ হাজাৰতকৈ অধিক ৰোগী ইতিমধ্যে চিনাক্ত হৈছে আৰু ইয়াৰে ৪০জনৰ মৃত্যু হৈছে ।\nএনে সময়তে ক’ৰনা ভাইৰাছ সম্বন্ধীয় বিভিন্ন ভুৱা বাতৰি ফেচবুকত ভাইৰেল হৈ পৰিছে । এনে এক সন্দেহজনক বাতৰি ছচিয়েল মিডিয়াত ভাইৰেল হৈ পৰিছে । যি সময়ত বিশ্বৰ বিভিন্ন দেশত ক’ৰনা ভাইৰাছত আক্ৰান্ত হৈ লাখ লাখ মানুহৰ মৃত্যু হৈছে সেই সময়তে ক’ৰনা ভাইৰাছত আক্ৰান্ত হৈ মৃত্যু হোৱা লোকৰ বাবে দক্ষিণ আফ্ৰিকাত আগতীয়াকৈ ১৫ লাখ গণ কবৰ খন্দা হৈছে বুলি এক বাতৰি ভাইৰেল হৈ পৰিছে ।\nঅসমত ‘এনই নাও’ নামৰ এক নিউজ পৰ্টেলৰ ফেচবুক পে’জত এই সম্পৰ্কীয় এক বাতৰি ১০ জুলাই, ২০২০ তাৰিখে আপলোড কৰা হৈছে আৰু বিভিন্নজনে ফেচবুক পোষ্টটো শ্বেয়াৰ কৰিছে । বাতৰিটোত তেওঁলোকে গণ কবৰৰ এখন ফটোও সংলগ্ন কৰিছে ।\nসঁচাকৈ ক’ৰনা ভাইৰাছত আক্ৰান্ত হৈ মৃত্যু হোৱা লোকৰ বাবে দক্ষিণ আফ্ৰিকাত আগতীয়াকৈ ১৫ লাখ গণ কবৰ খন্দা হৈছে নেকি? সত্য কি? জানোঁ আহক ।\nপ্ৰথমে আমি কিছুমান সাধাৰণ কীৱৰ্ডছ ব্যৱহাৰ কৰি এই বিষয়ে গুগলত চাৰ্ছ কৰিলোঁ আৰু টাইমছলাইভ নামৰ দক্ষিণ আফ্ৰিকাৰ এক নিউজ গোষ্ঠীৰ ৱেবচাইটত এই সম্পৰ্কে এক বাতৰি প্ৰকাশ হোৱা দেখিলোঁ । বাতৰিটোত স্পষ্ট কৰা হৈছে যে ক’ৰনা ভাইৰাছত আক্ৰান্ত হৈ মৃত্যু হোৱা লোকৰ বাবে দক্ষিণ আফ্ৰিকাত আগতীয়াকৈ ১৫ লাখ গণ কবৰ খন্দা হোৱা নাই । এই সম্পৰ্কে বিতংকৈ পঢ়ক ইয়াত ।\nএই বিষয়ে আন এক বাতৰি আমি দেখা পালোঁ য’ত স্পষ্ট কৰা হৈছে যে ১৫ লাখ অংকটো নিৰ্দিষ্ট ঠাইখনৰ কবৰৰ ক্ষমতাহে হয়, বৰ্তমান ১৫ লাখ কবৰ খন্দা হোৱা নাই বা পৰিকল্পনা নাই । এই সম্পৰ্কে পঢ়ক ইয়াত ।\nএই বিষয়ে আমি দক্ষিণ আফ্ৰিকা চৰকাৰৰ এগৰাকী মন্ত্ৰীৰ টুইট দেখা পালোঁ । তেওঁ স্পষ্ট কৰিছে যে তেওঁলোকে ১০ লাখ মানুহৰ ক’ৰনাত আক্ৰান্ত হৈ মৃত্যু হব বুলি ভৱা নাই বা প্ৰস্তুতি কৰা নাই ।\nএই বিষয়ে গাওটেঙৰ স্বাস্থ্য বিভাগৰ ভেৰিফাইড টুইটাৰ হেণ্ডেলৰ পৰা এক স্পষ্টীকৰণ দিয়া হৈছে য’ত তেওঁলোকে উল্লেখ কৰিছে যে ১৫ লাখ অংকটো নিৰ্দিষ্ট ঠাইখনৰ কবৰৰ ক্ষমতাহে হয়, বৰ্তমান ১৫ লাখ কবৰ খন্দা হোৱা নাই বা পৰিকল্পনা নাই ।\nইয়াৰ বাদেও আমি বাতৰিটোত ব্যৱহত ফটোখন গুগলত ৰিভাৰ্ছ ইমেজ চাৰ্ছ কৰিলোঁ আৰু দেখিলোঁ যে উক্ত গণ কবৰৰ ফটোখন আচলতে ব্ৰাজিলৰ হয় । এই বিষয়ে উক্ত ফটো সম্বলিত এক বাতৰি ডেইলি মেইল’ত প্ৰকাশ পাইছে ।\nক’ৰনা ভাইৰাছত আক্ৰান্ত হৈ মৃত্যু হোৱা লোকৰ বাবে দক্ষিণ আফ্ৰিকাত আগতীয়াকৈ ১৫ লাখ গণ কবৰ খন্দা হোৱা নাই । উক্ত বাতৰিটো ভুৱা হয় আৰু জনসাধাৰণক বিপথে পৰিচালিত কৰিছে ।\nTitle:ক’ৰনা ভাইৰাছত আক্ৰান্ত হৈ মৃত্যু হোৱা লোকৰ বাবে দক্ষিণ আফ্ৰিকাত আগতীয়াকৈ ১৫ লাখ গণ কবৰ খন্দা নাই!\nTagged CoronavirusCOVID 19GravesMass GravesSouth AfricaSouth Africa Graves\nবাঘজানৰ তৈলখাদত লগা জুইকুৰা এতিয়াও নুমোৱা নাই!\nFACT CHECK: এমাজ’নে কোনোধৰণৰ বিনামূলীয়া উপহাৰৰ ব্যৱস্থা কৰা নাই, হোৱাটছএপ মেছেজটো ভুৱা!\nApril 15, 2021 April 15, 2021 Manjori Borkotoky\nJune 2, 2020 June 2, 2020 Manjori Borkotoky


VB variant: এইচ আই ভিৰ নতুন প্ৰজাতিয়ে সৃষ্টি কৰিছে আতংকৰ\nVB variant: কোভিডৰ দৰেই এইচ আই ভিৰ নতুন প্ৰজাতিয়ে সৃষ্টি কৰিছে আতংকৰ\nFebruary 4, 2022 4:34 pm\nক’ৰ’না ভাইৰাচে ডেল্টা, অমিক্ৰন আদিৰ ৰূপত মূৰ দাঙি উঠাৰ দৰেই বিশ্বত আতংকৰ সৃষ্টি কৰা এইচ আই ভিয়েও এতিয়া ৰূপ সলাবলৈ ধৰিছে। উল্লেখ্য প্ৰতিকাৰহীন ৰোগ এইডচ সৃষ্টিকাৰী ভাইৰাচ বিধেই হৈছে এইচ আই ভি।\nশেহতীয়াকৈ এইচ আই ভিৰ এবিধ নতুন প্ৰজাতি আৱিষ্কাৰ হৈছে নেডাৰলেণ্ডত । নতুনকৈ আৱিষ্কাৰ হোৱা এইচ আই ভিৰ এই নতুন প্ৰজাতি বিধৰ নাম বিজ্ঞানীসকলে ৰাখিছে ভি বি বুলি।\nসাধাৰণ এইচ আই ভিতকৈ ভি বি প্ৰজাতি বিধ অতি বুলি কৈছে বিজ্ঞানীসকলে।\nভি বি প্ৰজাতিত আক্ৰান্ত লোকসকলৰ দেহত ভাইৰেল লোড বহু গুণে বাঢ়ি যায়। এইচ.আই.ভি. সংক্ৰমণতকৈ প্ৰায় চাৰিগুণ বেছি ভাইৰেল লোড বৃদ্ধি পায়। সাধাৰণতে এইচ আই ভিত আক্ৰান্ত জনৰ ৰোগ প্ৰতিৰোধ ক্ষমতা কমি যায়। ভি বি প্ৰজাতিত আক্ৰান্ত হোৱাসকলৰ ৰোগ প্ৰতিৰোধ ক্ষমতা এইচ আই ভিতকৈ দুগুণ বেছি পৰিমাণে কমি যায়। ফলত তেওঁলোক অতি কম দিনৰ ভিতৰতে এইডছত আক্ৰান্ত হোৱাৰ আশংকা থাকে।\nঅক্সফ’ৰ্ড বিশ্ববিদ্যালয়ৰ বিগ ডাটা ইনষ্টিটিউটৰ বিজ্ঞানীসকলে নেদাৰলেণ্ডৰ একাংশ বিজ্ঞানীৰ সৈতে লগ লাগি চলোৱা গৱেষণাৰ তথ্য শেহতীয়াকৈ এখন বিজ্ঞান পত্ৰিকাত প্ৰকাশ কৰিছে। এণ্টিৰেট্ৰোভাইৰেল থেৰাপীয়ে এই ভাইৰাচ বিধকো নিয়ন্ত্ৰণত ৰাখিব পাৰি বুলি কৈছে বিজ্ঞানীৰ দলটোৱে।\nভি.বি. প্ৰকাৰটো ২০১৮ চনত ১৭ জন লোকৰ দেহত ধৰা পৰিছিল। এইচ আই ভিৰ এই নতুন প্ৰজাতিটোকলৈ গৱেষণা চলি আছে ।\nএই প্ৰজাতিবিধ এইচ আই ভিত দীৰ্ঘদিন ধৰি আক্ৰান্ত হৈ থকা কোনো লোকৰ দেহত বিকশিত হোৱাৰ সম্ভাৱনা থকা বুলি বিজ্ঞানীসকলে ধাৰণা কৰিছে।


জাগীৰোড - অসমৰ নগৰ-মহানগৰ Info. About. What's This?\n★ জাগীৰোড - অসমৰ নগৰ-মহানগৰ ..\nজাগীৰোড ভাৰতৰ অসমত অৱস্থিত মৰিগাঁও জিলাৰ অন্তৰ্ভুক্ত এখন নগৰ। এই অঞ্চলটো কাগজ কলৰ বাবে প্ৰসিদ্ধ। তদুপৰি ইয়াৰ শুকান মাছৰ বজাৰো জনাজাত। এই অঞ্চলটোক পূৰ্বতে নখোলা নামেৰে জনা গৈছিল, ব্ৰিটিছৰ শাসনকালত ইয়াৰ মাজেৰে পাৰ হৈ যোৱা জাগী নামৰ বাটটোৰ বাবে ইয়াক জাগীৰোডলৈ পৰিৱৰ্ত্তন কৰা হয়।\n২০০১ চনৰ লোকপিয়ল অনুসৰি, জাগীৰোডৰ জনসংখ্যা ১৭,২৫৪ জন। ইয়াৰে ৫৪% পুৰুষ আৰু ৪৬% মহিলা। জাগীৰোডৰ গড় সাক্ষৰতাৰ হাৰ ৭৫%। মহিলাৰ সাক্ষৰতাৰ হাৰ ৬৯% আৰু পুৰুষৰ ৮০%। তথ্য অনুসৰি এই অঞ্চলৰ ১২% জনসংখ্যা বয়স ছয়বছৰৰ অনূৰ্ধ্বৰ।\nজাগীৰোড উচ্চতৰ মাধ্যমিক বিদ্যালয়.\nকাগজ নগৰ হাইস্কুল.\nকেন্দ্ৰীয় বিদ্যালয়, জাগীৰোড.\nজাগীৰোড এন এফ ৰেলৱে উচ্চতৰ মাধ্যমিক বিদ্যালয়.\nশংকৰদেব শিশুবিদ্যা নিকেতন.\nস্বহীদ লক্ষ্মী ডেকা উচ্চতৰ মাধ্যমিক বিদ্যালয়.\nজাগীৰোড বালিকা উচ্চ মাধ্যমিক বিদ্যালয়.\nবিষ্ণু ৰাভা নিম্ন বুনিয়াদী প্ৰাথমিক বিদ্যালয়.\nনখোলা গ্ৰাণ্ট প্ৰাথমিক বিদ্যালয়.\nঘূনুচা হাবি প্ৰাথমিক বিদ্যালয়.\nগুৰিপথাৰ প্ৰাথমিক বিদ্যালয়.\nইন্দিৰা নগৰ প্ৰাথমিক বিদ্যালয়.\nভ তৰত এট নগ ও ল কসভ সমষ ট ত তলত উল ল খ ত ব ধ ন সভ সমষ ট সম হ আছ জ গ ৰ ড ব ধ নসভ সমষ ট অন স চ ত জ ত ৰ ব ব স ৰক ষ ত মৰ গ ও ব ধ নসভ সমষ ট\nভ ৰ গ ও মহ ব দ য লয মৰ গ ও মহ ব দ য লয ঘনক ন ত বৰ ৱ মহ ব দ য লয জ গ ৰ ড মহ ব দ য লয ল হৰ ঘ ট মহ ব দ য লয ভ ৰ গ ও মহ ব দ য লয মৰ গ ৱৰ চ ৰণ\nব চ লয প ৰথম ত ও স ণ ৰ মহ ব দ য লয ত ক ইবছৰ ম ন আৰ প ছত চনত জ গ ৰ ড মহব দ য লয ত য গদ ন কৰ চনত মলয গ স ব ম ৰ ব ব হ প ৰদ প গ স ব ম ৰ\nয য ন ৰ ষ ট ৰ য ঘ ইপথৰ দ ত ত, জ গ ৰ ড চহৰৰ পৰ ম ত ৰ ক ম প ব নগ ও ক গজ কল অৱস থ ত এই কলট ৰ ব ব ই জ গ ৰ ড চহৰখন ক গজ নগৰ হ চ প জনপ ৰ য হ\nব হ ৰ ও অসমত দ ই - এট অন ন য উদ য গ আছ ইয ৰ চৰক ৰ খণ ডৰ উদ য গসম হ য ন জ গ ৰ ড ক গজ কল, বৰ ৱ ব ম ণ গ ৱৰ চ ন কল আদ ৰ দৰ উদ য গসম হ বন ধ হ আছ অৱশ য\nছ ত ৰ - ছ ত ৰ ৰ ম চ ল ম ফ, ব ৰহ মপ ত ৰৰ ওপৰত দ ব ত য খন দলঙৰ আধ ৰশ ল স থ পন, জ গ ৰ ড আৰ ক ছ ৰত ক গজ কল প ৰত ষ ঠ বনস পত ক ৰখ ন ব জ ল জনস ঞ চনৰ ব ব ক ইব ট ও\nশ লপ খ ৰ দ ঘল প খ ৰ আৰ প ণবজ ৰ হ আই এছ ব ট - ম ৰ জ আই এছ ব ট - জ গ ৰ ড পথত চল চল কৰ আনহ ত ন গমৰ শ ত - ত প ন য ন ত ৰ ত জন ব ছ সম হ খ ন প ৰ - জ ল কব ৰ\nত জপ ৰ 5.গহপ ৰ 6.ব শ বন থ 7.ৰঙ প ৰ 8.ব হ ল 9.ব হপ ৰ য নগ ও ন ই 1. জ গ ৰ ড অন স চ ত জ ত 2.মৰ গ ও 3.ল হৰ ঘ ট, 4.ৰহ অন স চ ত জ ত 5.নগ ও 6.বঢ মপ ৰ\nব হ ল ন ই ব শ বন থ ত জপ ৰ গহপ ৰ ন ই ব শ বন থ ত জপ ৰ জ গ ৰ ড অন স চ ত জ ত মৰ গ ও নগ ও মৰ গ ও ন ই মৰ গ ও নগ ও\nৰঞ জ ত দত ত ভ ৰত য জনত প ৰ ট গহপ ৰ উৎপল বৰ ভ ৰত য জনত প ৰ ট জ গ ৰ ড প য ষ হ জৰ ক ভ ৰত য জনত প ৰ ট মৰ গ ও ৰম ক ন ত দ উৰ ভ ৰত য জনত\nউপ ধ য য ভ ৰত য জ ত য ক গ ৰ ছ গহপ ৰ ৰ মচন দ ৰ শৰ ম জনত প ৰ ট জ গ ৰ ড প ৰস দ চন দ ৰ দল ভ ৰত য জ ত য ক গ ৰ ছ মৰ গ ও ক ল ৰ ম ড ক ৰজ ভ ৰত য\nস বৰ প উপ ধ য য ভ ৰত য জ ত য ক গ ৰ ছ গহপ ৰ গণ শ ক ট ম ন ৰ দল য জ গ ৰ ড মত দ স ন ৰ দল য মৰ গ ও হৰ ন দ ৰ বৰ ন ৰ দল য ল হৰ ঘ ট আব দ ল\nন ৰ ব চন অন ষ ঠ ত হ ৱ ন ছ ল গহপ ৰ ন ৰ ব চন অন ষ ঠ ত হ ৱ ন ছ ল জ গ ৰ ড অন স চ ত জ ত ৰ ব ব স ৰক ষ ত প ৰস দ চন দ ৰ দল ভ ৰত য জ ত য ক গ ৰ ছ\nভ ৰত য জ ত য ক গ ৰ ছ গহপ ৰ ক ষ শ বৰ বৰ ৱ ভ ৰত য জ ত য ক গ ৰ ছ জ গ ৰ ড অন স চ ত জ ত ৰ ব ব স ৰক ষ ত ব ব ল দ স অসম গণ পৰ ষদ মৰ গ ও ম ন ন মহন ত\nজ ত য ক গ ৰ ছ গহপ ৰ মণ ক বৰ ভ ৰত য জ ত য ক গ ৰ ছ জ গ ৰ ড ব ব ক নন দ দল ভ ৰত য জ ত য ক গ ৰ ছ মৰ গ ও জ নজ ন ল বৰ ৱ\nকব ত প থ ব শ বৰ প প ৰক শক: প ৰৱ প ৰক শন, জ গ ৰ ড অভ জ ঞ নল প প ৰক শক: কল ত এজ ন স জ গ ৰ ড ন ৰ ব চ ত কব ত ব তৰক: জ য ত প ৰক শন\nজগৰড, জাগীৰোড, অসমৰ নগৰ-মহানগৰ. জাগীৰোড,\nজগৰড অসমৰ নগৰ-মহানগৰ. জাগীৰোড জাগীৰোড\nজাগীৰোডত কভিড পৰীক্ষা নকৰাকৈ.\nচৰকাৰী নাটকৰ যৱনিকা, জাগীৰোড কাছাৰ কাগজ কলৰ কফিনত শেষ গজাল, ৩০ জুনত নিলাম, বিক্ৰী হব অসমৰ স্বাভীমানৰ প্ৰতীক কাগজ কল, ১৮০০ কৰ্মচাৰীৰ ভবিষ্যত অন্ধকাৰ, জাগীৰোড. জাগীৰোড সমষ্টিত উষ্ম Asomiya Pratidin. ৰাজ্যখনৰ আন ঠাইৰ লগতে মৰিগাঁও জিলাতো দৈনিক কোভিড আক্ৰান্তৰ সংখ্যা বৃদ্ধি পাব ধৰিছে।জিলাখনৰ জাগীৰোডৰ নিজৰা পাৰ,কিশোৰ ক্লাৱৰ এলেকা আৰু চৰাইবাহী গাঁৱত. জাগীৰোড আৰু পাঁচগ্ৰামস্থিত কাগজ. সাংবাদিকৰ ঠেং কাটিব বিচৰা মন্ত্ৰী পীয়ুষৰ বিৰুদ্ধে আতংকিত সাংবাদিকৰ জাগীৰোড থানাত এজাহাৰ… দ্বিতীয় পৰ্যায়ৰ ভোটগ্ৰহণ চলি থকাৰ সময়তে বৃহস্পতিবাৰে আগবেলা জাগীৰোড.\nসাংবাদিকৰ ঠেং কাটিব বিচৰা মন্ত্ৰী.\nনিয়মীয়া বাৰ্তা, ১২ আগষ্টঃ ৰাজ্যজুৰি কৰোনাৰ আতংক চলি থকাৰ সময়তে এইবাৰ জাগীৰোড. JID Jagi Road Railway Station Map Atlas NFR Northeast Frontier. জাগীৰোড পালোহি ৷ গাড়ীৰ ভাড়া আদায় দি বাছ ষ্টেণ্ডৰ দিশত অগ্ৰসৰ হলোঁ ৷ ছোৱালীজনী মোৰ অলপ আগে আগে ৷ ৰাষ্ট্ৰীয় ঘাইপথটো পাৰ হোৱাৰ সময়ত আমি দুয়ো আকৌ লগা লগি হলোঁ ৷ ৰখাই. মৰিগাঁও জিলাৰ জাগীৰোড The Sentinel. ষ্টাফ ৰিপৰ্টাৰ: গোটেই অসমত কৰোনাৰ আতংক চলি থকাৰ সময়তে এইবাৰ জাগীৰোড আৰক্ষী থানাৰ ভাৰপ্ৰাপ্ত বিষয়া উৎপল বৰা আৰু অন্য কেইবাগৰাকী আৰক্ষীৰ দেহত কভিড ১৯ ৰ.\nASSAM ELECTRICITY GRID CORPORATION LIMITED AEGCL.\nজাগীৰোড কাগজ কলৰ দুৰৱস্থাক লৈ বিভিন্নজনে ক্ষোভ প্ৰকাশ কৰিছে ৰাজ্য চৰকাৰৰ বিৰুদ্ধে৷ এইবাৰ বিজেপিক বিনিময়ত চলা চৰকাৰ বুলি মন্তব্য কৰিলে. শুকান মাছ আৰু ইয়াৰ ব্যৱসায়. জাগীৰোড जागी रोड. Track: Construction Doubling Electrification. Show ALL Trains. Type of Station: Regular Number of Platforms: 2. Zubeen Garg Fans Club, Jagiroad জুবিন গাৰ্গ. এই উপলক্ষে মৰিগাঁও ষ্টেডিয়ামৰ পৰা উলিওৱা এই পদযাত্ৰাত জাগীৰোড সমষ্টিৰ প্ৰাৰ্থী মন্ত্ৰী পীয়ুষ হাজৰিকা, কেইবাগৰাকীও নেতা আৰু সহস্ৰাধিক লোকে অংশগ্ৰহণ কৰে।. Mayong, Morigaon মায়ং: ৰাষ্ট্ৰীয় সংবাদ. জাগীৰোড ৰেল ষ্টেচনত কভিড টেষ্ট সম্পন্ন ৷ প্ৰায় 272 গৰাকী যাত্ৰীৰ কভিড ১৯ ৰ পৰীক্ষা কৰাত ১১ গৰাকীৰ দেহত ধৰা পৰে কৰণা ভাইৰাছ ।. অসমত কোৰোনা পৰিস্থিতিয়ে ক্ৰমাৎ. আয়ুৰ্বেদিক কলেজ আৰু জাগীৰোড পেপাৰমিলৰ হাস্পতাল হব… May 24, 2020. ২১.৬৫ কোটিৰ নিবিদা আহ্বান বাৰিষাহে কৰিব মথাউৰিৰ মেৰামতি. May 24, 2020. Prev Next 1 of 1.540. Latest Posts. সোমবাৰৰ পৰা আৰম্ভ হব.\nCoronavirus News Breaking Latest In Assamese News18 Assam.\nমৰিগাঁও জিলাৰ জাগীৰোড মহাবিদ্যালয়লৈ এক বিশেষ সন্মান ৷ মহাবিদ্যালয়খনে লাভ কৰিছে ভাৰতৰ এখন সৰ্বশ্ৰেষ্ঠ মহাবিদ্যালয়ৰ সন্মান ৷ চলিত বৰ্ষৰ ২৭ মেত ইণ্ডিয়া. সোমবাৰৰ পৰা আৰম্ভ হব ঘৰুৱা বিমান. ২০ আগষ্ট, গুৱাহাটী ৰাজ্যত বৃদ্ধি পাইছে ড্ৰাগছ আসক্তৰ সংখ্যা। মঙলবাৰে জাগীৰোড আৰক্ষীয়ে ৯ জনকৈ ড্ৰাগছ আৰু গাঞ্জা সৰবৰাহকাৰীক আটক কৰে। আটকাধীন সৰবৰাহকাৰী কেইটাৰ পৰা.\nকৰনা বোমা! জাগীৰোডত প্ৰায় ডেৰশ ৰে.\nউক্ত অনুষ্ঠানত শিক্ষক ৰত্ন বঁটাৰে সন্মানিত হোৱা জাগীৰোড উচ্চতৰ মাধ্যমিক বিদ্যালয়ৰ শিক্ষক হৰমোহন কলিতা দেৱৰ স্মৃতিৰ বালিত এখোজ শীৰ্ষক গ্ৰন্থখন উন্মোচন কৰে বিশিষ্ট. কাগজকল কৰ্যক্ষম কৰক, জাগীৰোড. মৰিগাঁও জিলাৰ ঝাৰগাঁৱত আয়োজন কৰা জাগীৰোড সমষ্টিৰ বিজেপি মিত্ৰজোঁটৰ প্ৰাৰ্থী পীয়ুষ হাজৰিকাৰ নিৰ্বাচনী সভাত প্ৰচাৰ চলাবলৈ আহি মন্ত্ৰী ড০ হিমন্ত বিশ্ব. জাগীৰোড আৰক্ষী থানাত কৰোনাৰ আতংক. Pledge for Every Student This is my College. I will abide by the rules and regulation of this College. I will always try my best to uphold the dignity of this College. I shall sincerely pursue my education with utmost sinceyrity and dedication. I will not support discrimination towards any religion, caste or language. জাগীৰোড ষ্টেচনৰ পৰা পলায়ন JioNews. এটি কনমানি শিশু ৷ জাগীৰোড আৰক্ষী থানাত খেলিছে, দৌৰি ফুৰিছে কনমানিটো ৷ কোনোবাই দিছে খেলাৰ সামগ্ৰী, কোনোবাই দিছে চকলেট ৷ মুঠৰ ওপৰত শিশুটিক লৈ এতিয়া ব্যস্ত. জাগীৰোড আৰক্ষীৰ থানাৰ মুঠ ১৩ জন. আকৌ জাগীৰোড পালেহি বিবেক এক্সপ্ৰেছ। বিবেক এক্সপ্ৰেছ এতিয়া হৈছে কভিড এক্সপ্ৰেছ.\nজাগীৰোড আৰক্ষী থানাত এটি শিশু TIME8.\nকেন্দ্ৰীয় গুৰু উদ্যোগ মন্ত্ৰ্যালয়ে জাগীৰোডস্থিত নগাঁও কাগজ কল আৰু পাঁচগ্ৰামস্থিত কাছাৰ কাগজ কলৰ কৰ্মচাৰীসকলৰ তিনিমাহৰ দৰমহা মুকলি কৰি দিয়ে।. জাগীৰোড,চৰাইবাহীত কণ্টেইনমেইন জন. বিবেক এক্সপ্ৰেছৰ আৰু ৯জন যাত্ৰী পজিটিভ. দেওবাৰে ০৫৯০৫ নং কন্যাকুমাৰী ডিব্ৰুগড় বিবেক এক্সপ্ৰেছ ৰেলেৰে কেৰালাৰ পৰা অহা ছয়শতাধিক যাত্ৰীৰ ভিতৰত জাগীৰোড ৰেল.\nদুই সতীৰ্থ সংবাদকৰ্মীক প্ৰাণে মৰা.\nদুই সতীৰ্থ সংবাদকৰ্মীক প্ৰাণে মৰা ভাবুকি প্ৰদান কৰা জাগীৰোডৰ বিধায়ক পিয়ূষ জাগীৰোড বিধানসভা সমষ্টিৰ বিজেপি দলৰ প্ৰাৰ্থী তথা ৰাজ্যিক স্বাস্থ্যমন্ত্ৰী. The Inside Story Headline 8. এই জাগীৰোডৰ পৰাই উত্তৰ পূৰ্বাঞ্চলৰ বাকী ছখন ৰাজ্যলৈ শুকান মাছৰ ৰপ্তানি হয়। পাহাৰীয়া ৰাজ্যকেইখনৰ জনজাতীয় লোকসকলৰ মাজত শুকান মাছৰ জনপ্ৰিয়তা যথেষ্ট। ইয়াৰ প্ৰধান. Jagiroad College. Zubeen Garg Fans Club, Jagiroad জুবিন গাৰ্গ অনুৰাগী সঙ্ঘ, জাগীৰোড2अप्रैल को पूर्वाह्न बजे. কেৰালাৰ পৰা আহি জাগীৰোড ষ্টেচনৰ. ইফালে সমগ্র অসমৰ লগতে জাগীৰোড আৰক্ষীও কাৰ্ফিউ অমান্যকাৰীৰ বিৰুদ্ধে কঠোৰ হৈ পৰিছে। মাস্কপৰিধান নকৰা তথা কভিড প্ৰটকল নমনা লোকৰ ক্ষেত্ৰত অধিক কঠোৰ হোৱাৰ ইংগিত.\nJagiroad police arrested9drugs dealer G Plus.\nজাগীৰোড, ২৩ মে আজি জাগীৰোড ৰেল ষ্টেচনত এক ভয়ংকৰ কাণ্ড সংঘটিত হয় ৷ কন্যাকুমাৰীী পৰা ডিব্ৰুগড়লৈ বিবেক এক্সপ্ৰেছেৰে কেৰেলাৰ পৰা অহা ৰেলযাত্ৰী জাগীৰোড. Jagiroad police arrested9drugs dealer. জাগীৰোড ষ্টেচনৰ পৰা পলায়ন কৰা ৩০০ যাত্ৰীৰ ভিতৰত ১৪জনৰ দেহত কভিড. Time8 News9hours ago news. জাগীৰোড ষ্টেচনৰ পৰা পলায়ন কৰা ৩০০ যাত্ৰীৰ ভিতৰত ১৪জনৰ দেহত কভিড. Time8 News9hours ago news.\nসংমণ্ডল সমষ্টি A B C 1 জলসিঞ্চন.\nকভিড পৰীক্ষা নকৰাকৈ জাগীৰোড ৰেলৱে ষ্টেচনৰ পৰা পলায়ন কৰা ১৪০ জন যাত্ৰীক আটক কালি বিবেক এক্সপ্ৰেছে কণ্যাকুমাৰীৰ পৰা ডিব্ৰুগড় অভিমুখী ৰেলৱে পৰা জাগীৰোড. অসম বিধানসভা নিৰ্বাচনৰ প্ৰচাৰ. এ ডি বি নিধিপ্ৰাপ্ত প্ৰকল্পসমূহ. এ ডি বি নিধিপ্ৰাপ্ত চলিত প্ৰকল্পসমূহ: ১৩২ কে ভি ডবল চাৰ্কিট সোণাপুৰ – জাগীৰোড, ৫১.৭৫ চি কে এম. এআইআইবি প্ৰকল্পৰ সবিশেষ এডিবি নিধিপ্ৰাপ্ত.\nবিদীৰ্ণ প্ৰাত্যহিকতা – Dr. Kumar Partha Pratim.\nজাগীৰোড যুৱমৰ্চাৰ উদ্দ্যোগত আয়োজিত উষ্ম আদৰণিৰ বাবে সমষ্টিৰ প্ৰাৰ্থী পীয়ুষ হাজৰিকাক প্ৰায় তিনি হাজাৰ খন বাইকেৰে এক বিশাল বাইক ৰেলী উলিয়াই। গুৱাহাটীৰ. কভিড পৰীক্ষা নকৰাকৈ জাগীৰোড ৰেলৱে. 48, 45, নগাওঁ অনুসন্ধান, ৰহা, নগাওঁ, জাগীৰোড, ৰূপহীহাট. 49, 46, টিহু অনুসন্ধান, পাটাচাৰকুছি. 50, 47, যোৰহাট অনুসন্ধান, মাৰ্ঘেৰিটা, দেৰগাওঁ, তিতাবৰ. 51, 48, বৰাক উপত্যকা অনুসন্ধান, সোনাই,.\nআজমলৰ অসমখন সন্তান জন্ম - Redtimes.\nকেৰালাৰ পৰা আহি জাগীৰোড ষ্টেচনৰ পৰা পলায়ন কৰা ৪৩জনক আটক. হাজোত শ কুইণ্টল মাকৈ নষ্ট হোৱাৰ উপক্ৰম. চৌদিশে আতংক! জাগীৰোডৰ পৰা পলায়ন কৰিলে ৫ শতাধিক ৰেলযাত্ৰীয়ে. DA News Plus আকৌ জাগীৰোড পালেহি বিবেক. জাগীৰোড ৰেল ষ্টেচনৰ পৰা কভিড পৰীক্ষা নকৰাকৈ পলোৱা যাত্ৰীৰ নতুন ঠিকনা কাৰাগাৰ. শাওনৰ এটি ব্যতিক্ৰমী দেওবাৰ. Dr. জাগীৰোড ৰেল ষ্টেচনত কভিড টেষ্ট. চৰকাৰী নাটকৰ যৱনিকা, জাগীৰোড কাছাৰ. ভ্ৰমণ ফটোগ্ৰাফী নিজৰা পাৰ,জাগীৰোড.


পৰিষ্কাৰ-পৰিচ্ছন্নতা, চিকিৎসা অৱশিষ্ট আৰু নিয়মবোৰ : — Vikaspedia\nস্বাস্থ্য প্ৰতিষ্ঠানৰ অৱশিষ্টৰ ৯টা শ্ৰেণীবিভাজন হ’ল -\nচৰকাৰী চিকিৎসালয়বিলাক অতি লেতেৰা বুলি আখ্যা দি বহু লোকেই নিজে যে পৰিষ্কাৰ তাৰ প্ৰমাণ দিব খোজে নেকি? কিন্তু নিজকে প্ৰশ্ন কৰা উচিত যে এজন সচেতন নাগৰিক হিচাপে নিজে ইয়াৰ বাবে কিবা কৰিছো জানো? চৰকাৰী চিকিৎসালয়ত ইমানবোৰ উচ্চপদস্থ বিষয়া নিয়োগ কৰি ৰখাৰ পিছতো কিয় এনেকুৱা অসহনীয় পৰিস্থিতিৰ সৃষ্টি হয়? অসমৰ প্ৰায়বোৰ চৰকাৰী চিকিৎসালয়ৰ একে দুৰ্দশা কিয়? কৰ্মচাৰীসকলে কাম নকৰে নেকি? ইত্যাদি প্ৰশ্ন সঘনাই মানুহৰ মনত উদয় হয়। দৰাচলতে পৰিষ্কাৰ পৰিৱেশ বেয়া পোৱা বা নোপোৱা সকলো লোকৰে চাফ-চিকুণতাত এটা নিৰ্দিষ্ট ভূমিকা থাকে।\nবিশেষকৈ চিকিৎসালয়খন ৰোগী বা ৰোগীৰ অভিভাৱকেহে বেছিকৈ লেতেৰা কৰে। স্বাস্থ্যকৰ্মীসকলে এই লেতেৰা পৰিৱেশৰ দ্বাৰা ৰোগীতকৈও বেছিকৈ ভুগিবলগীয়া হয়। চাফ-চিকুণতাৰ প্ৰতি সজাগ হৈ নিৰোগী হৈ জীয়াই থকাটো সকলোৱে কামনা কৰে। চিকিৎসালয় এখনৰ বিছনা বা ৰূম এটা বহুসংখ্যক লোকে এনেদৰে ব্যৱহাৰ কৰে, যেন কালিলৈ আৰু কোনো লোকে এইবোৰ ব্যৱহাৰ নকৰিব।\nতামোল খাই য’ত ত’তে পিক পেলোৱা, ৰোগীৰ খাদ্যৰ অৱশিষ্ট য’তে ত’তে পেলোৱা, শৌচাগাৰ আদিত ভালদৰে পানী ব্যৱহাৰ নকৰি লেতেৰা কৰি থৈ অহা ইত্যাদিৰ প্ৰতি লোকসকল নিজে সচেতন হ’লেহে চিকিৎসালয়খন অধিক চাফ-চিকুণ হৈ থাকিব। ইয়াৰ উপৰিও চিকিৎসা ব্যৱস্থাৰ ফলত ওলোৱা জৈৱ অৱশিষ্টবোৰ উপযুক্ত পদ্ধতিৰে লগে লগে নষ্ট নকৰাৰ ফলত ৰোগ বিয়পাৰ উপৰিও আন ধৰণে স্বাস্থ্য হানি কৰে। চিকিৎসাৰ ফলত ওলোৱা অৱশিষ্টৰ বিষয়ে চিকিৎসা কৰ্মীৰ লগতে জনসাধাৰণো অৱগত হোৱাটো নিজৰ সুৰক্ষাৰ কাৰণেই প্ৰয়োজনীয়।\nজৈৱ অৱশিষ্ট আন ঘৰুৱা অৱশিষ্ট বা ঔদ্যোগিক অৱশিষ্টতকৈ বেলেগ। ইয়াৰ শ্ৰেণী বিভাজনো বেলেগ। চিকিৎসালয়, পৰীক্ষাগাৰ, চিকিৎসকৰ ক্লিনিক, ডেন্টিষ্টৰ ক্লিনিক, চিকিৎসা গৱেষণা পৰীক্ষাগাৰ, ভেটেৰিনেৰী চিকিৎসালয়, ঘৰুৱা স্বাস্থ্য যত্ন, নাৰ্ছিং হোম ইত্যাদিত ৰোগীক চিকিৎসা কৰোতে বা প্ৰতিষেধক দিওঁতে অথবা চিকিৎসা গৱেষণা কৰোতে উৎপন্ন হোৱা বিভিন্ন ধৰণৰ অৱশিষ্টবোৰ গোটা বা তৰল হ’ব পাৰে। এনেধৰণৰ জৈৱিক অৱশিষ্টবিলাক ৰোগ সংক্ৰামকো হ’ব পাৰে। আনকি পৰিৱেশৰ প্ৰতি বিপজ্জনকো হ’ব পাৰে।\nচিকিৎসাক জৈৱ অৱশেষবোৰ হ’ল- চাৰ্জিকেল গ্লোভচ, ব্যৱহাৰ কৰা নিডল, চিৰিঞ্জ, স্কালপেল, লেনচেট, চেলাইন চেট, বিভিন্ন ধৰণৰ টিউব, ক্ষতিকাৰক ৰসায়ন, ম্যাদ উকলা দৰব, ড্ৰেছিং কৰা বেণ্ডেজ, ৰোগীৰ দেহৰ কটা-ছিঙা ছাল, মাংস বা টিছু, ৰোগীৰ থু-খেৰাক পেলোৱা বৰ্তন, ৰোগীৰ ব্যৱহৃদ লেতেৰা কাপোৰ ইত্যাদি। ইয়াৰ ভিতৰত ৭০ৰ পৰা ৯০ শতাংশ সাধাৰণ অৱশিষ্ট আৰু এইবিলাক ক্ষতিকাৰক নহয় যদিও দহৰ পৰা পোন্ধৰ শতাংশ অৱশিষ্ট জনসাধাৰণৰ যথেষ্ট ক্ষতিকাৰক হ’ব পাৰে। এই ধৰণৰ অৱশিষ্টবোৰ সঠিকভাৱে পৰিষ্কাৰ বা নষ্ট কৰি নেপেলোৱাৰ ফলত প্ৰথমে চফাই কৰ্মচাৰী, স্বাস্থ্যকৰ্মী তথা ৰোগী আৰু অভিভাৱকে বেছিকৈ ভুগিবলগীয়া হয়, তাৰ পিছতে সাধাৰণ মানুহে ভোগাৰ আশংকা থাকে।\n‘হেলথ কেয়াৰ ৱেষ্ট মেনেজমেণ্ট গাইডলাইন’ৰ দ্বাৰা বিশ্ব স্বাস্থ্য সংস্থাই এই জৈৱ অৱশিষ্টবোৰক ৯টা ভাগত ভগাই প্ৰতিটোৰে বাবে সুকীয়াকৈ নিৰাপদে বীজাণুমুক্ত কৰাৰ দিহা আগবঢ়াইছিল।\nযিবোৰ ক্ষতিকাৰক নহয়, যেনে- ৰান্ধনীশালৰ অৱশিষ্ট, কাগজ ইত্যাদি। এইবিলাক পুনঃ ব্যৱহাৰৰ বাবে পঠাব পাৰি।\n*ৰোগজনিত অৱশিষ্ট বা পেথোল’জিকেল ৱেষ্ট:\nমানৱ অংগ-প্ৰত্যংগ, টিছু, তেজ বা বড়ি ফ্লুইড ইত্যাদি।\nযিবোৰ পেলনীয়া বস্তুৰ পৰা আনে আঘাত পাব পাৰে, যেনে- চিৰিঞ্জৰ নিডিল, চাৰজিকেল ব্লেড ইত্যাদি।\nযিবোৰ অৱশিষ্টৰ দ্বাৰা ভাইৰাচ, বেক্টেৰিয়া, প্ৰোটোজোৱা আদি বিয়পাৰ সম্ভাৱনা থাকে। যেনে- লেব’ৰেটৰী কালচাৰ, ড্ৰেচিং কৰা সামগ্ৰী, স্বাব টিছু ইত্যাদি।\nলেব’ৰেটৰী ৰিয়েজেণ্ট, ডিছইনফেক্টেণ্ট ইত্যাদি।\nলেব’ৰেটৰীত ব্যৱহৃত তেজষ্ক্ৰিয় পদাৰ্থৰ অৱশিষ্ট বা সংৰক্ষণ কৰা বটল ইত্যাদি।\nম্যাদ উকলা দৰব তথা ৰাসায়নিক পদাৰ্থবোৰ।\n*উচ্চচাপ বিশিষ্ট সংৰক্ষকৰ অৱশিষ্ট:\nগেছৰ চিলিণ্ডাৰ, অক্সিজেনৰ চিলিণ্ডাৰ ইত্যাদি।\nএইবোৰ অৱশিষ্টই মানৱ দেহৰ কোষৰ কাৰণে ক্ষতিকাৰক ৰসায়ন উৎপন্ন কৰিব পাৰে। যেনে- কেন্সাৰ ৰোগত ব্যৱহাৰ কৰা কিছুমান দৰব বা ৰসায়ন।\nকিছুমান সংগঠনৰ মতে তীক্ষ্ণ অৱশিষ্ট আৰু পেথোলোজিকেল অৱশিষ্ট সংক্ৰামক অৱশিষ্টৰ ভিতৰতে অন্তৰ্ভুক্ত। গতিকে ইয়াৰ প্ৰতিকাৰ হিচাপে একে ব্যৱস্থাই গ্ৰহণ কৰিব লাগে। সমাজ আৰু চিকিৎসালয়খন পৰিষ্কাৰ, পৰিচ্ছন্ন আৰু ৰোগ সংক্ৰমণ ৰহিত কৰি ৰাখিবলৈ চৰকাৰে এই অৱশিষ্টবোৰ পুনঃ ব্যৱহাৰযোগ্য কৰাৰ বাবে অথবা সম্পূৰ্ণৰূপে ধ্বংস কৰিবলৈ বহুতো নিয়ম নীতি প্ৰস্তুত কৰিছে। কিন্তু বিষয়জ্ঞান অথবা সজাগতাৰ অভাৱত বহু নিয়মেই কাগজত লিখিতৰূপে ৰৈ অথবা যিমানখিনি ব্যৱস্থাৰে আইন কানুনৰ আওঁতাৰ পৰা বাচি থাকিব পাৰি, সিমানখিনিহে কৰা দেখা পোৱা যায়।\nকিন্তু প্ৰকৃততে পৰিৱেশ চিকুণ কৰি ৰখাটো, সুৰক্ষিত ৰখাটো প্ৰতিজন নাগৰিকৰে এক বিশেষ দায়িত্ব হোৱা উচিত। এই দায়িত্ব পালনৰ বাবে ইয়াৰ বিষয় জ্ঞানৰ প্ৰয়োজনীয়তা অস্বীকাৰ কৰিব নোৱাৰি।\nভাৰতবৰ্ষৰ চিকিৎসা অৱশিষ্ট নিষ্কাশনৰ নিয়ম কানুনসমূহ সাধাৰণতে পৰিৱেশ আৰু বন মন্ত্ৰালয়ে নিয়ন্ত্ৰণ কৰে। কিন্তু ইয়াত স্বাস্থ্য বিভাগৰো কৰ্তব্য আৰু অৱদান কোনো গুণে কম নহয়।\nপৰিৱেশ আৰু বন মন্ত্ৰালয়ে চিকিৎসাৰ জৈৱ অৱশিষ্টৰ ব্যৱহাৰ আৰু নিষ্কাশনৰ বাবে ১৯৯৮ চনত আইনী নিয়ম আগবঢ়াইছিল। তাৰ পিছত উচ্চতম ন্যায়ালয়ৰ নিৰ্দেশমৰ্মে ২০০০ চনত পৰিৱেশ আৰু বন মন্ত্ৰালয়ে পোন প্ৰথমবাৰৰ বাবে নিয়ন্ত্ৰনৰ নিয়ম(Municipal Solid Waste(Management & Handling)Rules, 2000) জাৰি কৰিছিল। এই দুয়োবিধ নিয়মৰ পৰস্পৰৰ মাজত সৃষ্টি হোৱা কিছুমান বেমেজালি আৰু ক্ৰুটিৰ সংশোধনৰ বাবে ২০১৫ চনত দুয়োখন নিয়মৰে সংশোধিত খচৰা প্ৰস্তুত কৰা হয় যদিও এইখন বৰ্তমানেও বিবেচনাধীন হৈ আছে। ২০১১ চনতো ইয়াৰ সংশোধনৰ চেষ্টা কৰা হৈছিল যদিও ভালদৰে সফল হোৱা দেখা নগ’ল।\nএই আটাইবোৰ নিয়ম-বিনিময় ইত্যাদি বনোৱাৰ অন্তৰালত আছে ১৯৮৬ চনৰ পৰিৱেশ সুৰক্ষা অধিনিয়ম [Environment(Protection) Act, 1086] ৰ ধাৰা ৬, ৮, আৰু ২৫। ধাৰা ৬ৰ দ্বাৰা পৰিৱেশ প্ৰদূষণ নিয়ন্ত্ৰণৰ নিয়ম কিছুমান কাৰ্যকৰী কৰা হৈছে। এই ধাৰাৰ ১ নং উপধাৰাৰ অধীনত, আইনখনৰ ধাৰা ৩ত উল্লিখিত পৰিৱেশ সুৰক্ষা সম্বন্ধীয় সকলো বিষয়ত নিয়ম-বিনিময় প্ৰস্তুত কৰিব পৰা যায়। ২নং উপধাৰাৰ অধীনত তলত উল্লেখ কৰা বিষয়বোৰৰ নিয়ম প্ৰস্তুতকৰণৰ ব্যৱস্থা আছে।\n*বিভিন্ন ঠাই অনুযায়ী ব্যৱহাৰৰ বাবে অনুপযুক্ত পানী আৰু মাটিৰ গুণ মানৰ নিৰ্দিষ্টতা।\n*বিভিন্ন পৰিৱেশ প্ৰদূষণৰ কাৰকবোৰৰ গাঢ়তাৰ সীমা নিৰ্ধাৰণ কৰা।\n*বিপজ্জনক পদাৰ্থৰ ব্যৱহাৰৰ সুৰক্ষা আৰু পদ্ধতি বিষয়ক।\n*বিভিন্ন ঠাইত বিপজ্জনক পদাৰ্থৰ ব্যৱহাৰৰ বা প্ৰতিৰোধৰ বিষয়ে।\n*কিছুমান নিৰ্দিষ্ট স্থানত উদ্যোগ প্ৰতিষ্ঠা কৰোৱা সঞ্চালনৰ বাধা অথবা প্ৰতিৰোধৰ বিষয়ে।\n*পৰিৱেশ প্ৰদূষণৰ দ্বাৰা হ’ব পৰা দুৰ্ঘটনা প্ৰতিৰোধৰ বাবে সুৰক্ষা আৰু পদ্ধতিৰ বিষয়ে।\nধাৰা ৮ৰ অধীনত বিপজ্জনক পদাৰ্থৰ ব্যৱহাৰ আৰু পদ্ধতিগত সুৰক্ষা ব্যৱস্থা পালনৰ অবিহনে বিপজ্জনক পদাৰ্থ ব্যৱহাৰ কৰিব নোৱাৰে। ধাৰা ২৫ৰ দ্বাৰা বিষয়টোৰ চৰকাৰী আৰু প্ৰশাসনিক নিয়মবোৰ প্ৰস্তুতকৰণৰ ক্ষমতাৰ ব্যৱস্থা কৰা হৈছে। যিসকল ব্যক্তিয়ে জৈৱ অৱশিষ্ট উৎপন্ন কৰে, সংগ্ৰহ কৰে, গ্ৰহণ কৰে, ষ্টোৰ কৰে, পৰিবহন কৰে, পুনঃব্যৱহাৰৰ বাবে তৈয়াৰ কৰে, ধ্বংস কৰে অথবা ব্যৱহাৰ কৰে, তেওঁলোকৰ বাবে এই ১৯৯৮ চনত পৰিৱেশ আৰু বন মন্ত্ৰালয়ে প্ৰস্তুত কৰা নিয়মাৱলী প্ৰযোজ্য হয়। আনহাতে, নিয়মাৱলীখনৰ নিয়ম ২ অনুযায়ী এই নিয়মবোৰৰ কিছুমান আইন প্ৰয়োগ হোৱা ক্ষেত্ৰত প্ৰযোজ্য নহয়। উদাহৰণ স্বৰূপে, আনৱিক শক্তি অধিনিয়ম, ১৯৬২ ৰ অন্তৰ্গত তেজষ্ক্ৰিয় অৱশিষ্টৰ ওপৰত এই নিয়ম প্ৰযোজ্য নহয়।\nতাৰোপৰি বিপজ্জনক ৰসায়নৰ প্ৰস্তুতি, সংৰক্ষণ বা পৰিবহনৰ ক্ষেত্ৰত কেৱল পৰিৱেশ সুৰক্ষা অধিনিয়ম, ১৯৬৮ৰ অধীনত প্ৰস্তুত কৰা ১৯৮৯ চনৰ নিয়মবোৰহে প্ৰযোজ্য হয়। ২০০০ চনৰ পৌৰসভা গোটা অৱশিষ্টৰ সঞ্চালন আৰু নিয়ন্ত্ৰণ নিয়মৰ আওতাত উৎপন্ন হোৱা অৱশিষ্টবোৰৰ বাবে এই নিয়ম প্ৰযোজ্য নহয়।\nলেড এচিড বেটাৰীবোৰৰ ক্ষেত্ৰতো ২০০১ চনৰ বেটাৰী সঞ্চালন আৰু নিয়ন্ত্ৰণ নিয়মহে প্ৰয়োগ হয়। Hazardous Wastes(Management, Handing and Trans boundary Movement) Rules, 2008 নিয়মৰ অধীনত বিবেচিত হোৱা বিষয়বোৰতো এই নিয়মৰ ব্যৱহাৰত বাধা আছে।\nই ৱেষ্ট(মেনেজমেন্ট আৰু হেলডলিং) নিয়ম, ২০১১ৰ দ্বাৰা অধিকৃত বিষয়বোৰতো এই নিয়ম প্ৰযোজ্য নহয়। একেদৰে বিপজ্জনক অনুজীৱ, জিনীয় প্ৰযুক্তিৰ দ্বাৰা উৎপন্ন হোৱা কোষ অথবা অনুজীৱৰ ক্ষেত্ৰতো এই নিয়মৰ পৰিৱৰ্তে ১৯৮৯ চনৰ জিনীয় প্ৰযুক্তিৰ অনুজীৱ অথবা কোষৰ নিয়মহে প্ৰয়োগ কৰা হয়ু।\n১৯৯৮ চনৰ নিয়মাৱলীখনৰ দ্বাৰা চিকিৎসা অৱশিষ্টবোৰৰ পুনঃব্যৱহাৰ বা ধ্বংস কৰাট্যো স্বত্ত্বাধিকাৰী বা ঠিকাদাৰসকলৰ কৰ্তব্য, নিয়ন্ত্ৰণকাৰী বা পৰিচালনকাৰীসকলৰ কৰ্তব্য, নিৰ্দিষ্ট কৰ্তৃপক্ষৰ কৰ্তব্য, অৱশিষ্টবোৰৰ ট্ৰিটমেণ্ট আৰু ডিচপোজেল আদিৰ বিষয়ে নিয়মবোৰ নিৰ্দিষ্টভাৱে প্ৰস্তুত কৰা হৈছে।\nইয়াৰ উপৰিও নিয়মাৱলীখনত অৱশিষ্টবোৰৰ পৃথকীকৰণ, পেকেজিং, পৰিবহন আৰু সংগ্ৰহ তথা যথাবিহিত কৰ্তৃত্ব, অনুমোদনৰ পদ্ধতি, পৰামৰ্শদাতা কমিটি, আৰ্মডফোৰ্চেচ হেলথকেয়াৰ ফেচিলিটিৰ ক্ষেত্ৰত প্ৰযোজ্য নিয়মবোৰৰ কাৰ্যকৰীকৰণ, পৰ্যবেক্ষণ ইত্যাদিৰ বিষয়ে উল্লেখ আছে। অৱশিষ্টবোৰৰ বাৰ্ষিক ৰিপোৰ্ট, ৰেকৰ্ডৰ সঠিক ৰক্ষণাবেক্ষণ, দুৰ্ঘটনাৰ ৰিপোৰ্ট, আপিল, অৱশিষ্টবোৰৰ নিস্পত্তিৰ সুবিধা, স্বত্ত্বাধিকাৰীৰ বা ঠিকাদাৰৰ দায়বদ্ধতাৰ বিষয়েও নিয়মাৱলীখনত বিৱৰণ আছে।\n১৮টা দফাৰে প্ৰস্তুত কৰা এই নিয়মাৱলীখন যথেষ্ট ফলপ্ৰসূ আছিল যদিও প্ৰকৃততে চিকিৎসাৰ জৈৱ অৱশিষ্টৰ লগত জড়িত বিশ্ব স্বাস্থ্য সংস্থাৰ নিয়ম আৰু দেশৰ বিভিন্ন স্থানীয় নিয়মবোৰক একলগ কৰি এখন কাৰ্যকৰী বিশেষ আইনৰ প্ৰয়োজন আছিল। এই প্ৰয়োজনৰ প্ৰতি লক্ষ্য ৰাখি ২০১৫ চনত চিকিৎসাৰ জৈৱ অৱশিষত(নিয়ন্ত্ৰণ আৰু সঞ্চালন) নিয়মাৱলী প্ৰস্তুত কৰা হ’ল।\n২০১৫ চনৰ নিয়মাৱলীখনৰ দ্বাৰা তৰল চিকিৎসা অৱশিষ্ট শোধন বা নিষ্কাশন ব্যৱস্থাৰ নিৰ্ধাৰণ, এক্স-ৰে’ ফিল্ম, হাইপোফিক্সাৰ আদিৰ নিৰ্দিষ্ট নিষ্কাশন পদ্ধতিৰ বিষয়ে ব্যাখ্যা দিয়া হৈছে। পলিভেনাইল ক্ল’ৰাইড বেগৰ পৰিৱৰ্তে অৱশিষ্ট সংগ্ৰহৰ বাবে বা অন্য দ্ৰব্য ব্যৱহাৰৰ বাবে নন ক্লৰিনেটেড বেগৰ ব্যৱহাৰ আৰু ইয়াৰ গলনাংক, ঘনত্ব ইত্যাদি নিৰ্দিষ্ট কৰা হয়।\nযিবোৰ জনস্বাস্থ্যৰ বাবে অতিকে হানিকাৰক। আনকি টিভি চেনেল যোগেদি মানৱ অংগ কুকুৰে মুখত লৈ ঘূৰি ফুৰাৰ নিচিনা মাৰাত্মক দৃশ্যও পৰিলক্ষিত হয়। তেজষ্ক্ৰীয় অৱশিষ্টৰে দ্বাৰা হানি লোৱা লোকৰো বাতৰি মাজে সময়ে দেখা পোৱা যায়। এইবোৰৰ ঘটনাৰ পৰা বিৰত থাকিবলৈ অথবা নিজকে এনেধৰণৰ বিপজ্জনক প্ৰদূষণৰ পৰা বচাবলৈ বিষয়টোৰ প্ৰতি সজাগতা আৰু আইন-কানুনৰ নিৰ্দিষ্টতা খুবেই প্ৰয়োজন।\nইমানবোৰ নিয়মাৱতী তথা আইন-কানুন সৃষ্টি কৰাৰ পিছতো পৰিৱেশ প্ৰদূষণকাৰী এই জৈৱ চিকিৎসা অৱশিষ্টবোৰ বৰ্তমানেও জনস্বাস্থ্যৰ প্ৰতি ভাবুকিস্বৰূপ হৈয়ে আছে। চিকিৎসালয়খন চাফ-চিকুণ ৰাখিবলৈ বা সমাজখনক সুৰক্ষিত কৰি ৰাখিবলৈ বিষয়টোৰ সজাগতাৰ প্ৰতি যথেষ্ট গুৰুত্ব দিয়াৰ প্ৰয়োজন আছে, অন্যথা পৰিৱেশ প্ৰদূষণ নিয়ন্ত্ৰণ কেতিয়াও সফল হ’ব নোৱাৰে।


ৰাইজৰ ভৰিৰ তলত শ্ৰীমন্ত শংকৰদেৱ...আছুৰ সাধাৰণ সম্পাদক লুৰিণজ্যোতিৰ ভাষণক লৈ বিতৰ্ক কিয়? শুনক কি কৈছিল লুৰিণজ্যোতিয়ে?|what-did-lurinjyoti-told-about-shankardev-social-media-criticising-aasu-leader– News18 Assam\nৰাইজৰ ভৰিৰ তলত শ্ৰীমন্ত শংকৰদেৱ...আছুৰ সাধাৰণ সম্পাদক লুৰিণজ্যোতিৰ ভাষণক লৈ বিতৰ্ক কিয়? শুনক কি কৈছিল লুৰিণজ্যোতিয়ে?\nUpdated:February 3, 2020, 9:42 AM IST\nবোকাখাতত নাগৰিকত্ব সংশোধনী আইনৰ বিৰুদ্ধে জনতাৰ ৰণশিঙা কাৰ্যসূচীত কৰা মন্তব্যৰ কাৰণে সৃষ্টি হৈছে ইমান প্ৰতিক্ৰিয়াৰ।\nLast Updated: February 3, 2020, 9:42 AM IST\nজগত গুৰু শ্ৰীমন্ত শংকৰদেৱক লৈ অনাকাংক্ষিত বিতৰ্কত সোমাই পৰিছে সদৌ অসম ছাত্ৰ সন্থাৰ সাধাৰণ সম্পাদক লুৰিণজ্যোতি গগৈ। ছচিয়েল মিডিয়াত লুৰিণজ্যোতিৰ এটা মন্তব্য ভাইৰেল হৈ পৰিছে। শ্ৰীমন্ত শংকৰদেৱ সংঘক লৈ কৰা এই মন্তব্যৰ পিছতেই ধিক্কাৰ আৰু গঞ্জনাৰ সন্মুখীন হৈছে লুৰিণজ্যোতি গগৈ। বোকাখাতত নাগৰিকত্ব সংশোধনী আইনৰ বিৰুদ্ধে জনতাৰ ৰণশিঙা কাৰ্যসূচীত কৰা মন্তব্যৰ কাৰণে সৃষ্টি হৈছে ইমান প্ৰতিক্ৰিয়াৰ।\nপ্ৰকৃততে কি কৈছিল লুৰিণজ্যোতি গগৈয়ে?\n‘কা’ বিৰোধী সমাৱেশত আছুৰ সাধাৰণ সম্পাদক গৰাকীয়ে কৈছিল যে, ৰাইজৰ উৰ্ধত কোনো নহয়, ৰাইজৰ ভৰিৰ তলত সদৌ অসম ছাত্ৰ সন্থা, সাহিত্য সভা, শ্ৰীমন্ত শংকৰদেৱ...শ্ৰীমন্ত শংকৰদেৱ সংঘ। আছু নেতাজনে প্ৰথমবাৰত শ্ৰীমন্ত শংকৰদেৱ সংঘ ক’বলৈ লওঁতে ‘সংঘ’ শব্দটো থাকি যোৱাত দ্বিতীয়বাৰত শুধৰাই দিছিল। শ্ৰীমন্ত শংকৰদেৱ সংঘৰ কথা কওঁতে এতিয়া শ্ৰীমন্ত শংকৰদেৱৰ কথা কোৱা বুলি বহুতেই সমালোচনা কৰিছে লুৰিণজ্যোতিক।\nএকাংশ লোকে লুৰিণজ্যোতি গগৈয়ে ‘আছুৰ ভৰিৰ তলত শ্ৰীমন্ত শংকৰদেৱ’ বুলি ভুলকৈ ছচিয়েল মিডিয়াত অপপ্ৰচাৰ চলোৱাৰ পিছতে লুৰিণজ্যোতিৰ ভাষণক লৈ বিতৰ্কৰ সৃষ্টি হয়। আছু নেতাজনে প্ৰকৃততে কি কৈছিল, ৰাইজে নিজেই এবাৰ শুনি লওক।\nFirst published: February 3, 2020, 9:42 AM IST


এন. ভি. ৰমনা - অসমীয়া ৱিকিপিডিয়া\nভাৰতৰ ৪৮তম মুখ্য ন্যায়াধীশ\n১৭ ফেব্ৰুৱাৰী ২০১৪ – ২৩ এপ্ৰিল ২০২১\n২ ছেপ্টেম্বৰ ২০১৩ – ১৬ ফেব্ৰুৱাৰী ২০১৪\nবদৰ ডুৰেজ আহমেদ\nঅন্ধ্ৰ প্ৰদেশ উচ্চ ন্যায়ালয়ৰ ন্যায়াধীশ\n২৭ জুন ২০০০ – ১ ছেপ্টেম্বৰ ২০১৩\nকোচেৰী ৰামন নাৰায়ণন\nনুথালাপতি ভেংকট ৰমনা\n২৭ আগষ্ট, ১৯৫৭ (৬৪ বছৰ)\nপোন্নাভাৰাম, অন্ধ্ৰ প্ৰদেশ, ভাৰত\nআচাৰ্য নাগাৰ্জুন বিশ্ববিদ্যালয়\nনুথালাপতি ভেংকট ৰমনা চমুকৈ এন. ভি. ৰমনা (ইংৰাজী: N. V. Ramana, জন্ম: ২৭ আগষ্ট ১৯৫৭) এগৰাকী ভাৰতীয় ন্যায়াধীশ আৰু বৰ্তমান ভাৰতৰ ৪৮তম মুখ্য ন্যায়াধীশ। মুখ্য ন্যায়াধীশ শৰদ অৰবিন্দ ববডেয়ে অৱসৰ গ্ৰহণ কৰাৰ পিছত তেওঁ ভাৰতৰ মুখ্য ন্যায়াধীশ হিচাপে নিযুক্তি লাভ কৰে। ইয়াৰ আগতে তেওঁ ভাৰতৰ উচ্চতম ন্যায়ালয়ৰ ন্যায়াধীশ, দিল্লী উচ্চ ন্যায়ালয়ৰ মুখ্য ন্যায়াধীশ আৰু অন্ধ্ৰ প্ৰদেশ উচ্চ ন্যায়ালয়ৰ কাৰ্যকৰী মুখ্য ন্যায়াধীশ আছিল। তেওঁ অন্ধ্ৰ প্ৰদেশ ন্যায়িক একাডেমীৰ সভাপতি হিচাপেও কাৰ্যনিৰ্বাহ কৰিছে।\n3.1 দুৰ্নীতিৰ অভিযোগ\n১৯৫৭ চনৰ ২৭ আগষ্ট তাৰিখে অন্ধ্ৰ প্ৰদেশৰ কৃষ্ণা জিলাৰ পোন্নাভাৰাম গাঁৱৰ এক কৃষকৰ পৰিয়ালত ৰমনাৰ জন্ম হৈছিল।  গণপতৰাও আৰু সৰোজিনী তেওঁৰ পিতৃ-মাতৃ আছিল। এন. ভি. ৰমনাৰ ককাদেউতাক আছিল বাপায়া চৌধুৰী। তেওঁ কাঞ্চিকাৰত উচ্চ বিদ্যালয়ৰ শিক্ষা সম্পূৰ্ণ কৰিছিল। তেওঁ অমৰাৱতীৰ ৰাজা ভাচিৰেড্ডী ভেংকটাদ্ৰী নাইডু মহাবিদ্যালয়ৰ পৰা বিজ্ঞানৰ স্নাতক ডিগ্ৰী লাভ কৰিছিল। তাৰপিছত তেওঁ ১৯৮২ চনত নাগাৰ্জুন বিশ্ববিদ্যালয়ৰ পৰা আইনৰ স্নাতক ডিগ্ৰী লাভ কৰে আৰু ১৯৮৩ চনৰ ১০ ফেব্ৰুৱাৰীত ৰাজ্যিক বাৰ পৰিষদত অধিবক্তা হিচাপে কৰ্মজীৱন আৰম্ভ কৰে।\nএজন ছাত্ৰ নেতা হিচাপে তেওঁ ১৯৭৫ চনত দেশজুৰি জৰুৰীকালীন অৱস্থাৰ সময়ত নাগৰিক স্বাধীনতাৰ বাবে যুঁজ দিছিল আৰু এটা শিক্ষাবৰ্ষ ত্যাগ কৰিছিল।\nআইনত যোগদান কৰাৰ আগতে ৰমনাই দুবছৰ ধৰি আঞ্চলিক ইনাডু বাতৰি কাকতৰ সাংবাদিক হিচাপে কাম কৰিছিল। ১৯৮৩ চনৰ ১০ ফেব্ৰুৱাৰীত তেওঁ অধিবক্তা হিচাপে বাৰত অন্তৰ্ভুক্ত হয়। তেওঁ অন্ধ্ৰ প্ৰদেশ উচ্চ ন্যায়ালয়, কেন্দ্ৰীয় আৰু অন্ধ্ৰ প্ৰদেশ প্ৰশাসনিক ন্যায়াধিকৰণ আৰু ভাৰতৰ উচ্চতম ন্যায়ালয়ত অসামৰিক, অপৰাধী, সাংবিধানিক, শ্ৰমিক, সেৱা আৰু নিৰ্বাচনী বিষয়ত আইনৰ অনুশীলন কৰিছে। তেওঁ সাংবিধানিক, অপৰাধী, সেৱা আৰু আন্তঃৰাজ্যিক নদী আইনত বিশেষত্ব লাভ কৰিছে। তেওঁ বিভিন্ন চৰকাৰী সংগঠনৰ পেনেল পৰামৰ্শদাতা হিচাপেও কাম কৰিছে। তেওঁ হায়দৰাবাদৰ কেন্দ্ৰীয় প্ৰশাসনিক ন্যায়াধিকৰণত কেন্দ্ৰীয় চৰকাৰৰ অতিৰিক্ত স্থায়ী পৰামৰ্শদাতা আৰু ৰেলৱেৰ স্থায়ী পৰামৰ্শদাতা হিচাপে কাম কৰিছে। তেওঁ অন্ধ্ৰ প্ৰদেশৰ অতিৰিক্ত এডভোকেট জেনেৰেল হিচাপেও কাম কৰিছে। ২০০০ চনৰ ২৭ জুনত তেওঁ অন্ধ্ৰপ্ৰদেশ উচ্চ ন্যায়ালয়ৰ স্থায়ী ন্যায়াধীশ হিচাপে নিযুক্তি লাভ কৰিছিলহ। ২০১৩ চনৰ ২ ছেপ্টেম্বৰ তাৰিখে তেওঁক দিল্লী উচ্চ ন্যায়ালয়ৰ মুখ্য ন্যায়াধীশ পদত নিযুক্ত কৰা হয় আৰু ২০১৪ চনৰ ১৭ ফেব্ৰুৱাৰী তাৰিখে তেওঁ ভাৰতৰ উচ্চতম ন্যায়ালয়ত ন্যায়াধীশ পদ লাভ কৰে। ২০২১ চনৰ মাৰ্চত ভাৰতৰ মুখ্য ন্যায়াধীশ শৰদ অৰবিন্দ ববডে তেওঁক দেশৰ পৰৱৰ্তী মুখ্য ন্যায়াধীশ পদৰ উত্তৰাধিকাৰী হিচাপে পৰামৰ্শ দিছিল। ২০২১ চনৰ ৬ এপ্ৰিলত ভাৰতৰ ৰাষ্ট্ৰপতিয়ে ৰমনাক ৪৮তম মুখ্য ন্যায়াধীশ হিচাপে নিযুক্তি দিয়ে। তেওঁ ২০২১ চনৰ ২৪ এপ্ৰিলত ভাৰতৰ ৪৮তম মুখ্য ন্যায়াধীশ হিচাপে শপত গ্ৰহণ কৰিছিল। ৰাষ্ট্ৰপতি ভৱনত ভাৰতৰ ৰাষ্ট্ৰপতি ৰাম নাথ কোৱিন্দে তেওঁক শপত বাক্য পাঠ কৰায়।\n২০২০ চনৰ অক্টোবৰ মাহত অন্ধ্ৰ প্ৰদেশৰ মুখ্যমন্ত্ৰী ৱাই এছ জগন মোহন ৰেড্ডীয়ে ভাৰতৰ মুখ্য ন্যায়াধীশলৈ চিঠি লিখি অভিযোগ কৰে যে ৰমনা আৰু তেওঁৰ আত্মীয়সকলে অমৰাৱতীত ভূমি অধিগ্ৰহণৰ সন্দৰ্ভত দুৰ্নীতিত লিপ্ত হৈছিল, আৰু অন্ধ্ৰ প্ৰদেশ উচ্চ ন্যায়ালয়ত শুনানি আৰু সিদ্ধান্ত প্ৰভাৱিত কৰি তেওঁৰ চৰকাৰক অস্থিৰ কৰাৰ চেষ্টা কৰি আছিল। তেওঁ মুখ্য ন্যায়াধীশক বিষয়টো তদন্ত কৰিবলৈ আৰু উপযুক্ত ব্যৱস্থা ল'বলৈ কৈছিল। পত্ৰখন ব্যাপকভাৱে প্ৰতিবেদিত হৈছিল আৰু তদন্তৰ বাবে সমৰ্থন আৰু লগতে ন্যায়াধীশ আৰু উকীলৰ সংস্থাৰ বিৰোধিতা দুয়োটাকে প্ৰৰোচিত কৰিছিল। দিল্লী উচ্চ ন্যায়ালয় বাৰ এছ'চিয়েশ্যনে এই পত্ৰখনক গৰিহণা দিয়ে আৰু অল ইণ্ডিয়া লয়াৰ্ছ ইউনিয়নে তদন্তৰ আহ্বান জনায় লগতে যদি অভিযোগবোৰ অসত্য বুলি ধৰা যায় তেন্তে ৰেড্ডীৰ ওপৰত জৰিমনা আৰোপ কৰিব লাগিব। পত্ৰখন প্ৰকাশ হোৱাৰ পিছত ৰমনাই উচ্চতম ন্যায়ালয়ৰ প্ৰাক্তন ন্যায়াধীশ আৰ. ভানুমতীৰ এখন গ্ৰন্থ উন্মোচন অনুষ্ঠানত বক্তব্য ৰাখি কয় যে ন্যায়াধীশসকল "সমালোচনাৰ বাবে সহজ লক্ষ্য" আৰু "ৰসাল গল্প আৰু অপবাদমূলক ছ'চিয়েল মিডিয়া পোষ্টৰ ভুক্তভোগী" হৈ পৰিছে।\nঅন্ধ্ৰ প্ৰদেশ উচ্চ ন্যায়ালয়ে ২০২০ চনৰ ছেপ্টেম্বৰত ৰমনাৰ কন্যাকে ধৰি কেইবাজনো ব্যক্তিৰ বিৰুদ্ধে অমৰাৱতীত ভূমি চুক্তি সম্পৰ্কীয় দুৰ্নীতিৰ গোচৰ পঞ্জীয়নৰ বিষয়ে সংবাদ মাধ্যমক প্ৰতিবেদন দিয়াৰ পৰা বিৰত ৰাখিছিল। পিছত উচ্চতম ন্যায়ালয়ে অধিবক্তাসকলৰ কথা শুনি আদেশটো উঠাই লয়। অৱশ্যে উচ্চতম ন্যায়ালয়ে ২০২০ চনৰ নৱেম্বৰত তদন্তৰ ওপৰত স্থগিতাদেশ অব্যাহত ৰাখে।\n২০২০ চনৰ নৱেম্বৰত ভাৰতৰ এটৰ্নি জেনেৰেল কে.কে. বেণুগোপালে ৱাই এছ জগন মোহন ৰেড্ডীৰ বিৰুদ্ধে আদালত অৱমাননাৰ প্ৰক্ৰিয়াৰ বাবে অনুমতি প্ৰদান কৰিবলৈ অস্বীকাৰ কৰিছিল যেতিয়া তেওঁক বিজেপি নেতা অস্বিনী কুমাৰ উপাধ্যায়ে অনুৰোধ কৰিছিল। তেওঁ উল্লেখ কৰে যে মন্তব্যবোৰ "সান্ত্বনামূলক" আছিল আৰু তেওঁৰ পত্ৰখনৰ সময় "সন্দেহজনক" আছিল কিয়নো অন্ধ্ৰ প্ৰদেশ উচ্চ ন্যায়ালয়ে বৰ্তমান ৱাই এছ জগন মোহন ৰেড্ডীৰ চৰকাৰৰ বিৰুদ্ধে দুৰ্নীতিৰ অভিযোগ সম্পৰ্কীয় কেইবাটাও গোচৰৰ শুনানি গ্ৰহণ কৰি আছিল। অৱশ্যে তেওঁ কৈছিল যে তেওঁ ৰমনা সম্পৰ্কে তেওঁৰ মন্তব্যৰ বাবে উচ্চতম ন্যায়ালয়ত ৱাই এছ জগন মোহন ৰেড্ডীৰ বিৰুদ্ধে অৱমাননাৰ গোচৰ আগবাঢ়িবলৈ নিদিব।  এটৰ্নি জেনেৰেলে অৱমাননাৰ প্ৰক্ৰিয়া আৰম্ভ কৰিবলৈ দ্বিতীয়বাৰ অনুৰোধ প্ৰত্যাখ্যান কৰি কয় যে ন্যায়ালয়ে নিজে প্ৰক্ৰিয়া আৰম্ভ কৰিবলৈ অধিকাৰ প্ৰাপ্ত।\n২০২০ চনৰ নৱেম্বৰত ৱাই এছ জগন মোহন ৰেড্ডীৰ বিৰুদ্ধে ভাৰতৰ উচ্চতম ন্যায়ালয়ত তেওঁৰ পত্ৰত উত্থাপিত অভিযোগৰ বাবে তিনিখন আবেদন দাখিল কৰা হৈছিল যাৰ দ্বাৰা তেওঁক অন্ধ্ৰ প্ৰদেশৰ মুখ্যমন্ত্ৰী পদৰ পৰা অপসাৰণ কৰাৰ আহ্বান জনোৱা হৈছিল। উচ্চতম ন্যায়ালয়ৰ ন্যায়াধীশ ইউ.ইউ. ললিতে এই আৱেদনবোৰৰ শুনানিৰ পৰা নিজকে আঁতৰাই ৰাখিছিল আৰু সেইবোৰ বৰ্তমান বিচাৰাধীন হৈ আছে। ২০২১ চনৰ ২৪ মাৰ্চত উচ্চতম ন্যায়ালয়ে এক বিবৃতি জাৰি কৰি ইংগিত দিয়ে যে অভিযোগৰ তদন্তৰ বাবে এক অভ্যন্তৰীণ প্ৰক্ৰিয়া অনুসৰি ৰমনাৰ বিৰুদ্ধে উত্থাপিত অভিযোগসমূহ "যোগ্যতাহীন" বুলি জানিব পৰা গৈছে আৰু তদন্ত বন্ধ কৰি দিয়া হৈছে। ন্যায়ালয়ে লগতে কৈছিল যে তদন্তটো গোপনীয় আছিল আৰু তেওঁলোকে অভিযোগবোৰৰ ওপৰত তেওঁলোকৰ প্ৰতিবেদন প্ৰকাশ নকৰিব কিয়নো ই আছিল "... কঠোৰভাৱে গোপনীয়।" \n↑ "Justice NV Ramana takes oath as 48th Chief Justice of India". The Times of India. 24 April 2021. https://timesofindia.indiatimes.com/india/justice-nv-ramana-takes-oath-as-48th-chief-justice-of-india/articleshow/82227783.cms?utm_source=facebook.com&utm_medium=social&utm_campaign=TOI&fbclid=IwAR2yd3hWbY4OTzl0V5eCcmQLxreT9GkCSrMF6H6-IxGBmnNQGPwqSlWnB9w। আহৰণ কৰা হৈছে: 24 April 2021.\n↑ 2.0 2.1 2.2 "BREAKING : President Appoints Justice NV Ramana As Next Chief Justice Of India". LiveLaw.6April 2021. https://livelaw.in/top-stories/president-appoints-justice-nv-ramana-as-next-chief-justice-of-india-172171.\n↑ 3.0 3.1 "Chief Justice Of India SA Bobde Recommends Justice NV Ramana As Successor". https://www.ndtv.com/india-news/chief-justice-of-india-sa-bobde-recommends-justice-nv-ramana-as-his-successor-2397808.\n↑ 4.0 4.1 Special Correspondent (2013-09-03). "Justice Ramana sworn in Delhi High Court CJ". The Hindu. http://www.thehindu.com/news/cities/Delhi/justice-ramana-sworn-in-delhi-high-court-cj/article5088575.ece.\n↑ J. Venkatesan (2013-08-19). "Agrawal, Ramana to be Chief Justices of Madras, Delhi HCs". The Hindu. http://www.thehindu.com/news/national/agrawal-ramana-to-be-chief-justices-of-madras-delhi-hcs/article5039320.ece.\n↑ "Chief Justice recommends Ramana as his successor". Deccan Chronicle. 25 March 2021. https://www.deccanchronicle.com/nation/current-affairs/250321/chief-justice-recommends-ramana-as-his-successor.html. "Justice Ramana will be the second Telugu speaking Chief Justice of India."\n↑ "Justice NV Ramana: Fromastudent leader to next CJI". 25 March 2021. https://www.hindustantimes.com/india-news/nv-ramana-from-a-student-leader-to-next-cji-101616619289591.html.\n↑ "All you need to know about CJI-designate Ramana". 22 April 2021. https://www.hindustantimes.com/india-news/all-you-need-to-know-about-cji-designate-ramana-101619092790234.html.\n↑ "NV Ramana: bio". Supreme Court of India. 8 February 2014. http://supremecourtofindia.nic.in/judges/sjud/nvramana.htm.\n↑ "In rare letter to CJI, Andhra CM lists allegations against SC's Judge No. 2" (en ভাষাত). 2020-10-11. https://indianexpress.com/article/india/andhra-hc-pradesh-jagan-mohan-reddy-n-v-ramana-bobde-cji-6720200/.\n↑ "In explosive letter, Jagan alleges future CJI Justice Ramana is destabilizing his govt" (en ভাষাত). 2020-10-11. https://www.thenewsminute.com/article/explosive-letter-jagan-alleges-future-cji-justice-ramana-destabilizing-his-govt-135066.\n↑ "In letter to CJI, Jagan Mohan Reddy accuses Justice NV Ramana of trying to destabilise Andhra Pradesh govt - India News, Firstpost". 2020-10-11. https://www.firstpost.com/india/andhra-pradesh-cm-hits-out-at-scs-next-in-line-cji-of-trying-to-destabilise-ysr-congress-led-state-govt-in-letter-8901861.html.\n↑ "YSRC accuses high court, top court judge of trying to topple its govt" (en ভাষাত). 2020-10-10. https://www.hindustantimes.com/india-news/ysrc-accuses-high-court-top-court-judge-of-trying-to-topple-its-govt/story-gtoRFO8JMCWmgTYV3WCbcL.html.\n↑ Henry, Nikhila (13 October 2020). "Jagan's Letter On Justice Ramana Questions Pliability Of A Sitting Judge, SC Should Take Note: Ex-AG". https://www.huffingtonpost.in/entry/jagan-mohan-reddy-ap-cm-letter-justice-nv-ramana_in_5f847387c5b62f97bac61538.\n↑ "Honour at stake" (en ভাষাত). https://www.theweek.in/theweek/statescan/2020/10/15/honour-at-stake.html.\n↑ "HC Bar panel condemns Jagan's allegations against Justice Ramana" (en ভাষাত). 2020-10-15. https://indianexpress.com/article/india/jagan-mohan-reddy-letter-cji-justice-ramana-andhra-pradesh-high-court-6724722/.\n↑ Staff Reporter (2020-11-06). "All India Lawyer's Union writes to CJI for probe into letter by Jagan" (en-IN ভাষাত). The Hindu. ISSN 0971-751X. https://www.thehindu.com/news/national/andhra-pradesh/all-india-lawyers-union-writes-to-cji-for-probe-into-letter-by-jagan/article33038832.ece.\n↑ "Judges are seen as soft targets… victims of juicy gossip: Justice Ramana" (en ভাষাত). 2020-09-13. https://indianexpress.com/article/india/justice-n-v-ramana-supreme-court-judges-soft-target-6593830/.\n↑ "Andhra HC gags media on govt FIR over land purchase" (en ভাষাত). 2020-09-16. https://indianexpress.com/article/india/andhra-hc-gags-media-on-govt-fir-over-land-purchase-6597675/.\n↑ "Amaravati land deal FIR: On Andhra plea, SC lifts HC media gag order" (en ভাষাত). 2020-11-26. https://indianexpress.com/article/india/amaravati-land-case-sc-stays-andhra-pradesh-hc-gag-order-7065106/.\n↑ "Amaravati land scam: Supreme Court lifts Andhra Pradesh high court's media gag order" (en ভাষাত). 2020-11-25. https://www.hindustantimes.com/andhra-pradesh/amravati-land-scam-supreme-court-lifts-andhra-pradesh-high-court-s-media-gag-order/story-xooruvHY8wtQfgpE5yKAsL.html.\n↑ Scroll Staff. "Jagan Reddy vs Justice Ramana: Attorney general declines consent to initiate contempt against CM" (en-US ভাষাত). https://scroll.in/latest/977468/jagan-reddy-vs-justice-ramana-attorney-general-declines-consent-to-initiate-contempt-against-cm.\n↑ "Timing of Jagan letter suspect, but no consent for contempt: AG" (en ভাষাত). 2020-11-03. https://indianexpress.com/article/india/jagan-mohan-reddy-n-v-ramana-s-a-bobde-letter-6915601/.\n↑ "AG denies nod to contempt case against Andhra CM" (en ভাষাত). 2020-11-03. https://www.hindustantimes.com/india-news/ag-denies-nod-to-contempt-case-against-andhra-cm/story-o2LD1PbjivjxB6ZTmXvIiP.html.\n↑ "AG Venugopal refuses to review decision to not file contempt petition against Andhra CM" (en ভাষাত). 2020-11-08. https://www.hindustantimes.com/india-news/ag-venugopal-refuses-to-review-decision-to-not-file-contempt-petition-against-andhra-cm/story-cc2mzmKEjahix3LvCM5GRK.html.\n↑ Bindra, Japnam (2020-11-16). "Justice U.U. Lalit recuses himself from hearing plea for removal of Reddy as CM" (en ভাষাত). https://www.livemint.com/news/india/justice-u-u-lalit-recuses-himself-from-hearing-plea-for-removal-of-reddy-as-cm-11605522336626.html.\n↑ "Supreme Court hears plea seeking notice to Andhra CM for remarks against apex court judge" (en ভাষাত). 2020-11-16. https://www.hindustantimes.com/india-news/supreme-court-hears-plea-seeking-notice-to-andhra-cm-for-remarks-against-apex-court-judge/story-hcCFUuwEpqQjzlRLOTx4OK.html.\n↑ "Supreme Court Dismisses Andhra Pradesh Allegations Against Justice NV Ramana". https://www.ndtv.com/india-news/supreme-court-dismisses-andhra-pradesh-allegations-against-justice-nv-ramana-2398109.\n"https://as.wikipedia.org/w/index.php?title=এন._ভি._ৰমনা&oldid=282858"ৰ পৰা অনা হৈছে\nএই পৃষ্ঠাখন ১৯ জুন, ২০২১ তাৰিখে ০০:০৪ বজাত অন্তিম সংশোধন কৰা হৈছিল।


সংগীত :: কাজলী-ভেদেলিহতঁৰ কথাৰে : দিগন্ত যাদৱ শৰ্মা - সাহিত্য ডট অৰ্গ\n: কেইদিনমানৰ পৰা দেহ মন বৰ ভাল লাগি আছে অ’।\n: অ’ বুজিছোঁ! তাৰ মানে এইকেইদিন তোৰ মুগাটোৱে পেট ভৰাই খাবলৈ পাইছে নহয়নে?\n: ও! বহু দিন বিতুলৰ ককাক ঘৰত নাছিল যে। দহ-বাৰ দিনমান হ’ল ঘৰলৈ ঘুৰি অহা। তীৰ্থ ভ্ৰমণ কৰিব গৈছিল বোলে।\nএমাহৰো বেছি দিন! তেওঁ দৈনিক ৰাতিপুৱাই উঠি বৰ সুন্দৰকৈ বৰগীতবোৰ গায়-\n“তেজৰে কমলাপতি পৰভাতে নিন্দ।\nতেৰি চান্দ মুখ পেখো উঠৰে গোৱিন্দ।।”\nআবেলি হ’লে আকৌ বিতুলৰ ভনীয়েক তৰাই চোতালত আইতাকৰ লগত বহি বহি গীত গাই থাকে! মই ৰ’ লাগি শুনিয়েই থাকো। তায়ো নাছিল নহয় কেইবাদিনো। গৰমৰ বন্ধ আছিল বাবে মোমায়েকৰ তালৈ গৈছিল। তায়ো যে কি সুন্দৰকৈ গীতবোৰ যোৰে-\n“পকা ধানৰ মাজে মাজে সৰু সৰু আলি\nঐ সৰু সৰু আলি।\nআলিত পৰি গীত জোৰে জাক বালিমাহী……”\n-ইমান শান্ত, কোমল স্বৰৰে গীতবোৰ গাই যে কেতিয়ানো মোৰ ওহাৰখন ভৰি উঠে গমেই নাপাওঁ। পাত্ৰটো ভৰি উঠিলে বিতুলৰ দেউতাকেও বৰ আনন্দ পায়। মোৰ দেহটোত মৰমেৰে হাতো বুলাই দিয়ে। মুগাইয়ো এইকেইদিন পেট ভৰাই গাখীৰ খাবলৈ পাইছে।\n: তোৰে ভালদে কাজলী! মোৰ কথা কি কবি! সেইদালে অনবৰত কিবোৰ যে বজাই থাকে। বাহিৰলৈ ওলায়ো নাযায়। পঢ়ি-শুনি ঘৰত এনেয়ে বহি আছে। গোটেই দিনটো অনবৰত ‘মিউজিক চিষ্টেম’টো লৈয়ে ব্যস্ত থাকে। কি যে শুনে! শুনি মোৰ পেটতে হাত-ভৰি লুকাই। দুটা ‘স্পীকাৰ’ আকৌ মই থকা গোহালিটোৰ মুখ কৰিহে থৈ দিয়ে। ৰঙাইটো ভয়তে মোৰ বুকুতে কুঁচি-মুচি সোমাই থাকে। সেইবোৰ সংগীত হ’লনে? এসোপামান লোহা-লক্কৰ, নাট-বল্টু ওপৰৰ পৰা পেলাই দিলে যেনে শব্দ হয় তেনে যেনহে লাগে। মোৰ অকণো ভাল নালাগে। বুকুখনো কিবা আজিকালি ধপধপাই থাকে। ওহাৰত গাখীৰ যে ননমাই হ’ল। ৰাতিপুৱাই ৰাতিপুৱাই সেই হটঙা মানুহজনে ওহাৰখনত ইমান জোৰেৰে খুন্দিয়াই যে মোৰ জীউটো ওলাই যোৱা যেন লাগে। ইমান হুলস্থুলৰ মাজত থাকিলে ক’ত ওহাৰলৈ গাখীৰ নামিব?\n-হুমুনিয়াহ এটা কাঢ়ি ভেদেলিয়ে এবাৰ ৰঙালৈ চালে। গাখীৰ ভালদৰে খাবলৈ নাপাই সি সঁচাকৈয়ে খীণাই গৈছে।\n: ব’ল পথাৰৰ মাজলৈ যাওঁ। ইয়াত ভাল ঘাঁহ-বন নাই। -কাজলীয়ে ভেদেলিক কথাখিনি কৈ এবাৰ মুগা আৰু ৰঙালৈ চকু দিলে। সিহঁত দুয়োটাকে একেলগে আগবাঢ়িবলৈ ইঙ্গিত দিলে।\nকাজলী আৰু ভেদেলি দুজনী গাইগৰু। মুগা আৰু ৰঙা সিহঁত দুজনীৰ দুই-তিনিমহীয়া দমৰা পোৱালী। সিহঁতকেইজনীয়ে যদি কথা ক’ব পাৰিলেহেঁতেন হয়তো কথোপকথন এনেধৰণৰে হ’লহেতেঁন। বিভিন্ন গৱেষণাত এইটো প্ৰতীয়মান হৈছে যে গাই গৰুক শান্ত কোমল সুৰৰ সংগীত শুনিবলৈ দিলে গাখীৰৰ উৎপাদন বৃদ্ধি পায়। দেশ বিদেশৰ বহুতো দুগ্ধ পামত ধ্ৰুপদী অথবা শাস্ত্ৰীয় সংগীত বজাই গাখীৰৰ উৎপাদন বৃদ্ধি কৰিবলৈ সক্ষম হৈছে। যোৱা দুটা দশকত জীৱ-জন্তুক সঙ্গীত শুনোৱাৰ লাভালাভ সম্বন্ধে কিছু চিন্তা-চৰ্চা কৰা হৈছে। অৱশ্যে প্ৰথম প্ৰথম ১৯০৯ চনতে নিউৰ্য়ক টাইমচত প্ৰকাশিত হোৱা “effects of music upon animals of the zoo” এটা প্ৰবন্ধত এই বিষয়ে কিছু কথা ব্যক্ত কৰা হৈছিল। জীৱ-জন্তুৰ ওপৰত সংগীতৰ উপকাৰিতাৰ সম্বন্ধে জানিবলৈ এতিয়ালৈকে কেইবাটাও পৰীক্ষা কৰা হৈছে। এনে এটা পৰীক্ষাত ইংল্যান্ডত একহাজাৰ ফ্ৰিজীয়ান গাইগৰু থকা এখন দুগ্ধপাম লোৱা হৈছিল। তাত গাইগৰুবোৰক চাৰিটা ভাগত ভাগ কৰি চাৰি ধৰণৰ সংগীত শুনোৱাৰ ব্যৱস্থা কৰা হৈছিল। প্ৰথম ভাগক দেশীয় (কাউন্ট্ৰী) সংগীত, দ্বিতীয় ভাগক উদ্দাম সংগীত (ৰক), তৃতীয় ভাগ আৰু চতুৰ্থ ভাগক যথাক্ৰমে লোকসংগীত (ফ’ক) আৰু ধ্ৰূপদী সংগীত (ক্লাচিকেল) শুনোৱা হৈছিল। এনেদৰে দৈনিক ১২ ঘন্টাকৈ ৯ সপ্তাহৰ বাবে একেৰাহে দুগ্ধপামত সংগীত বজাই শুনোৱাৰ পিছত দেখা গৈছিল যে তৃতীয় আৰু চতুৰ্থ ভাগৰ গাইগৰুৰ গাখীৰৰ উৎপাদন তিনি শতাংশলৈ বৃদ্ধি পাইছিল। ইয়াৰ দ্বাৰা এইটোৱে প্ৰমাণিত হৈছিল যে লোকসংগীত আৰু ধ্ৰূপদী সংগীতে জীৱ-জন্তুৰ ওপৰত যিকোনো ধৰণৰ শাৰীৰিক অথবা মানসিক হেঁচা হ্ৰাস কৰে আৰু লগতে শৰীৰটোকো জিৰণি দিয়ে। ইয়াৰ ফলত ওহাৰলৈ গাখীৰ সহজেই নামি আহে। কিন্তু উদ্দাম সংগীত বা তেনে ধৰণৰ হুলস্থূলীয়া সংগীতে মানসিক চাপৰ সৃষ্টি কৰি একো উপকাৰ নঘটাই।\nকুকুৰৰ ওপৰতো সঙ্গীতৰ প্ৰয়োগ সম্বন্ধে অধ্যয়ন কৰা হৈছে। বিভিন্ন ধৰণৰ সঙ্গীতৰ প্ৰয়োগৰে কুকুৰৰ মানসিক স্থিতি সম্বন্ধে কিছু কথা জনা গৈছে। ইয়াত তেনে ধৰণৰ এক অধ্যয়নৰ ফলাফল সম্বন্ধে আপোনালোকৰ আগত অৱগত কৰা হ’ল। কেইবাটাও কুকুৰক তিনিটা ভাগত ভাগ কৰি যথাক্ৰমে ‘ক্লাচিকেল’, ‘প’প’ আৰু ‘হেভি মেটেল’ সংগীত শুনিবলৈ দিয়া হ’ল। প্ৰতিটো ভাগক দহ মিনিটৰ অন্তৰে অন্তৰে সম্পূৰ্ণ চাৰি ঘন্টা শুনিবলৈ দিয়া হৈছিল। এতিয়া চাওঁ আহক কি দেখিবলৈ পোৱা গ’ল! ‘ক্লাচিকেল’ সংগীত শুনিবলৈ পোৱা ভাগটোৰ মাজত ধীৰ-স্থিৰ, শান্তিময় পৰিবেশ এটাই বিৰাজ কৰি থাকিল। সিহঁতে কোনো ধৰণৰ হুলস্থূল নকৰাকৈ আনন্দৰে থাকিল। ‘পপ সংগীত শুনা গোটটোৰ ওপৰত বৰ বিশেষ প্ৰভাৱ পৰা পৰিলক্ষিত নহ’ল। কিন্তু ‘হেভি মেটেল’ শুনাকেইটাইহে বৰকৈ হুলস্থূল লগাইছিল। সিহঁতে গান শুনি থকা অৱস্থাত ভুকিছিল, আলোড়িত হৈছিল। কেইটামানক উদ্বিগ্ন হোৱাও দেখা গৈছিল।\nকিছু কিছু কুকুৰা পামৰ স্বত্বাধিকাৰীয়ে পামবোৰত কুকুৰাবোৰক অধিক উৎপাদনক্ষম কৰি তুলিবলৈ সংগীত শুনোৱাৰ ব্যৱস্থা কৰিছে। বিভিন্ন গৱেষণা আৰু অধ্যয়নৰ যোগেদি প্ৰমাণিত হৈছে তিমি মাছ আৰু কেইটামান প্ৰজাতিৰ পক্ষীয়ে সঙ্গীতৰ সুৰাৰোপো কৰে। আনকি আচৰিত যেন লাগিলেও তিমি মাছ আৰু সেইকেইটা প্ৰজাতিৰ পক্ষীৰ মাজত সংগীতৰ লয়, বিন্যাস সম্বন্ধেও জ্ঞান উপলব্ধ। সংগীতৰ যোগেৰেই তিমি মাছ আৰু বহু পক্ষীয়ে নিজৰ মাজত মনৰ ভাবো বিনিময় কৰে। তিমি মাছবোৰে আনকি একে গোত্ৰৰ আন আনবোৰৰ পৰা সংগীত শিকাৰো চেষ্টা কৰে। পক্ষীবোৰৰ দৰে মতা তিমিবোৰে সঙ্গিনীক আকৰ্ষিত কৰিবলৈ গানো গোৱাৰো চেষ্টা কৰে।\nআজিকালি যেতিয়া ব্যৱসায়িক কাৰণত সৰু সৰু পোহনীয়া জীৱ-জন্তুবোৰক মাকৰ পৰা পৃথক কৰিব লগা হয়, তেতিয়াও সুমধুৰ ধ্ৰূপদী অথবা শাস্ত্ৰীয় সংগীতে সিহঁতক শান্ত কৰি ৰখাত সহায়ক হয়। অকলে থকা অৱস্থাত ঘৰচীয়া জীৱ-জন্তুবোৰক বিষাদৰ পৰা মুক্তি পাবলৈও সংগীতে এক ভূমিকা পালন কৰে। সংগীতে কুকুৰক কেইবাটাও উপকাৰ সাধন কৰে। যেনে নিয়মিত ভাবে সংগীত শুনা মৃগী ৰোগত আক্ৰান্ত হোৱা কুকুৰৰ বিপদৰ শঙ্কা কমাই তোলে। ঠিক তেনেকৈ জীৱ-জন্তুবোৰৰ বিষ নিৰাময়ৰ ক্ষেত্ৰতো সংগীতে এক নিৰ্ণায়ক ভূমিকা অৱলম্বন কৰে। সুন্দৰভাবে টোপনি যোৱা আৰু হজম প্ৰক্ৰিয়াটো অৰিহণা যোগায়।\nকিন্তু আজিৰ অত্যাধিক শব্দ প্ৰদূষিত এলেকাবোৰত এই অধ্যয়নৰ ফলাফলসমূহ আখৰে আখৰে নিমিলিবও পাৰে। অনবৰতে হুলস্থুলীয়া পৰিৱেশত থাকি পশু-পক্ষীকূল অভ্যস্ত হৈ গৈছে। গতিকে সিহঁতো আজিৰ পৰিৱেশৰ লগত খাপ খাই গৈছে। আমাৰ বহুতৰে ঘৰত পোহনীয়া পশু-পক্ষী আছে। সিহঁতক আমি ভাল পোৱা সংগীতবোৰ শুনোৱাও আহক। তেতিয়া আমি নিজেও জানিম কেনে ধৰণৰ সংগীতে সিহঁতক কেনে ধৰণৰে ক্ৰিয়া কৰে। তথাপিও কাজলী-ভেদেলিহতঁৰ কথাটো নিশ্চয় অলপ বেলেগ হ’ব। কিয়নো ইয়াত উৎপাদনৰ দিশটো জড়িত হৈ আছে।\n← এটা বাতৰি, এখন ছবি আৰু কিছু দুঃচিন্তা (অয়ন উত্তম)\nসুৰৰ ভাষা : ৰূপালী গগৈ বৰুৱা →